ACTS
Acts 1
1 Theophilu eh, ngah maussauh cangxeih vbuk mas Yesu muh kuot xi masyah nyang lyis maukhung pheh toqh yoeus loh shishenh jweh shoq gyo lyis nyang kuot cho, jyauh cho dvnganh lyis lhaih toh goeus. 2 Nyang toqh kat zis ma xauh shih shishenh lyis nyang khyen toh lvgyo jens lyis Gyingshang Dyos dah yomsoq yah tyingtoh dang tsain taiq toh. 3 Nyang shanghsenh kham thang lhyi, nyeici nyeih top nyamoq lyis nyah gungs nyoshoq lhain chixoeuq las, nyang dwis nyeis cho ma yoh he dah kanghjyoeng vja ja yah Chixoeuq. Nyamoq gas nyang lyis nyvng las nyang nyamoq lyis maukhung munghdan cho taiq kyoh. 4 Housoeh nyamoq yah dvgeh huom nyeis lyis, nyang nyamoq lyis taiq zis gas, Yerusalem masyah ma thuq thuq, namoq ngah jyank masyah xauhgyo yoeus das, Uwus dah dangthoengh lyis langh nyeis geh. 5 Khasoeh ge lyis Yohan gas jeis yah jeisnyhop dyei, namoq gas ma nyangh lyis Gyingshang Dyos yah jeisnyhop dyei zis xauh das, ge. 6 Housoeh nyamoq dvgeh tsain huom toh shih uhlyis, nyamoq gas nyang lyis, Yhensain eh, gvshih Israel dius jens lyis hauh munghdan doms dyei das lah, ge. 7 Nyang nyamoq lyis taiq zis gas, Uwus gas nyah vmingh yah toeuq toh dah shishenh yahge yoq lyis namoq ma seq noh. 8 Nghuot laus eq Gyingshang Dyos namoq thoq mas jweh lyis, namoq yomsoq yoh yoeus das las, namoq gas Yerusalem wugungs yahge Yuda mau gonh, Samari yahge nyeisjvng goms shoq ngah kanghjyoeng tsain duot das, ge. 9 Haih zis dye taiq las, nyamoq yoeuh nyeis lyis, nyang lyis nyhang mas toqh yoeus loh las, jyommauh dvbungh gas nyamoq xikkhonh masyah nyang lyis po loh. 10 Nyang doq loh tyamp las, nyamoq maukhung mas yoeuh tsuk toh shih lyis, yoeuh aq, dyi thyoeu wuot dah dius aiq yuk nyamoq nvm mas yap thuq los las, 11 Galile bang eh, chamus maukhung mas yoeuh tsuk toh shih goh lah? Namoq dah xikkhonh masyah maukhung mas toqh kat zis xauh soeu, Yesu gas namoq nyvng nyeis lyis loh zis yah dvyhangteh, housoeh doms jweh lyih das, ge. 12 Nyamoq gas Tsanlun boms masyah Yerusalem wugungs pheh tauh loh. Hauh boms gas Yerusalem masyah nyei falong dvwe joq. 13 Jweh lyis nyamoq gyangh nyeis dah thoq yvp mas tsain doq loh. Hauh moq gas, Petru, Yohan, Yaku, Andre, Philip yahge Thoma, Bartholomeu yahge Mathe, Alphe dah lo Yaku, Zelot Simon yahge Yaku dah vnoeuh Yuda moq nghuot. 14 Nyamoq gas, vmesbih jens yahge Yesu ungwes Mari, nyah vmang vnoeuh moq yah dvgeh ehnyet dvlom yah wontang shvmanh dung las tsain nyeis. 15 Hauh buisnyeis gyo lyis Petru gas changlo dvxo aiqci ko dah vgungs mas toq yap las taiq zis gas, 16 Boekyis eh, Yesu lyis nyhik bang dah cho she soeu, Yudas lyis toeuq las gohlhain Dawi dah nhuot masyah Gyingshang Dyos taiq toh las, lhaihtoh dang gas nyuk los chah goeus. 17 Khasoeh ge lyis yamoq mas bos suon kat las, haih muh mas nyang eq muh xauh yoeus goeus. 18 Hauh soeu ka nyah dah ma shop muh phauh yah maunyeis dvchuq wis toh goeus: houmha nyang gas vtauh pheh yah gyoh shei las, womdau thauh phuk las, oeu eq dvyos dvzoq mus tyamp. 19 Hauh cho lhyi Yerusalem bang dvnganh seq loh goeus; housoeh las hauh maunyeis chuq lyis nyamoq nyingh pheh yah Akeldama ge nyhink toh. Houka Suih yos, ge zis nghuot. 20 Hauh cho ka Chungh Dang mas, Nyah joqyos jyamhjyuklhyuk mus bas jungh, houmha hank eq ma nyeis bas jungh, ge eq. Nyah dah uhshe muh lyis gohyuk xauh yoeus bas jungh, ge eq bos. 21 Housoeh las Yohan jeisnyhop dyei xi masyah, Yesu lyis yamoq jyank masyah toqh yoeus jweh shoq, Yhensain Yesu yamoq mas suh e nyeis. 22 Hauh shishenh top mas yang yah dvgeh suh e soeu, dvyuk gas yang yah dvgeh nyah dah dwis toq cho kanghjyoeng bweh chah, ge. 23 Hauh uhlyis nyamoq gas, Yustu eq ge, Barsaba ge dah Yosep yahge Mathia lyis tsain khyen kat. 24 nyamoq shvmanh dung zis gas, Dius yuk khanghmuh dah ehnyet lyis seq nyeis dah Yhensain eh, Yudas gas nyang yah sen joqyos pheh loh lo das ge, toh tyamp dah muh yahge, 25 Lvgyo muh xiklyis haih aiq yuk mas nvng hank lyis khyen yoeus toh cho ngamoq lyis tuonh shet aq, ge. 26 Nyamoq doeugoh lyis hauh zis gas Mathia lyis vvng loh. Hou mhayah nyang gas hau lvgyo dvci dvyuk mas lung los.
Acts 2
1 Pentekoti buisnyeis jweh lyis, nyamoq dvnganhmoq yah dvkhyiq thaq dvgeh huom toh. 2 Hauh uhlyis maukhung masyah uklyeis los teh, nyetlos nyettant nyings thuq los thwe ka, nyamoq tsung toh dah yvpkhau mas dyingh los. 3 Nyilhyam teh zis eq thuq los las, nyamoq nyang yuk nyang toeu dah thoq mas lyih no joq. 4 nyamoq dvnganh eq Gyingshang Dyos dyingh las, Dyos yah jyuonh zis yah dvyhangteh, gohtoeu nyingh yah tsain taiq los. 5 Hauh uhlyis maukhung o mas nyeis ya nyeis dah dius nyau khanghmuh mas nyeis las, lomsjingh cho mas wontang dah Yuda jens gas, Yerusalem wugungs mas nyeis. 6 Hau nyings dah thwe xauhgyo lyis, somci moqmuh gas zain los zis yah nyamoq yuk khanghmuh changlo jens taiq dah dang lyis vsainnyang nyingh yah xauhgyo yvmvyah tsain mauh dvn nyeis. 7 Nyamoq mauh dvn las taiq zis gas, Yoeuh aq, gvshih hai taiq nyeis bang dvnganh gas, Galile dius kyingh ma tsain nghuot lhyeh? 8 Housoeh lyis yang yuk khanghmuh vsainnyang choq thyet mau mas dah nyingh pheh yah yoh gyo yoeus zis gas khasoeh au lhyeh? 9 Yang gas Parthi, Mede, Elam mau mas bang yahge Mesopotamia mau, Yuda mau yahge Kapadokia mau, Pontu yahge Asia, 10 Phrigia yahge Pamphilia, Egutu yahge Kureni wuxom mas nyeis dah Libya mau mas bang, Roma masyah los dah boenghwus, Yuda dius jens yahge Yuda phung mas wvng bang, 11 Kreti yahge Arabia mau mas bang, yang dvnganh gas Mangso dah mauhphoh muhzoh cho, nyamoq taiq kyoh dang lyis nyang yuk nyang toeu nyingh pheh yah xauhgyo goeus, ge. 12 Housoeh nyamoq dvnganhmoq yah mauh khamkhvv las, Heisoeh ge zis gas cha nghuot au lhyeh, ge nyang changh nyang taiq goh. 13 Nghuot laus eq dvyhamh gas, nyamoq lyis jwangh zis yah taiq zis gas, Haih bang gas zvbiq saiq shuk yet, ge. 14 Hauh uhlyis Petru gas, lvgyo dvci dvyuk moq yah dvgeh toq yap las thwe than yah taiq zis gas, Yuda mau mas bang yahge Yerusalem mas nyeis bang eh, namoq haih cho seqgyo bas jungh, ngah dang lyis eq gyo yoeus geh. 15 Namoq nghamh yhangteh haih bang zvbiq yet zis ma nghuot: Khasoeh ge lyis gvshih gau shishenh dvnghuot shih. 16 Haih cho ka lvpe Yoel taiq toh dang nghuot. Houka, 17 Mangso heisoeh ge, Thang thank buisnyeis lyis ngah Dyos, Dius dvnganhmoq thoq mas huot khyoq las, namoq dah loloeu lonyi jens lvpe pe das; namoq dah wotyamh jens nyoqnyvng nyvng las, namoq dah lokhoq jens yhetmoq moq das. 18 Nghuot goeus, hauh buisnyeis lyis Ngah jyeidwis phoq, jyeidwis nyhiq jens thoq mas Ngah Dyos huot khyoq las, Nyamoq lvpe pe das. 19 Ngos gas maukhung thoq mas mauh loqmuh, nyeisjvng mas vlho vja ja, Suih, nyi, nyikhauh soq lyis chixoeuq das. 20 Kuhxing duk bvng ge dah hauh Yhensain dah buisnyeis ma jweh shih lyis, Buis gas mauchuotdwang bweh tyamp das, Lhamhmuh gas suih teh bweh das. 21 Hauh uhlyis Yhensain nyah nyings lyis lui soeu khanghmuh khyuot yoeus zis xauh das, ge. 22 Israel dius jens eh, haih dang gyo yoeus geh: Mangso ka Nazaret phoq ge dah Yesu loq masyah namoq mas yomsoq muh, mauh loqmuh yahge vlho kuot xoeuq yvmvyah, nyang gas Mangso khyen toeuq toh soeu nghuot yvlyis chixoeuq zis gas namoq seq. 23 Haih soeu ka Mangso nghamh toh goeus joeui yah xiq toh zis yah dvyhangteh, namoq gas lyi ma chi bang dah loq mas kyauh tyamp las, nyang lyis tapzains mas taplhangh sat. 24 Nghuot laus eq shei, nos dah shohjyen zis lyis Mangso khyuot tyamp dyei las, nyang lyis dwis toq los nhang. Khasoeh ge lyis hau shei zis gas, nyang lyis yoh zwi kyamp toh zis ma nghuot. 25 Khasoeh ge lyis, hauh soeu yah sen las Dawi taiq zis gas, Yhensain lhyi nah xikkhonh mas vjangh nyvng goeus; Ngos ma lop ma loeh bas jungh ge Nyang ngah loqyos shot pheh nyeis. 26 Housoeh las ngah nhaiqlom gauslaus nyeis zis yahge, Ngah lhyo gauslaus nyeis. Ngah gungsshoh eq nghamhloms nyeis das. 27 Khasoeh ge lyis nvng ngah dyos lyis shei mau mas ma toh tyamp; Nvng nah Gyingshang Soeu dyoqbis xauh das zis ma gyo. 28 Kang dwis cho nvng ngos lyis seq nhang. Nah xikkhonh mas nvng ngos lyis gausyis zis yah tyink dyei das, ge. 29 Boekyis eh, yah phauh thyeih Dawi gas shei las nyhop zis xauh goeus, nyah lop gas khvnyhik jweh shoq yang yah dvgeh joq zis lyis, ngos namoq lyis womh womh taiq bah. 30 Nyang gas lvpe nghuot zis yahge, nyah nyei nyet mas zis dvyuk gas nyah hwankti tank mas tsung nhang das ge Mangso nyang lyis maukhi lha dangthoengh toh yvlyis seq yvmvyah, 31 Khristu dah dwis toq los cho nyang uhlhomh nyvng las, nyah dyos lyis shei mau mas ma toh tyamp das zis yahge, nyah gungsshoh dyoqbis ma xauh das cho taiq toh. 32 Yesu haih yuk lyis nyang Mangso dwis toq nhang goeus; Ngamoq dvnganh eq haih cho dah kanghjyoeng nghuot. 33 Nyang gas nyah Uwus Mangso dah loqyos shot pheh toqh yoeus zis xauh goeus zis yahge Mangso nyang lyis dangthoengh toh zis yah dvyhangteh nyah jyank masyah Gyingshang Dyos lyis xauh lhom yoeus goeus. Gvshih namoq nyvng las xauhgyo zis gas, ngamoq thoq mas nyang huot khyoq dah jyungshuk nghuot. 34 Khasoeh ge lyis Dawi gas maukhung mha toqh kat zis ma xauh laus eq nyang nyang heisoeh ge: Hauh Yhensain ngah Yhensain lhyi taiq zis gas, 35 Ngos nah jeswus lyis nah nangte kuot shoq, Nvng ngah loqyos shot pheh tsung toh aq, ge. 36 Housoeh yvmvyah namoq tapzains mas taplhangh sat goeus dah Yesu lyis Mangso ka Yhensain yahge Khristu bweh nhang zis gas, Israel yhenbang dvnganh top seq yoeus geh, ge. 37 Hauh zis tsain xauhgyo lyis nyamoq ehnyet mas zangh las, nyamoq gas Petru yahge gohtoeu lvgyo jens lyis taiq zis gas, Boekyis eh, ngamoq khasoeh kuot das lah, ge. 38 Petru nyamoq lyis taiq zis gas, Namoq dah yaunos khyuot dyei das xiklyis namoq yuk khanghmuh nhaiqlom thaiq las, Yesu Khristu dah nyings mas jeisnyhop kham geh. Housoeh lyis Gyingshang Dyos ge dah jyungshuk gas namoq xauh yoeus das. 39 Khasoeh ge lyis hauh dangthoengh gas namoq yahge namoq dah lo jens xiklyis nghuot las, we we mas nyeis bang dvnganh yahge Yhensain Mangso khi yoeus dah bang dvnganh xiklyis nghuot, ge. 40 Dang gohtoeu nyoshoq yah eq nyang nyamoq lyis taiq kyingh yomdyei taiq zis gas, Vsainnyang gungs lyis hai ung lhung dah vcaiq masyah lhuiq yoeus geh, ge. 41 Housoeh nyah dang lyis lhom yoeus bang lyis jeisnyhop dyei las, hauh nyeihyo dius somh khyoengh ko lung los. 42 Hauh bang gas lvgyo jens dah jyauh cho, dvgeh zomh cho, ohlhyoq khyiq gvm cho yahge shvmanh dung cho mha wontang tsain chank. 43 Lvgyo jens masyah eq mauh loqmuh yahge vlho nyoshoq kuot xoeuq las, dius jens dvnganh gyukwoms los. 44 Lomsjingh bang dvnganhmoq gas dvjoq mas dvgeh huom lha, nyamoq yoh dah vyhang dvnganh xonh yhung. 45 Nyamoq gas vsainnyang dah kyahsoe zisyos lyis eq ungh las, dvnganh lyis nyamoq chah zis yah dvyhangteh gvm dyei. 46 nyamoq gas nyeih yau nyeih yhenmuh mas zophuom lha, nyamoq dah yhen mas gaus gaus yis yis dyei mes ehnyet yah chomp zo shuk. 47 Housoeh nyamoq gas Mangso lhyi chunghtoq zis yah dius dvnganh dah chungh cho lhyi xauh lhom yoeus. Nyeih khanghmuh Yhensain gas khyuot yoeus xauh bang lyis nyamoq phung mas je los nhang.
Acts 3
1 Gvshih Petru yahge Yohan gas, somh shishenh dah shvmanh dung shishenh lyis, yhenmuh mas tsain doq loh. 2 Hauh uhlyis, nyah ungwes ung masyah khyei ma yangh soeu dvyuk lyis dvng los las, yhenmuh mas wvng loh bang jyank masyah dung zo bas jungh ge, Yunghshop ge dah yhenmuh khomh nvm mas nyeih khanghmuh e toh toh kuot. 3 Petru yahge Yohan yhenmuh mas wvng loh nyeis zis lyis nyang nyvng las, Nhaiqnyen aq, ge dung. 4 Petru yahge Yohan gas nyang lyis yoeuh tsuk toh las, Ngah aiq yuk lyis yoeuh aq, ge. 5 Nyah aiq yuk jyank masyah dvja ja xauh yoeus das ge nghamh las nyah aiq yuk lyis soq yoeuh nyeis. 6 Petru taiq zis ka, Ngwis xing gas ngos ma yoh, nghuot laus eq ngos yoh zis nvng lyis dyei bah: Nazaret Yesu Khristu dah nyings masyah toq las suh loh aq, ge. 7 Nyang nyah loqyos loq lyis zwi las lang toq kat. Houjang yah nyah khyeinyoqtyon yombos los. 8 Nyang dyvm toq yap las suh loh uhlyis yah, goh jywe las Mangso lhyi chungh zoh lyis nyah aiq yuk yah dvgeh yhenmuh mas wvng loh. 9 Dius dvnganh gas, nyang suh loh uhjyangh Mangso lhyi chungh yvlyis nyvng. 10 Hauh soeu ka yhenmuh mas dah Yunghshop khomh nvm mas tsung las dung zo soeu nghuot zis lyis nyamoq seq yvmvyah, nyang mas bweh los dah cho gvng mas tsain mauh hangh toh. 11 Hauh soeu ka, Petru yahge Yohan lyis lang toh zis yah Solomon wumuk thang ge joqyos mas nyeis lyis, dius dvnganhmoq mauh zis yah nyamoq jyank mas wuih los. 12 Hauh zis lyis Petru nyvng las dius jens lyis phuk taiq zis gas, Israel dius jens eh, haih soeu dah cho lhyi chamus tsain mauh goh lah? Ngah aiq yuk nyang dah yomsoq yah, nghuot ya lomsjingh dah muh yah haih soeu lhyi yoh suh loh nhang teh chamus yoeuh tsuk toh goh lah? 13 Abraham, Isak yahge Yakop dah Mangso, yah phauh thyeih moq dah Mangso ka nyah Jyeidwis Yesu lyis chunghtoq zis dvnghuot. Nyang lyis gas namoq kyauh tyamp las Pilat nyang lyis lhuiq kat das ge sont lyis, namoq gas Pilat dah xikkhonh mas nyang lyis peq tyamp. 14 Hau Gyingshang lha dan soeu lhyi namoq peq tyamp las, dius sat soeu lhyi yuk namoq xiklyis kat kat das zis sang yoeus. 15 Kang sain lhyi namoq sat goeus; Mangso ka shei masyah nyang lyis dwis toq nhang goeus. Ngamoq eq hauh cho dah kanghjyoeng tsain nghuot. 16 Nyah yomsoq gas hai khyei dyoq soeu lhyi yombos nhang goeus. Namoq yoh nyvng yoh seq cho lhyi nyah nyings lyis lomsjingh zis yah bweh nhang goeus. Namoq dvnganhmoq nyvng zis yah dvyhangteh Yesu lyis lomsjingh dah lomsjingh cho ka nyang lyis gis los nhang goeus. 17 Gvshih nghuot laus eq, boekyis eh, namoq yahge namoq dah zauguon jens seq cho ma bos las kuot goeus zis gas ngos seq. 18 Hauh zis gas, Mangso ka lvpe jens dvnganh dah nhuot masyah, Nyah Khristu gas shanghsenh xauh chah, ge uhlhomh taiq nhang zis lyis nyang, nyuk los nhang goeus. 19 Nhaiqlom thaiq las tauh los geh, housoeh lyis namoq yaunos khyuot dyei zis xauh das. 20 Housoeh Yhensain ka yomsoq vsaiq yoh doms huiq dah shishenh dyei das nghuot las nyang namoq xiklyis khyen toeuq toh Meshia nghuot dah Yesu lyis nhang kat das. 21 Gohlhain yah nyah Gyingshang lvpe jens dah nhuot masyah Mangso taiq toh zis yah dvyhangteh, vyhang dvnganh zis lyis vsaiq doms kuot dah caiq jweh shoq nyang gas maukhung mha nyeis nyeis chah. 22 Moshe taiq zis gas, Yhensain namoq dah Mangso ka, ngos teh dah lvpe dvyuk lyis, namoq dah vmang vnoeuh masyah namoq xiklyis thuq los nhang das, nyang taiq ya taiq yvlyis tsain gyo chah. 23 Hauh lvpe dah dang ma gyo soeu hank lyis laus eq, Mangso dah dius nyau masyah thyuk tyamp zis xauh das. 24 Nghuot goeus, Samuel masyah nyah thang mha chank thuq los las taiq dah lvpe jens dvnganhmoq gas, haih buisnyeis lyis bweh nyeis dah cho lhyi tsain taiq hoeuh. 25 Namoq eq hau lvpe jens dah nyei nyet jens tsain nghuot. Mangso ka yah phauh thyeih moq yah thanghchvp toh uhlyis, Abraham lyis, Nah vnyau masyah nyeisjvng thoq mas dius nyau dvnganh shvmanh yoh das ge zis yah dvyhangteh, 26 namoq yuk khanghmuh lyis vsainnyang dah unglhung cho masyah yoh lhain los dah shvmanh jyehjuh dyei das xiklyis Mangso ka nyah Jyeidwis Yesu lyis namoq jyank mas cangxeih nhang kat goeus, ge.
Acts 4
1 Nyah aiq yuk housoeh moqphung lyis taiq nyeis uhlyis, phudyei bang, yhenmuh gomh soeu yahge Saduke jens thuq los. 2 Lvgyo tang ka moqphung lyis, Shei loh goeus bang gas Yesu dwis toq los zis yah dvyhangteh dwis toq los das ge jyauh nyeis yvmvyah, nyamoq nhaiq tsain yo. 3 Housoeh nyamoq nyenhthang zoh lyis nyah aiq yuk lyis nyhik las nungs nvp jweh shoq thung mha lhunk toh. 4 Nghuot laus eq dang xauhgyo yoeus bang nyoshoq lomsjingh goeus. Lomsjingh bang vbusbih dvnganh lyis oeng khyoengh ko nghuot. 5 Nungs nyeih nyamoq dah zauguon bang, logis jens yahge maussauh lhaih bang gas, 6 Phudyei Zainsmuh Anna yah dvgeh Kayapa, Yohan Alesanda, Phudyei Zainsmuh dah vnyau dvnganh Yerusalem wugungs mas tsain huom toh. 7 Housoeh nyah aiq yuk lyis nyamoq dah vgungs mas kat toh las nyei zis gas, Nah aiq yuk gas chah yomsoq yah, hank nyings masyah haih muh kuot goh lah, ge. 8 Hauh uhlyis Petru Gyingshang Dyos dyingh las phuk taiq zis gas, Dius dah guon bang yahge Israel dah logis jens eh, 9 hai khyei ma yangh soeu lhyi gis zis kuot gvng mas, hauh soeu lyis khasoeh yhoh, ge khvnyhik ngah aiq yuk lyis nyeiwu zis xauh lyis gas, 10 namoq dvnganhmoq yahge Israel dvnyau gonh lyis seq nhang bah: namoq tapzains mas taplhangh sat las, Mangso ka shei masyah dwis toq nhang dah Nazaret Yesu Khristu nyings yah haih soeu namoq xikkhonh mas yanghzan zis yah yap joq. 11 Hauh Yesu gas, namoq yhen tsuk bang peq tyamp dah luklom nghuot joq laus eq yhenthunk lukzains bweh los. 12 Hank masyah eq khyuot yoeus cho ma bos lo: khasoeh ge lyis khyuot yoeus zis xauh das xiklyis maukhung o mha cangsoeu dius lyis dyei dah nyings gohtoeu ma bos lo, ge. 13 Nyamoq gas Petru yahge Yohan dah womh womh kuot yvlyis nyvng las, nyah aiq yuk gas maussauh ma seq bang dvnghuot zis lyis seq las tsain mauh. Nghuot laus eq nyah aiq yuk gas xikpheh Yesu yah dvgeh nyeis ku zis nyamoq soh. 14 Gis los nhang zis xauh soeu eq nyah aiq yuk yah dvgeh yap joq zis lyis nyamoq nyvng nyeis yvmvyah, tomp das cho cha ma bos lo. 15 Nghuot laus eq nyah aiq yuk lyis hau huom masyah thuq loh das zis vmingh dyei lho las, nyamoq nyang changh xamgoh zis gas, 16 Haih aiq yuk lyis khasoeh kuot goh das lah? Nyah aiq yuk loq masyah comh phoh vlho dvkoeuq kuot goeus zis gas Yerusalem mas bang seq goeus yvmvyah, yang he chank ma bos lo. 17 Nghuot laus eq hauh cho dius jens mas ma zes hoeuh loh bas jungh, gvshih masyah hauh nyings yoeus las hank lyis eq ma taiq das khyvlyis nyah aiq yuk lyis nyho tomp tyamp goh, ge. 18 Housoeh nyah aiq yuk lyis lui las, Yesu dah nyings yoeus las cha eq ma yoh taiq, ma yoh jyauh das khyvlyis nyah aiq yuk lyis vmingh dyei. 19 Petru yahge Yohan nyamoq lyis phuk taiq zis gas, Mangso dah dang gyo das thoq lyis namoq dah dang gyo das zis, Mangso xikkhonh mas jus ma jus gas namoq nyang nghamh thyet geh. 20 Ngah aiq yuk gas ngah aiq yuk nyvng goeus, xauhgyo goeus cho lhyi ka ma taiq ma yoh nyeis, ge. 21 Housoeh nyamoq gas nyah aiq yuk lyis yobos dyei das cho ma nyvng yvmvyah, svsoh kyuk las kat kat. Khasoeh ge lyis nyah aiq yuk kuot dah muhzoh gvng mas dius dvnganhmoq Mangso lhyi tsain chungh. 22 Hauh vlho yah gis los nhang zis xauh soeu ka, nyenhkyi nyeici zvn nyet bos goeus. 23 Housoeh nyah aiq yuk gas kat kat zis xauh las, nyamoq nyang dah dyenschangh jens jyank pheh loh las, phudyei bang yahge logis jens nyah aiq yuk lyis taiq kat dang dvnganh nyamoq lyis taiq kyoh. 24 Hauh zis xauhgyo lyis nyamoq gas, dvthwe kyingh yah Mangso lhyi kaiq dung zis gas, Maukhung yahge nyeisjvng, thomh yahge houmha dah vyhang dvnganh lyis kuot toh las guon nyeis dah Yhensain eh, 25 Gyingshang Dyos gas, nah jyeidwis, Dawi nhuot masyah taiq zis gas, Gohnyau bang chamus lhuon lha, Dius jens vkom mas nghamh toeuq nyeis au? 26 Nyeisjvng hwankti jens yahge guon bang dvgeh huom lha, Yhensain yahge nyah Meshia lyis jes sont nyeis, ge. 27 Jyoengh nyang nvng coeu juot toh, nah Gyingshang Jyeidwis Yesu lyis jes sont das xiklyis Herod yahge Pontu Pilat, gohnyau bang yahge Israel dius jens gas hauh wus mas tsainh toh. 28 Nyamoq gas yomsoq yah nah ehnyet joeui yah bweh das nyhenshang xik lyis yah nghamh thyet toh goeus dah muh dvnganh lyis kuot das zis huom toh. 29 Yhensain eh, gvshih nyamoq kyuk tant dang lyis jenh yoeuh aq. Nah jyeidwis jens nah dang lyis womh womh yoh taiq das xiklyis pangh aq. 30 Lhoqh gis das xiklyis nah loq yhuonh las nah Gyingshang Jyeidwis Yesu nyings yah mauh loqmuh yahge yomsoq muh kuot das yomsoq dyei aq, ge. 31 Housoeh nyamoq shvmanh dye dung lyis nyamoq huom joq dah joqyos gas nonh los las dvnganhmoq yah Gyingshang Dyos dyingh los zis yah, Mangso dang lyis ma gyuk ma woms tsain taiq kyoh. 32 Hau lomsjingh bang dvphung gonh yah nhaiqlom dvkoeuq khyvlyis yah xam tsain xonh. Housoeh las hank laus eq vsainnyang yoh dah vyhang lhyi, ngah zis ma ge dvnganhmoq tsain chomp chi. 33 Lvgyo jens eq Yhensain Yesu dah dwis toq cho lhyi yomsoq zainsmuh yah kanghjyoeng tsain kat nyeis yvmvyah, nyamoq dvnganh gas Mangso jyank masyah jyehjuh nyoshoq xauh yoeus. 34 nyamoq mas chah soeu dvyuk eq ma bos: khasoeh ge lyis maunyeis yvsoh yoh bang, yhen yoh bang dvnganhmoq, hauh zis ungh las yoh dah ngwis lyis yoeus lyih las, 35 Lvgyo jens khyeiyang mas tsain toh. Housoeh hauh ngwis lyis chah soeu khanghmuh lyis nyamoq chah zis yah dvyhangteh gvm dyei. 36 Housoeh Kupru mau mas khoeu dah Lewi dius Yosep gas nyah maunyeis lyis ungh las yoh dah ngwis chi los las lvgyo jens lyis kyauh toh. Hauh soeu lhyi lvgyo jens yah Barnaba ge nyhink. Barnaba vjyuk gas Yomdyei soeu, ge.
Acts 5
1 Nghuot laus eq Anani ge soeu yahge nyah yhensain nyhiq Saphira gas, nyah zomh yoh dah zisyos ungh las, 2 Nyah zomh dvgeh khaujeini zis yah hauh phauh dvkhamh gauh shung toh las dvkhamh lvgyo jens lyis e kyauh. 3 Petru nyang lyis taiq zis gas, Anani eh, nvng chamus Satan dah dang gyo las maunyeis phauh dvkhamh nah xiklyis thyet toh lah? Nvng chamus Gyingshang Dyos lyis hwah lah? 4 Hauh zis ma ungh shih lyis nah zis nghuot ma nghuot lhyeh? Ungh thang lhyi eq yoh ungh dah nah ngwis nah zis nghuot las nvng o khyvlyis yoh kuot ma nghuot lhyeh? Chamus nah nhaiq mas housoeh kuot das zis nghamh lah? Nvng gas dius lyis hwah zis ma nghuot, Mangso lhyi hwah zis dvnghuot, ge. 5 Hauh dang xauhgyo yah dvyih Anani gas lains shei tyamp. Hauh zis xauhgyo bang dvnganh eq svsoh gyuk. 6 Housoeh loyvm jens toq las, nyah mvng lyis thop lho lha e dvng nyhop. 7 Hauh thang lhyi somh shishenh ko nyangh lyis, yhensain nyhiq eq housoeh bweh cho ma seq las wvng los. 8 Tsai Petru gas, Nyeisjvng ungh zis heinyhoq kyingh dvnghuot lhyeh? Ngos lyis taiq kyoh aq ge lyis, nyang eq, Nghuot goeus, heinyhoq yah dv ungh, ge. 9 Petru nyang lyis taiq zis gas, Yhensain dah Dyos lyis shi yoeuh das zis nah zomh chamus housoeh xamxonh goh lah? Yoeuh aq, nah yhensain phoq lyis nyhop bang dah khyei, khomh mas jweh los goeus, nvng lyis eq dvng tyamp das, ge. 10 Houjang nyang eq nyah khyeiyang mas lains shei goeus. Loyvm jens eq wvng los lyis, hauh vmesbih shei joq yvlyis nyvng las nyah yhensain phoq dah vyvm mas e dvng nyhop. 11 Housoeh phung dius jens dvnganh yahge hauh cho lhyi tsain xauhgyo bang dvnganh gas svsoh gyuk goeus. 12 Gvshih lvgyo jens dah loq masyah vlho yahge mauh loqmuh nyoshoq dius jens dah xikkhonh mas bweh xoeuq nyeis. Hauh bang dvnganhmoq dvgeh Solomon dah wumuk thang mha nyeis. 13 Gohtoeu dius jens hank eq nyamoq yah ma womh zomh. Nghuot laus eq dius jens gas nyamoq lyis gyukwoms. 14 Yhensain lhyi lomsjingh bang nyelo yukgis lo nyoshoq zes nyo los. 15 Housoeh las Petru suh lai loh lyis, dvyuk yuk dah thoq mas siyet khvlangh zangh bas jungh ge, nos bang lyis cho mha jung yahge mvnyhoeuq yah lyih tsain dvng toh. 16 Hauh thoq lyis Yerusalem vyvm vwi wukhau mha dah nos bang yahge yius wvng las shoeuhshih zis xauh bang lyis tsain shwih jweh lyih. Hauh bang dvnganh eq gis los zis xauh. 17 Nghuot laus eq Phudyei Zainsmuh yahge nyah dyenschangh jens Saduke ge dah dius phung dvnganhmoq gas, noh dah ehnyet dyingh joq yvmvyah toq las, 18 lvgyo jens lyis nyhik lho lha wus thung mas lhunk toh. 19 Nghuot laus eq hauh nyenhyo Yhensain dah loeuswons soeu ka, thung khomh phank tyamp dyei las, nyamoq lyis shwih thuq kat uhlyis taiq zis gas, 20 Namoq thuq loh geh, yhenmuh mas yap las hai kang dang dvnganh yah dius jens lyis taiq kyoh geh, ge. 21 Nyamoq hauh zis xauhgyo lyis, nvpsangh yah yhenmuh mas wvng las tsain jyauh. Nghuot laus eq Phudyei Zainsmuh yahge nyah dyenschangh jens eq jweh los las, soetuon bang yahge Israel jens dah nhaiqbos dvnganh lyis khi huom toh lho lha, lvgyo jens lyis shwih thuq los das xiklyis thung mha dius nhang kat. 22 Jyeidwis jens gas, thung mha lvgyo jens lyis ma nyvng yvmvyah tauh los las taiq zis gas, 23 thung eq goeng goeng kyank toh, zungh bang eq khomh nghe pheh zungh nyeis zis ngamoq nyvng; nghuot laus eq hauh zis phank yoeuh lyis vkhau mha hank eq ma nyeis langh, ge. 24 Yhenmuh gomh soeu yahge phudyei uhjyung jens hauh dang xauhgyo lyis, Haih cho cha bweh los das au, ge uhnungh tsain nungh. 25 Hauh uhlyis dvyuk wvng los las nyamoq lyis taiq zis gas, Yoeuh aq, namoq thung mha lhunk toh bang gas yhenmuh mas yap las dius jens lyis jyauh nyeis, ge. 26 Housoeh las jeszau gas nyah jeslo jens yah lyih las, lvgyo jens lyis tsain shwih loh. Nghuot laus eq khoek khoek ma womh kuot. Khasoeh ge lyis, dius jens lukzains yah doeuh das yvlyis gyuk. 27 Housoeh nyamoq shwih yoeus las nhaiqbos huom xikkhonh mas nyhei toh las Phudyei Zainsmuh nyamoq lyis nyei zis gas, 28 Namoq haih nyings yah cha eq vtaiq, oen ngamoq khoek khoek taiq toh goeus ma nghuot lhyeh? Yoeuh aq, gvshih Yerusalem dvwus gonh namoq dah jyauh cho tyink las, haih soeu dah cangjau ngamoq thoq mas kih dyei das zis cvvq nyeis, ge. 29 Petru yahge lvgyo jens phuk taiq zis gas, Ngamoq gas dius dah dang gyo das thoq lyis Mangso dang lyis gyo chah. 30 Ngamoq phauh thyeih dah Mangso ka namoq tapzains mas taplhangh sat dah Yesu lyis dwis toq los nhang goeus. 31 Israel vnyau lyis nhaiqlom thaiq cho yahge yaunos khyuot dyei das cho lhyi phank dyei das xiklyis uhjyung yahge khyuot yoeus soeu kuot das ge, Mangso ka hauh soeu lhyi nyah loqyos shot pheh chunghtoq toh goeus. 32 Ngamoq eq haih cho dah kanghjyoeng tsain nghuot. Nyah dang gyo bang lyis Mangso dyei dah Gyingshang Dyos eq hauh dah kanghjyoeng nghuot, ge. 33 Hauh dang xauhgyo lyis nyamoq nhaiqyo zis yah lvgyo jens lyis sat das zis nghamh los. 34 Nghuot laus eq dius dvnganh dah xikkhonh mas nyoqnho ngelang yoh dah Lyi svra Gamale ge dah Pharishe dvyuk hauh nhaiqbos huom mha toq las, lvgyo jens lyis nghe pheh dvdvm thuq loh nhang das xiklyis taiq kat las, 35 nyang taiq zis gas, Israel dius jens eh, haih bang lyis cha kuot das zis gas vlhomuh nghamh yoeuh shih geh. 36 Khasoeh ge lyis xikpheh Thuda ge soeu nyang dvkohlhaiq teh thuq los lho lhyi dius nyeixo ko nyah thang mas chank ku. Nyang gas sat zis xauh las, nyah dang gyo bang dvnganh gas lanhsanhhu bi dyuk zis yah nyang kuot cho cha eq ma bweh lo. 37 Hauh thang lhyi dius nyings lhaih yoq lyis, Galile dius Yuda thuq los las dius jens lyis nyah jyank pheh lang yoeus loh. Nyang eq sat zis xauh las nyah thang chank bang eq lanhsanhhu mus tyamp. 38 Housoeh yvmvyah gvshih ngos namoq lyis taiq bah, Haih soe yah sen las nghuot goeus jungh, nyamoq lyis cha vkuot goh: khasoeh ge lyis nyamoq nghamh toh zis cangsoeu dius masyah nghuot lyis gas dyoq tyamp das. 39 Nghuot laus eq Mangso jyank masyah nghuot lyis gas namoq nyamoq lyis ung das zis ma nghuot, Mangso lhyi jes kuot bang dvduot das, ge. 40 Hauh dang lyis nyamoq lhom yoeus yvmvyah, lvgyo jens lyis khi yoeus lho lha lyuk las Yesu nyings yah ma taiq das xiklyis vmingh dyei lho lha kat kat. 41 Nyamoq gas, Nyah nyings gvng mas xoqphuh das zis mon yih nyeis ge Mangso suon dyei yvmvyah gausyis zis yah hauh huom masyah tsain thuq loh. 42 Nyamoq nyeih yau nyeih yhenmuh mas eq, nyamoq nyeis dah yhen khanghmuh mas eq, Yesu gas Khristu nghuot cho ma lyen lo jyauh, taiq kyoh nyeis.
Acts 6
1 Hauh buisnyeis gyo lyis changlo jens nyo los lyis, nyeih yau nyeih dah phuqsoe muh mas nyamoq mas dah chauhmuh jens lyis yoeuh lhaiq toh yvmvyah, Heleni jens gas Hebre jens lyis tsain lop. 2 Hauh uhlyis lvgyo dvci aiq yuk moq gas, somci moqmuh lyis khi tsainh toh las taiq zis gas, Yang Mangso dah dang lyis nungsyos toh las lvzo lvshuk ba dyei nyeis das zis gas ma doeus. 3 Housoeh las boekyis eh, namoq mas lomluk las Gyingshang Dyos yahge joeui dyingh bang nyhet yuk khyen toh geh. Yang hauh bang lyis haih muh mas toeuq kat goh. 4 Ngamoq gas shvmanh dung muh yahge gausyis dang taiq kyoh muh mas shishenh top yoh dyei das. ge. 5 Hauh dang lyis phung dius jens dvnganh xamxonh las lomsjingh ehnyet yahge Gyingshang Dyos dyingh dah Stephan yahge Yuda, Prokoru, Nikanor, Timon, Pamena yahge Yuda lomsjingh cho chank soeu gohnyau bang Antiok wus mas dah Nikola moq lyis tsain khyen yoeus. 6 nyamoq lyis lvgyo jens dah xikkhonh mas tsain shwih toh. nyamoq shvmanh dung thang lhyi nyamoq thoq mas loq kih dyei. 7 Mangso dah dang eq jelvm los las Yerusalem wugungs mas changlo nyoshoq je los. Phudyei bang nyoshoq eq hau lomsjingh cho tsain chank. 8 Gvshih Stephan ka Mangso dah jyehjuh yah lomsjingh ehnyet yahge yomsoq yah dyingh soeu nghuot las, dius jens dah xikkhonh mas kuh dah yomsoq muh yahge mauh loqmuh kuot xoeuq. 9 Bent Kureni yahge Alesandria mas dah Yuda dius dvyhamh vsainnyang Lhuiq kat zis xauh bang ge dah lyi jungs phung mha dah phung dius jens nghuot. nyamoq gas Stephan yah phyen-goh. Kiliki yahge Asia mau mas dah Yuda dius jens dvyhamh eq nyang yah phyen-goh. 10 Nghuot laus eq Dyos gas Stephan lyis joeui dang dyei las nyang taiq lyis nyamoq nyang lyis ma yoh he. 11 Housoeh nyamoq gas dius dvyhamh lyis khauwhot dyei las, Nyang gas Moshe yahge Mangso lhyi loeusmus soqzo nyeis zis ngamoq xauhgyo, ge taiq nhang. 12 Nyamoq gas dius jens, logis jens yahge lyi svra moq lyis hoeu nhang las, hauh bang gas nyang lyis loh nyhik lha nhaiqbos huom mha tsain shwih e. 13 Housoeh ma ying kanghjyoeng jens lyis toeuq toh las nyamoq gas, Hauh soeu ka haih Gyingshang joqyos yahge lyi lyis loeusmus soqzo dang ma no lo taiq nyeis. 14 Khasoeh ge lyis Nazaret Yesu ge soeu ka haih joqyos lyis thyoq tyamp las, ngamoq lyis Moshe dyei toh dah thungh lyis thaiq tyamp das ge nyang nyang taiq dang ngamoq xauhgyo, ge. 15 Housoeh hau huom mha tsain tsung toh bang dvnganh nyang lyis yoeuh tsuk toh lyis, nyah nyoqnho ka loeuswons soeu dah nyoqnho teh nghuot zis nyamoq nyvng.
Acts 7
1 Phudyei Zainsmuh taiq cho haih zis jyoeng lah, ge. 2 Nyang taiq zis gas, Vmang vnoeuh moq yahge uwus moq eh, gyo yoeus dyei geh: ngamoq dah phauh thyeih Abraham Haran mas ma los nyeis shih, Mesopotamia mau mas nyeis khoq yoq lyis, phunk bos dah Mangso ka nyah jyank mas thuq xoeuq las taiq zis gas, 3 Nah mau, nah buisnoms sainhchangh masyah thuq las ngos nvng lyis tuonh shet das mau mas loh aq, ge. 4 Housoeh las nyang gas Khade mau masyah thuq las Haran mau mas los nyeis. Houmha nyah uwus shei thang lhyi, Mangso ka gvshih namoq nyeis, haih mau mas thuot los nhang. 5 Houmha nyang lyis yhenzis yahge maunyeis khyei yos iq khvlangh ma dyei laus eq Mangso nyang lyis dangthoengh toh zis gas, nyang yahge nyah vkoq gas hauh mau lyis xauh sain das, ge. Hauh uhlyis Abraham gas loshang ma bos shih. 6 Hauh thoq lyis Mangso haih cho lhyi taiq zis gas, Nyah vnyau lvbaus mau mas loh khau nyeis las, hauh mau mas nyeixo zvn jons duot las nyamoq lyis gyvzaiq gyvnang kuot zis xauh das. 7 Nyamoq lyis jons kuot dah vnyau lyis eq, ngos joeng das, hauh uhlyis nyamoq thuq los las haih joqyos mas ngos lyis paiq das, ge. 8 Vthyoh tyomh cho yah sen dah thanghchvp lyis eq nyang lyis dyei kat. Housoeh las Abraham mas yaus dah Isak lyis xet vnyeih lyis vthyoh tyomh dyei. Isak mas yaus zis Yakop, Yakop mas yaus zis phauh thyeih moq dvci aiq yuk nghuot. 9 Phauh thyeih moq gas Yosep lyis noh las Egutu mau pheh ungh kat. Nghuot laus eq Mangso nyang yah dvgeh nyeis yvmvyah, 10 Shohjyen zis dvnganh masyah nyang lyis khyuot yoeus las, Egutu hwankti Pharao dah xikkhonh mas nyang lyis nyoqnho yoh nhang lha joeui Chixoeuq nhang. Hauh hwankti ka Egutu mau yahge nyah yhenbang dvnganh lyis guon soeu kuot nhang. 11 Hauh uhlyis Egutu mau yahge Khanan mau gonh mas phangh khauq gyoh las yaukyenh zainsmuh jweh los. Yamoq dah phauh thyeih moq eq zonoms khalhye ma daq xo lo. 12 Gvshih Egutu mau mas wom joq cho lhyi Yakop xauhgyo las, nyang gas, yah phauh thyeih moq lyis cangxeih vlhain nhang kat. 13 Aiq vlhain ka Yosep gas nyah vmang vnoeuh moq lyis nyang hank nghuot cho taiq kyoh las Yosep dah vnyau cho lhyi eq Pharao seq loh. 14 Housoeh Yosep gas nyah uwus Yakop yahge nyah dvyhen gonh oen das, dius nyhetci oeng yuk gonh lyis loeus kyoh las Egutu pheh los das xiklyis khi kat. 15 Yakop eq Egutu mau mas e lha, nyang yahge yah phauh thyeih moq houmha shei goeus. 16 Nyamoq mvng lyis Shekhem mha tsain yoeus los las, Shekhem mas tsain nyeis, Hamor dah nyei nyet jens jyank masyah Abraham dah ngwis yah wis toh lop mas tsain nyhop. 17 Abraham lyis Mangso dangthoengh toh zis yah sen dah shishenh jweh los lyis, Egutu mas nyeis, yah dius jens gas svsoh jebais los. 18 Hauh uhlyis Yosep lyis ma seq dah hwankti dvyuk guon xi los. 19 Nyang gas yah vnyau lyis lhyent zis yah, phauh thyeih moq lyis gyvzaiq gyvnang shoeuhshih las nyamoq dah lonoeuh jens lyis shei bas jungh ge doeuh tyamp nhang. 20 Hauh shishenh lyis Moshe khoeu los: nyang gas Mangso dah xikkhonh mas yungh joq. Nyah uwus dah yhen mas lhamhmuh somh khyvp nyhoeu las, 21 doeuh tyamp toh zis xauh uhlyis, Pharao dah lonyi kui zis yah nyah lo kuot las nyhoeu kat. 22 Moshe eq Egutu joeui dvnganh xuq las, nhuot nhuot loq loq kunk soeu nghuot. 23 Gvshih Moshe nyenhkyi nyeici zvn bos lyis nyah boekyis Israel jens jyank mas e komh mes ehnyet bos los. 24 Hauh uhlyis gyvzaiq gyvnang xauh nyeis soeu dvyuk lyis nyang nyvng las, hauh soeu lhyi yeimus las, gyvzaiq gyvnang kuot soeu Egutu dius lyis lvto phuk khyvlyis sat. 25 Moshe loq yah boekyis lyis Mangso khyuot yoeus cho phank dyei nyeis zis gas nyamoq seq das, ge las nghamh laus eq, nyamoq gas ma tsain seq. 26 Thang lhyi nyeihyo Moshe ka, Israel nyang changh nyang zan goh nyeis zis lyis e zangh nyvng las, nyah aiq yuk lyis khyuon mes yvmvyah, Nhaiqbos tang eh, vmang vnoeuh nyang changh dvnghuot lyis chamus nyang changh nyang zan goh nyeis lah, ge khyuon lhyi, 27 yhenkyoh lyis shoeuhshih nyeis soeu ka, Moshe lhyi duon tyamp zis yah, Nvng lyis ngamoq thoq mas guon soeu yahge, soetuon soeu hank kuot nhang? 28 Nyinaq Egutu dius dvyuk lyis sat teh, ngos lyis eq sat mes lhyeh, ge phuk taiq. 29 Hauh dang gvng mas Moshe phang lha, Midian mau mas dius boengh e duot nyeis uhlyis, nyang mas yukgis lo aiq yuk bos. 30 Nyeici zvn dyingh lai thang lhyi, Sina boms dah mhanhdyvp, nyi duk nyeis dah mhanhgyomh mas, Yhensain dah loeuswons soeu nyah jyank mas thuq los. 31 Moshe ka hauh yvlyis nyvng lyis hauh nyoqnyvng gvng mas nyang mauh las hauh zis lyis yoeuh das ge loh lyis, Yhensain dah thwe hou mhayah taiq thuq los zis gas, 32 Ngos gas nah phauh thyeih moq dah Mangso, Abraham, Isak, Yakop moq dah Mangso nghuot, ge. Moshe ka gyuk nvn las ma womh yoeuh mus. 33 Yhensain nyang lyis taiq zis gas, Nah thyvkoq khyuot tyamp aq. Khasoeh ge lyis nvng yap joqyos gas gyingshang. 34 Egutu mas ngah dius jens xauh dah shoeuhshih cho lhyi ngos jyoengh nyvng goeus. Nyamoq noskyingh thwe xauhgyo. Housoeh yvmvyah nyamoq lyis khyuot yoeus das xiklyis ngos gyoh los zis nghuot. Los aq, ngos nvng lyis Egutu mas nhang kat bah, ge. 35 Housoeh las, Nvng lyis guon soeu yahge soetuon soeu hank kuot nhang, ge las nyamoq he tyamp dah Moshe lhyi, Mangso ka mhanhgyomh mas thuq xoeuq dah loeuswons soeu lhyi yah, guon soeu yahge khyuot yoeus soeu kuot das xiklyis nhang kat. 36 Housoeh nyang nyamoq lyis Egutu mas eq, Thomh Nes mas eq, mhanhdyvp mas eq nyeici zvn top yomsoq muh yahge mauh loqmuh chixoeuq las shwih los. 37 Haih Moshe nyang, Namoq vmang vnoeuh masyah ngos teh dah lvpe dvyuk thuq los nhang das ge Israel jens lyis taiq toh soeu nghuot. 38 Mhanhdyvp mas nghuot yoq lyis dah moqphung mha Sina boms mas nyang yah dang jis goh dah loeuswons soeu yahge yah phauh thyeih moq yah dvgeh nghuot soeu ka, nyang nghuot: yang lyis dyei das, kang bos dah dang lhom yoeus soeu eq nyang nghuot. 39 Yah phauh thyeih moq gas nyah dang ma mes gyo las, nyang lyis nungsyos toh zis yah, nyamoq dah nhaiqlom mas Egutu pheh doms tauh loh mes. 40 Nyamoq Aron lyis taiq zis gas, Ngamoq xik pheh kat das zis mangso jens kuot aq. Khasoeh ge lyis ngamoq lyis Egutu masyah shwih thuq los, haih Moshe chamus goeus zis ngamoq ma seq, ge. 41 Hauh buisnyeis gyo lyis nyamoq noeu lho dvkoeuq kuot las, hauh silho lyis lomhxangh lainh las nyamoq nyang loq yah kuot dah muhzoh xiklyis pwe kuot nyeis. 42 Housoeh yvmvyah Mangso ka nyamoq jyank masyah nyoqnho gohshot xoeu tyamp las, maukhung mha dah buislom lhamhmuh lyis paiq das xiklyis doeuh tyamp khoq dah haih zis gas, lvpe jens dah maussauh mas, Israel dius jens eh, hau mhanhdyvp mas nyeici zvn gyo lyis namoq sat dah gaunyhauq yahge lomhxangh lainh zis gas, Ngos lyis paiq zis nghuot lah? 43 Namoq paiq das xiklyis kuot toh dah gywes lho tsain nghuot dah Molok dah zvng yahge namoq dah gywes Rephan dah kyi namoq tsain wuq. Housoeh yvmvyah namoq lyis ngos Babilon lai shoq jonsdoeus loh nhang das, ge lhaih toh. 44 Nvng nyvng dah vzwvng yah dvyhangteh chank kuot aq, ge Moshe lhyi taiq kat zis teh kuot dah kanghjyoeng zvng lyis, hauh mhanhdyvp mas, yah phauh thyeih moq xauh yoeus. 45 Hauh thang lhyi yah phauh thyeih moq gas, nyamoq xikkhonh masyah Mangso khat tyamp dah gohnyau bang mau lyis nyamoq dah mau kuot das xiklyis Yoshua yah dvgeh wvng los uhlyis haih zvng eq chi wvng los las Dawi dah zaih jweh shoq joq. 46 Dawi gas Mangso xikkhonh mas nyoqnho yoh las, Yakop dah Mangso nyhenshang zvng xo das xiklyis sang toh goeus laus eq, 47 Solomon yuk nyah xiklyis zvng kuot dyei. 48 Nghuot laus eq nyhang thank Soeu ka, dius loq yah dvkuot yhen mas lungh zis ma nghuot. Hauh cho lvpe taiq zis gas, 49 Maukhung ka ngah hwankti tank, nyeisjvng gas ngah nangte nghuot. Nvng ngah xiklyis khasoeh teh dah yhen kuot das lah? Ngos no das joqyos gas khamha nghuot lah? 50 Hau dvnganh zis lyis ngah loq yah kyingh dvkuot toh ma nghuot lhyeh? ge Yhensain taiq, ge. 51 Nhaiqlom than lha ehnyet yahge no lyis vthyoh ma tyomh bang eh, namoq vjangh Gyingshang Dyos lyis ngoek tyamp; namoq dah phauh thyeih moq kuot teh namoq eq housoeh dvtsain kuot nyeis. 52 Namoq dah phauh thyeih ma shoeuhshih ku dah lvpe hank bos lah? Hauh Dan Soeu thuq los das cho lhyi taiq hoeuh bang lyis, nyamoq sat. Gvshih namoq eq hauh soeu lhyi kyauh tyamp bang yahge sat bang nghuot. 53 Loeuswons bang masyah xauh yoeus dah Mangso dah lyi xauh yoeus bang nghuot laus eq, namoq hauh yvlyis chank tyink zis ma nghuot, ge. 54 Hauh cho xauhgyo lyis nyamoq nhaiq gis yo zis yah nyang lyis zwis swih las tsain yoeuh. 55 Nyang gas Gyingshang Dyos dyingh las, maukhung mha yoeuh kat lyis, Mangso phunk yahge Mangso dah loqyos shot pheh Yesu yap joq yvlyis nyvng las, 56 Yoeuh aq, maukhung phank hanh joq las cangsoeu Lo gas Mangso dah loqyos shot pheh yap joq yvlyis ngos nyvng goeus, ge. 57 Hauh uhlyis nyamoq gas no cauq, yomkat kaiq las, dvyih dvyot dvlhain dvm lyis nyah jyank mas tsain dyvm e las, 58 nyamoq gas nyang lyis wus nghe pheh she thuq loh las lukzains yah tsain chomp doeuh. Hauh uhlyis kanghjyoeng jens eq nyamoq dah dyi khyuot las Saulo ge dah loyvm phoq khyeiyang mas tsain toh. 59 Housoeh tsain doeuh nyeis lyis, Stephan shvmanh dung zis gas, Yhensain Yesu eh, ngah dyos lyis lhom yoeus dyei aq, ge. 60 Tsai, nyang phvluk zomhgyuis las, Yhensain eh, haih yobos nyamoq lyis vhuon dyei ge yomkat kaiq. Hauh zis dye taiq lyis nyang shei goeus.
Acts 8
1 Saulo eq nyang lyis sat dah yvmas bos jyonh. Hauh buisnyeis lyis Yerusalem mas dah phung ka shoeuhshih zis xauh los las, lvgyo jens masyah lai las gohtoeu dvnganhmoq gas Yuda mau, Samari mau, joqyos khyiq khanghmuh mas tsain dyos loh. 2 Nghuot laus eq lomsjingh cho mha wontang bang gas, Stephan lyis ba nyhop las, nyah xiklyis kukxi zainsmuh kuot. 3 Saulo ka yhen khanghmuh wvng las nyelo yukgis lo lyis lang she lha thung lhunk zis yahge hau phung lyis thyoq sanh tyamp. 4 Dyos loh bang gas, loh jweh dah joqyos khanghmuh mas Dang lyis taiq kyoh. 5 Hauh uhlyis Philip gas Samari wus mas loh las, Khristu dah cho taiq kyoh. 6 Nyang taiq kyoh cho xauhgyo zis yahge nyang chixoeuq dah vlho tsain nyvng lyis, dius jens ehnyet dvlom yah nyah dang lyis nhaiq wvng zis yah tsain gyo yoeus. 7 Khasoeh ge lyis, yius kuq bang nyoshoq masyah, yius jens gas yomkat kaiq las tsain thuq loh. Gungsjen shei bang yahge khyei dyoq bang nyoshoq eq gis los. 8 Housoeh las hauh wus mas svsoh gausyis nyeis. 9 Nghuot laus eq houmha Simon ge soeu dvyuk nyeis. Nyang gas nyah gungs nyang diuszains dvyuk teh nghamh las nyah hweq kat zis yah Samari jens lyis dvyoq mauh nhang soeu nghuot. 10 Dius ngislo kuhlo dvnganhmoq yah, Haih soeu ka kuh thank Mangso dah yomsoq nghuot, ge nyah dang lyis omes zis yah tsain gyo. 11 Hauh soeu ka nyah hweq yah nyamoq lyis nyangh nyangh lo mauh nhang goeus yvmvyah, nyang lyis omes zis yah gyo zis nghuot. 12 Nghuot laus eq Mangso dah munghdan cho yahge Yesu Khristu nyings yah sen dah gausyis dang Philip taiq kyoh yvlyis tsain lomsjingh las, nyelo yukgis lo jeisnyhop tsain kham. 13 Simon nyang eq lomsjingh las jeisnyhop dye kham yoeus lyis, Philip thang mas chank nyeis. Nyang kuot dah yomsoq muh yahge vlho nyvng lyis nyang svsoh mauh. 14 Samari jens Mangso dah Dang lhom yoeus zis lyis Yerusalem mas nyeis dah lvgyo jens xauhgyo lyis, nyamoq gas Petru yahge Yohan lyis nyamoq jyank mas nhang kat. 15 Nyah aiq yuk eq houmha jweh lyis, nyamoq Gyingshang Dyos xauh yoeus das xiklyis shvmanh tsain dung dyei. 16 Khasoeh ge lyis nyamoq hank thoq mas eq Gyingshang Dyos ma gyoh lyih ku shih. Yhensain Yesu dah nyings mas jeisnyhop kham zis kyingh dvtsain nghuot shih. 17 Housoeh lvgyo Petru yahge Yohan nyamoq thoq mas loq kih dyei lyis, nyamoq hau Gyingshang Dyos tsain xauh kham yoeus. 18 Lvgyo nhaiqtang dah loq kih dyei las Dyos xauh kham yoeus zis lyis Simon nyvng lyis, nyang ngwis e dyei lho lha, 19 sang zis gas, Hank thoq mas laus eq ngos loq kih lyis, hauh soeu Gyingshang Dyos xauh yoeus das xiklyis, housoeh teh dah yomsoq ngos lyis eq dyei aq, ge. 20 Petru taiq zis gas, Mangso dah jyungshuk lyis ngwis yah xauh yoeus das ge nghamh yvmvyah, nah ngwis gas nvng yah dvgeh dyoqbis bas jungh. 21 Nah ehnyet Mangso dah xikkhonh mas ma dan joq yvmvyah, haih cho mha nvng ma bos, gvmboms ma yoh. 22 Housoeh yvmvyah nah lhung cho lhyi nhaiqlom thaiq las Yhensain lhyi dung aq, nah ehnyet mas nghamh khoq cho toq khyuot dyei mvbeh. 23 Khasoeh ge lyis nvng mas noh cho yah dyingh joq las yaunos dah mauchuotdwang mas lungh joq yvlyis ngos nyvng, ge. 24 Simon phuk taiq zis gas, Nah aiq yuk taiq cho ngah jyank mas cha eq ma jweh bas jungh, ngah nyhen shang nah aiq yuk nyang Yhensain jyank mas bos dung dyei geh, ge. 25 Nyah aiq yuk gas Yhensain dah dang cho kanghjyoeng kat las dye taiq kyoh lyis, Samari wukhau nyoshoq mas hau gausyis dang taiq kyoh uhjyangh Yerusalem pheh tsain tauh loh. 26 Gvshih Yhensain dah loeuswons soeu Philip lyis taiq zis gas, Toq aq, Yerusalem masyah Gaza pheh loh dah cho bangh shoq, mautyi pheh dyet loh aq, ge. Hauh cho ka mhanhdyvp cho nghuot. 27 Housoeh nyang toq las loh. Yoeuh aq, Ethiopia mas guon soeu hwankti nyhiq Kandake dah xikkhonh mas nyoqnho ngelang zainsmuh yoh las, nyah zisyos dvnganh yah zom soeu Ethiopia dius Unuk gas, Mangso lhyi chungh paiq das xiklyis Yerusalem mas loh khoq. 28 Gvshih nyang doms tauh loh zis nyah nyang lhyingh khau mha tsung las lvpe Esaia dah maussauh nghap nyeis. 29 Hauh uhlyis Dyos yah Philip lyis taiq zis gas, Loh aq, hau lhyingh yah tanh tanh loh aq, ge. 30 Philip eq wuih loh las Esaia maussauh nghap nyeis zis xauhgyo lyis, Nvng nghap cho lhyi seqgyo lhyeh, ge nyang lyis nyei. 31 Hauh soeu phuk taiq zis gas, Vjyuk taiq kyoh das soeu ma bos lyis ngos khasoeh kuot las seqgyo das lah, ge las nyang yah dvgeh lhyingh khau mha wvng tsung das xiklyis Philip lyis yus. 32 Nyang nghap dah maussauh dang gas haih zis nghuot. Yvng lyis teh nyang lyis sat das soeu jyank mas shwih loh; Yvnglo gas yvng mauh gom soeu xikkhonh mas taih toh teh, nyang nyah nhuot ma haq. 33 Nyang khyoq zis xauh yvmvyah, nyang lyis jyoeng khyvlyis dang thang ma tsain thyet dyei. Nyah dius caiq hank yoh shap? Khasoeh ge lyis nyah kang ka, Nyeisjvng thoq mas thank tyamp goeus, ge. 34 Unuk Philip lyis phuk taiq zis gas, Haih lvpe ka hank lyis toeuq las taiq au lhyeh, nyah gungs lyis nyang taiq au? Nghuot ya, gohtoeu dvyuk yuk lyis taiq lah, ge. 35 Hauh uhlyis Philip dang taiq phank las, hauh maussauh masyah dang zoh yoeus lho lha, Yesu yah sen dah gausyis dang nyang lyis taiq kyoh. 36 Housoeh nyah aiq yuk tsoq loh las jeis joq yvmas jweh lyis Unuk gas, Yoeuh aq, heimha jeis joq; ngos jeisnyhop kham das xiklyis tomp toh das zis cha bos lah, ge. 37 Philip taiq zis gas, Nah nhaiqlom dvnganh yah nvng lomsjingh goeus ya, gis kham goeus, ge. Nyang phuk taiq zis gas, Yesu Khristu gas Mangso dah Lo nghuot nyeis zis gas ngos lomsjingh goeus, ge. 38 Housoeh nyah lhyingh no nhang lha, nyah aiq yuk jeis lvng mas gyoh e lha, Philip gas Unuk lyis jeisnyhop dyei. 39 Jeis masyah tsain thuq los lyis Yhensain dah Dyos Philip lyis shwih loh las, ma nyvng kat lo. Unuk eq gauslaus zis yah nyah cho nyang loh lo. 40 Philip gas Azotu wus mas jweh nyeis yvlyis nyang soh. Nyang Kesare wus jweh shoq loh uhlyis suh lai dah wus khanghmuh mas hauh gausyis dang taiq kyoh.
Acts 9
1 Hauh yoq lyis Saulo ka Yhensain dah changlo jens lyis sat das xiklyis kyuk tant cho lhyi tsoq kuot nyeis shih. Housoeh nyang gas phudyei zainsmuh jyank mas e lha, 2 haih cho chank bang nyelo yukgis lo, nyvng ya nyvng yvlyis nyhik las Yerusalem mas yoh she los shoq, Damasku wugungs, lyi jungs mas bang lyis dyei kat das vmingh maussauh sang wons. 3 Nyang Damasku wugungs nvm mas jweh lyis maukhung mha dah bvng zis nyah yvmlhaink yah nyetlos nyettant bvng thuq los. 4 Nyang eq nyeisjvng mas lains loh lyis, nyang lyis taiq dah thwe dvkoeuq xauhgyo zis gas, Saulo, Saulo, nvng ngos lyis chamus shoeuhshih nyeis lah, ge. 5 Hauh uhlyis nyang gas, Yhensain eh, nvng hank nghuot lah, ge nyei. Yhensain taiq zis gas, Ngos gas nvng shoeuhshih nyeis dah Yesu nghuot. 6 Nghuot laus eq, toq las wus mas wvng loh aq. Nvng kuot chah cho nvng lyis taiq kyoh langh das, ge. 7 Nyang yah dvgeh loh bang gas tsain mauh: khasoeh ge lyis, thwe xauhgyo laus eq hank lyis eq ma nyvng. 8 Saulo nyeisjvng masyah toq las nyoq phank yoeuh lyis cha eq ma nyvng yvmvyah, nyamoq gas nyang lyis loq masyah she las Damasku wus mas shwih wvng loh. 9 Gvshih nyang gas somh nyeih top nyoq ma nyvng las ma zo ma shuk nyeis. 10 Gvshih Damasku wus mas Anani ge dah changlo dvyuk nyeis. Yhensain ka nyoqnyvng masyah, Anani eh, ge lui. Nyang eq, Yhensain eh, heimha nyeis, ge toeuh. 11 Yhensain taiq zis gas, Toq aq, Chodan ge dah wus cho mha e las, Yuda yhen mha Tarshu mas dah dius Saulo ge soeu lhyi e xo aq, nyang shvmanh dung nyeis. 12 Nyah nyoqnyvng mas Anani ge soeu nyah jyank mas wvng los las, nyang nyoq doms nyvng bas jungh, ge nyah thoq mas loq kih dyei zis, nyvng goeus, ge. 13 Anani gas, Yhensain eh, hauh soeu ka Yerusalem mas nah Gyingshang bang lyis ma gis khyvlyis kha iq kuot zis gas, dius nyoshoq masyah loeus nyoshoq xauhgyo goeus. 14 Nah nyings yoeus bang dvnganh lyis twih she loh das ge, phudyei uhjyung jens jyank masyah vmingh xauh yoeus goeus, heimha eq jweh nyeis, ge toeuh. 15 Nghuot laus eq Yhensain nyang lyis taiq zis gas, Dv e aq, hauh soeu ka gohnyau bang yahge hwankti jens xikkhonh mas eq, Israel vnyau xikkhonh mas eq ngah nyings wons wuq das xiklyis ngos khyen toh, ngah jyeidwis nghuot. 16 Khasoeh ge lyis ngah nyings gvng mas kha iq shanghsenh shohjyen xauh das cho ngos nyang lyis chixoeuq das, ge. 17 Housoeh Anani hauh yhen mha jweh e lha, Saulo thoq mas loq kih las, Vmang vnoeuh Saulo eh, nvng nyoq doms nyvng zis yahge Gyingshang Dyos yah dyingh bas jungh, nvng los cho mha nvng lyis nyvng xoeuq dah Yhensain Yesu gas ngos lyis nhang kat, ge lho lhyi, 18 Houyah dvyih Saulo dah nyoq masyah vkyvp teh dah zis gyoh tyamp las nyah nyoq doms nyvng goeus. Housoeh nyang toq las jeisnyhop kham. 19 Zonoms eq zo las yom huiq yoeus. Hauh thang lhyi Saulo ka Damasku wus mas dah changlo jens yah dvyoq nyeis uhjyangh, 20 Khristu gas Mangso dah Lo nghuot, ge hauh uhlyis nyang lyi jungs mas tsain taiq kyoh. 21 Nyah dang xauh ya xauhgyo bang gas mauh las, Haih soeu ka Yerusalem mas haih nyings yoeus bang lyis lhoq thyoq soeu ma nghuot lhyeh? Gvshih heimha eq housoeh teh bang lyis nyhik las phudyei uhjyung jens jyank mas loh kyauh das zis los jweh nyeis ma nghuot lhyeh, ge taiq. 22 Saulo ka dvnyeih dvnyeih yombos los las, Yesu gas Khristu nyang nghuot dah cho kanghjyoeng Chixoeuq zis yah Damasku mas nyeis dah Yuda jens lyis mauh nhang. 23 Buisnyeis nyangh nyangh lo thang lhyi Yuda jens nyang lyis sat das zis xamgoh. 24 Nghuot laus eq nyamoq dah khaujeini cho lhyi Saulo seq tyamp goeus. Nyang lyis yoh sat shoq, khomh mas nyeih nyenh tsain lhom nyeis. 25 Housoeh las changlo jens gas, nyenh lyis nyang lyis mhanghkhoq masyah ciank khomhbaiq cho nghe pheh tsain xuot khyoq kat. 26 Housoeh nyang Yerusalem mas jweh lyis changlo jens yah zomhgoh das zis yomkat; nghuot laus eq nyang gas changlo nghuot goeus zis nyamoq ma jingh las nyang lyis dvnganhmoq gyuk. 27 Nghuot laus eq Barnaba gas nyang lyis lvgyo jens jyank mas shwih e lha, Saulo ka Yhensain yah cho mas khasoeh xauhgoh las, Yhensain yah nyang lyis khasoeh taiq zis eq, Damasku mas Yesu nyings yoeus las womh womh taiq kyoh cho eq nyamoq lyis taiq kyoh. 28 Housoeh Yerusalem mas nyang nyamoq yah thuq wvng kuot uhjyangh, 29 Yhensain Yesu dah nyings yoeus las womh womh taiq kyoh nyeis. Greek nyingh kat dah Yuda jens yah eq taiq phyen-goh yvmvyah, nyamoq gas nyang lyis sat das ge sont. 30 Hauh cho lhyi boekyis seq lyis nyang lyis Kesare jweh shoq shwih kat las Tarshu pheh nhang kat. 31 Hauh uhlyis Yuda mau, Samari mau yahge Galile mau dvkhauyah dah phung ka nyenstap zis yah tsain kuhxing los. Nyamoq gas Gyingshang Dyos dah nhaiqtaink dyei zis yah dvyhangteh Yhensain lhyi gyukwoms zis yah nyeis las nyoshoq jebais los. 32 Hauh uhlyis Petru gas dvkhauyah chank komh yenh. Dvlhain ka Luda wus mas nyeis dah Gyingshang bang jyank mas eq jweh e. 33 Hauh yvmas gungsjen shei lha xet zvn top yhetyos masyah ma yoh toq dah Anea ge vbusbih dvyuk lyis nyvng. 34 Petru nyang lyis taiq zis gas, Anea eh, Yesu Khristu nvng lyis gis los nhang goeus: toq aq, nah yhetyos shung aq, ge. Houyah dvyih nyang toq loh. 35 Luda yahge Sharon wus mas nyeis bang dvnganh eq nyang lyis nyvng las Yhensain jyank pheh tsain lhain los. 36 Gvshih Yopa wus mas Tabitha ge dah changlo vmesbih dvyuk nyeis. Greek pheh hauh nyings gas Dorka ge. Vjyuk gas cvt nghuot. Nyang gas gis dah muhzoh yahge vlu dyei cho mas nhaiqbos soeu nghuot. 37 Hauh yoq lyis nyang nos las shei tyamp. Nyah mvng lyis cheih las nyhang tsank yvp mas toh toh. 38 Luda gas Yopa wus yah ni joq las, Petru houmha nyeis cho changlo jens xauhgyo lyis nyamoq dius dvzomh nhang lha, Ngamoq jyank pheh lvnyap jenh lyih aq, ge dung kat. 39 Petru toq las hauh aiq yuk yah dvgeh chank loh. Nyang jweh lyis nyhang tsank yvp mas shwih wvng loh las, chauhmuh jens dvnganhmoq nyah vyvm mas yap ngaus uhjyangh, nyamoq yah dvgeh nyeis shih uhlyis Dorka chop dah dyi chixoeuq las nyeis. 40 Petru dvnganhmoq lyis nghe pheh khat thuq lho las, phvluk zomhgyuis las shvmanh dung nyeis. Housoeh hauh mvng pheh lhain los las, Tabitha eh, toq aq, ge. Hauh uhlyis Tabitha gas nyoq phank las Petru lyis nyvng lyis toq tsung toh. 41 Petru eq loq yhuonh kat las she toq lho las, gyingshang bang yahge chauhmuh jens lyis khi yoeus las vdwis kyauh. 42 Hauh cho lhyi Yopa wuxom gonh xauhgyo yvmvyah nyoshoq Yhensain lhyi lomsjingh. 43 Housoeh Petru gas Yopa wus mas dvyoq lo shohyeis muh kuot soeu Simon yah dvgeh nyeis.
Acts 10
1 Gvshih Kesare wus mas Korneli ge soeu dvyuk nyeis. Nyang gas Itali ge dah thoenkgus jesdvp mas jes dvxo guon zau nghuot. 2 Hauh soeu ka lomsjingh cho mas wontang lha nyah yhenbang dvnganh yah dvgeh, Mangso lhyi gyuk woms zis yah svbih lyis vlu nyoshoq dyei uhjyangh Mangso lhyi vjangh dung nyeis. 3 Dvnyeih gas, somh shishenh ko lhyi Mangso dah loeuswons soeu nyah jyank mas jweh las, Korneli eh, ge nyang lyis taiq zis gas nyoq mas gyoq gyoq nyvng. 4 Nyang gas hauh soeu lyis gyuk zoh lyis gyaus gyaus yoeuh tsuk toh las, Yhensain eh, chah cho nghuot lah, ge nyang lyis nyei. Hauh soeu ka, Nah shvmanh dung zis yahge vlu dyei cho ka, Mangso xikkhonh mas nyoqnyhank dvkoeuq khyvlyis bangh los goeus. 5 Gvshih Yopa wus mas dius nhang las, Petru ge dah Simon lyis khi aq. 6 Nyang gas shohyeis muh kuot soeu Simon yhen mas nyeis; nyah yhen ka thomh yvm mas nghuot, ge. 7 Korneli yah dang jis goh dah loeuswons soeu loh thang lhyi, nyah yhen mas dah uhkung dvzomh yahge nyah thang mas vjangh chank yenh moq mas lomsjingh cho mas wontang soeu jeslo dvyuk lyis khi yoeus las, 8 nyamoq lyis hauh cho dvnganh taiq kyoh lho las, Yopa wus mas nhang kat. 9 Nyamoq eq nungs nyeih loh las, Yopa nvm mas jweh lyis, Petru gas nyeihgungs dvci aiq shishenh ko lhyi shvmanh dung das ge yhenkhung thoq mas doq loh. 10 Housoeh wom ba nyeis uhlyis nyang wom yuot las zonoms dvja ja zo mes nyeis. Hauh uhlyis nyang yhet muih loh las nyoqnyvng nyvng. 11 Maukhung phank las kha iq teh jangthunk dvkhyvp nyeisjvng mas khyoq kat yvlyis nyang nyvng. 12 Hauh yvmas nyeisjvng thoq mas dah nyei khyei dap gaunyhauq, yewus, shweh loh ja yahge maudang nghoq vja ja tsain bos. 13 Petru eh, toq las sat zo aq, ge thwe nyings thuq los zis nyang xauhgyo. 14 Petru phuk taiq zis gas, Ma nghuot, Yhensain eh, ma gis zo zis yahge ma lhoq ma shang vyhang lhyi ngos khanhamp eq ma zo yoeuh, ge. 15 Aiq vlhain dah thwe ka, Mangso cheihshang goeus vyhang lyis ma lhoq oen vsang, ge. 16 Somh lhain shilo housoeh bweh las, hauh thang lhyi hauh yvlyis maukhung pheh dvlhaindvm doms yoeus tyamp. 17 Petru gas nyang nyvng dah nyoqnyvng gas cha nghuot au, ge mauh khamkhvv nyeis uhlyis, Korneli nhang kat bang Simon yhen xo nyeis las khomh nvm mas yap joq. 18 Hauh yhen mas Petru ge dah Simon nyeis ma nyeis tsain kaiq nyei nyeis. 19 Petru gas nyoqnyvng hauh dah cho lhyi nghamh yoeuh nyeis shih lyis, Dyos gas, Yoeuh aq, dius somh yuk nvng lyis xo nyeis. 20 Housoeh yvmvyah nvng toq las gyoh e aq; nyamoq yah dvgeh chank loh aq, khamkhvv chank ma bos: khasoeh ge lyis nyamoq lyis ngos nhang kat, ge. 21 Petru eq Korneli yah nyah jyank mas nhang kat bang jyank mas gyoh e las nyei zis gas, Yoeuh aq, namoq xo nyeis soeu ngos nghuot, chah soe bos las xo goh lah, ge. 22 Nyamoq taiq zis gas, Dan las Mangso lhyi gyukwoms zis yahge Yuda dvnyau gonh dah xikkhonh mas nyoqnho ngelang bos las jes dvxo guon zau Korneli gas nvng lyis nyah yhen mas khi hwank las nah dang gyo yoeus das cho, Mangso jyank masyah Gyingshang loeuswons soeu lyih taiq kyingh zis xauh, ge. 23 Housoeh nyang nyamoq lyis khi hwank las thoeng nhang. Nungs nyeih Petru toq las nyamoq yah dvgeh loh. Yopa wus mas dah boekyis dvyhamh eq nyang yah dvgeh bos loh. 24 Hauh thang lhyi nyeihyo Kesare wus mas wvng loh. Korneli gas nyah vmang vnoeuh moq yahge buisnoms sainhchangh jens lyis shwih huom lha nyamoq lyis langh nyeis. 25 Gvshih Petru wvng loh lyis, Korneli gas lhom zes zis yah nyah khyeiyang mas dupaiq. 26 Nghuot laus eq Petru gas, Toq aq, ngos eq seq shei dah dius dvnghuot, ge taiq uhjyangh nyang lyis she toq kat. 27 Housoeh nyang jisgoh zoh lyis yah wvng loh yoeuh lyis dius nyoshoq huom joq yvlyis nyvng. 28 Petru nyamoq lyis taiq zis gas, Yuda dius ge soeu ka gohnyau dius yah thuq wvng zomh goh dah lyi thungh ma bos zis lyis namoq nyang seq. Nghuot laus eq, hank lyis eq ma mon ma yih, ma gying ma shang oen ma gis sang cho ka Mangso ngos lyis chixoeuq goeus. 29 Housoeh nghuot yvmvyah, ngos lyis khi lyis ngos ma he he chank los. Housoeh las ngos lhyi chamus khi goh lah, oen nyei mes, ge. 30 Korneli taiq zis gas, Lai loh goeus nyei nyeih nyenhthang somh nayi lyis ngos ngah yhen mas shvmanh dung nyeis lyis, yoeuh aq, kyi kyi bvng dah dyimis wuot soeu dvyuk ngah xikkhonh mas nyetlos nyettant yap xoeuq las, 31 Nyang taiq zis gas, Korneli eh, nah shvmanh dung dang gyo yoeus goeus. Nah vlu dyei zis eq Mangso comh toh goeus. 32 Housoeh yvmvyah Yopa mas Petru ge dah Simon lyis e shwih nhang aq; hauh soeu ka thomh nvm mas nyeis, shohyeis muh kuot soeu Simon yhen mas nyeis, ge. 33 Housoeh yvmvyah houjang ngos nah jyank mas dius nhang las, gvshih nvng jweh los zis gas svsoh gis. Housoeh las Mangso nvng lyis taiq nhang kat dang lyis gyo yoeus das xiklyis gvshih ngamoq dvnganh Mangso xikkhonh mas nghuot joq, ge. 34 Petru dang zoh yoeus las taiq zis gas, Mangso ka dius nyoqnho ma khyen zis gvshih ngos jyoengh seq goeus. 35 Dius nyau khanghmuh mas nyang lyis gyukwoms phauh nyang zis yah dan dah muh kuot soeu lyis gas nyang yoh lhom yoeus. 36 Mangso ka Israel dius jens lyis gausyis Dang dyei yvlyis namoq seq. Hauh dang mas nyang gas dvnganh dah Yhensain nghuot dah Yesu Khristu masyah nyenstap gausyis Dang lyis taiq kyoh nyeis. 37 Yohan jeisnyhop cho lhyi taiq kyoh thang lhyi, Dang haih zis gas Galile mau masyah Yuda mau gonh mas dyos loh goeus. 38 Mangso ka Nazaret phoq Yesu lyis Gyingshang Dyos yah eq, yomsoq yah eq nyang lyis coeu juot dyei goeus zis namoq seq. Yesu Khristu gas vwi vyvm mas loh las, gis dah muh kuot zis yahge yius yah nhiq zaiq toh bang dvnganhmoq lyis lhoq gis dyei. Khasoeh ge lyis Mangso ka nyang yah dvgeh nghuot. 39 Housoeh Yuda jens dah mau mas eq, Yerusalem wus mas eq, nyang kuot yenh muhzoh dvnganh dah kanghjyoeng jens gas ngamoq nghuot. Hauh soeu lyis nyamoq tapzains mas lhangh sat. 40 Nghuot laus eq Mangso nyang somh vnyeih lyis hauh soeu lyis dwis toqh kat las, 41 Nyah gungs lyis dius dvnganh lyis ma nghuot, Mangso yah kanghjyoeng duot das xiklyis khyen toeuq toh bang nghuot las Yesu shei masyah dwis toq los thang lhyi, nyang yah dvgeh zo shuk nyeis dah ngamoq lyis nyvng xoeuq. 42 Yhensain nyang nyang eq dwis bang yahge shei goeus bang dah soetuon soeu kuot das xiklyis, Mangso toeuq toh soeu nghuot goeus cho dius jens lyis taiq kyoh las kanghjyoeng kat das xiklyis nyang ngamoq lyis taiq toh. 43 Lvpe jens dvnganh eq nyah cho kanghjyoeng kat zis gas, Nyah nyings lyis loms ya lomsjingh bang yaunos khyuot dyei zis xauh das, ge. 44 Petru hauh cho taiq nyeis shih lyis, hauh dang xauhgyo bang dvnganhmoq thoq mas Gyingshang Dyos gyoh los. 45 Gyingshang Dyos ge dah jyungshuk gas, gohnyau bang thoq mas huot khyoq yvmvyah Petru yah dvgeh chank bang, vthyoh tyomh cho chank goeus bang yahge lomsjingh bang mauh hangh toh. 46 Khasoeh ge lyis nyamoq dang vja ja taiq zis yahge Mangso lhyi chungh zis tsain xauhgyo. 47 Housoeh Petru taiq zis gas, Yang teh Gyingshang Dyos xauh yoeus bang lyis jeis yah jeisnyhop kham das xiklyis hank tomp toh chank bos lah, ge. 48 Housoeh nyang nyamoq lyis Yesu Khristu dah nyings mas jeisnyhop kham das cho taiq kat. Hauh thang lhyi nyamoq gas Petru lyis, dvyoq nyeis khoq das xiklyis dung.
Acts 11
1 Lvgyo jens yahge Yuda mau mas dah lomsjingh bang dvyhamh gas, Gohnyau bang eq Mangso dah dang lhom yoeus, ge dah cho xauhgyo. 2 Petru Yerusalem mas jweh lyis vthyoh tyomh cho chank bang gas, nyang lyis yobos huon. 3 Nvng chamus vthyoh tyomh cho ma chank bang jyank mas loh las, nyamoq yah dvgeh zo shuk lah, ge. 4 Hauh uhlyis Petru gas hauh cho vzoh yah dvkoeuq thang lhyi dvkoeuq heisoeh ge, taiq kyoh. 5 Ngos gas Yopa wus mas shvmanh dung nyeis; hauh uhlyis ngos muih loh lyis nyoqnyvng nyvng yvmas, kha iq teh jangthunk dvkhyvp maukhung masyah khyoq kat zis gas ngah jyank mas jweh los. 6 Ngos doms soq yoeuh lyis, nyeisjvng thoq mas dah nyei khyei dap gaunyhauq, yewus, shweh loh ja yahge maudang nghoq vja ja tsain bos zis nyvng. 7 Hou kyingh ma nghuot, Petru eh, toq las sat zo aq, ge ngos lyis taiq dah thwe eq xauhgyo. 8 Ngos gas, Ma nghuot, Yhensain eh, vwot v-oeu yahge ma lhoq ma shang ja ngah nhuot mas khanhamp eq ma wvng ku, oen taiq. 9 Nghuot laus eq tsai dvlhain maukhung mas dah thwe ka, Mangso lhoqshang nhang goeus dah vyhang lhyi, Ma lhoq oen ma gis sang, ge. 10 Housoeh somh lhain bweh thang lhyi hau dvnganh maukhung pheh doms yoeus tyamp. 11 Hauh uhlyis nyang Kesare wus masyah ngah jyank mas nhang kat dah dius somh yuk, ngos nyeis dah yhen ganthoq mas yap joq. 12 Ma khamkhvv khvv nyamoq yah chank loh das xiklyis Dyos gas ngos lyis taiq. Hauh thoq lyis hai boekyis khyuk yuk moq eq ngos yah dvgeh loh las Korneli yhen mas wvng loh. 13 Hauh uhlyis hauh soeu ka, nyang loeuswons soeu dvyuk nyah yhen mas los yap yvlyis nyvng; hau loeuswons soeu nyang lyis taiq zis gas, Yopa wus mas dius nhang las Petru ge dah Simon lyis khi aq. 14 Nyang gas nvng yahge nah yhenbang dvnganh khyuot yoeus zis xauh dah gausyis dang nvng lyis dyei das ge los taiq cho ngamoq lyis taiq kyoh. 15 Ngos dang zoh phank las taiq nyeis lyis, cangxeih lyis, yah thoq mas Gyingshang Dyos gyoh lyih yhangteh nyamoq thoq mas eq gyoh lyih. 16 Yohan gas jeis yah jeisnyhop dyei, namoq lyis gas Gyingshang Dyos yah jeisnyhop xauh kham yoeus das, ge Yhensain nyang taiq toh dang lyis ngos soh. 17 Housoeh las Yhensain Yesu Khristu lyis lomsjingh bang yang lyis dyei dah jyungshuk yah dvyhangteh, Mangso nyamoq lyis dyei nghuot lyis gas, ngos gas hank nghuot las Mangso lhyi yoh tomp toh das lah, ge. 18 Hauh cho tsain xauhgyo lyis, nyamoq samlo nyeis las, Housoeh lyis gas, Mangso ka gohnyau bang lyis eq kang dwis yvpheh yoh shwih loh dah ehnyet thaiq cho dyei goeus nyvng, ge. 19 Stephan masyah vzoh xi dah vshoh vjyen shoeuhshih cho gvng masyah tsain dyos loh bang gas, Phoenisia, Kupru mau yahge Antiok wus jweh shoq loh las Yuda dius nyau lyis kyingh Dang tsain taiq kyoh. 20 Nghuot laus eq Kupru yahge Kureni mau mas bang dvyhamh, Antiok mas jweh lyis Yhensain Yesu dah gausyis dang Heleni dius lyis eq tsain taiq kyoh. 21 Yhensain dah loq nyamoq yah dvgeh nghuot yvmvyah, nyoshoq tsain lomsjingh las Yhensain jyank pheh lhain los. 22 Haih loeus gas, Yerusalem mas dah phung jens dah no mas tsain taiq jweh loh zis yah nyamoq gas Barnaba lyis Antiok jweh shoq nhang kat. 23 Houmha jweh las Mangso ka dius jens lyis khasoeh shvmanh dyei cho nyvng lyis nyang svsoh gausyis zis yah nyamoq gas Yhensain mas lomluk luk goeng goeng kuk tap toh das xiklyis dvnganhmoq lyis yomdyei taiq kyingh goeus. 24 Khasoeh ge lyis hauh soeu ka dius gis nghuot yvmvyah, Gyingshang Dyos yah eq, lomsjingh zis yah eq, dyingh joq soeu dvyuk nghuot. Dius nyoshoq lyis Yhensain jyank pheh shwih los. 25 Barnaba gas Saulo lyis loh xo das ge Tarshu pheh thuq loh. Nyang lyis nyvng lyis Antiok mas shwih los. 26 Nyah aiq yuk gas dvzvn dyingh shoq hauh phung yah dvgeh huom nyeis yvmvyah, dius nyoshoq lyis xauh jyauh. Antiok gas changlo jens lyis Khristan ge cangxeih nyhink dah joqyos nghuot. 27 Hauh uhlyis Yerusalem mas dah lvpe jens gas Antiok mas jweh e. 28 Hauh moq mas Agabu ge soeu toq las mungkvn gonh mas yuot panghkhauq zainsmuh los das cho Dyos Chixoeuq zis yah dvyhangteh lvpe pe. Hauh zis Klodi Kesar zaih lyis bweh goeus. 29 Housoeh las changlo jens gas Yuda mau mas dah boekyis jyank mas vsainnyang yoh nyhoq bos pangh kat das ge tsain nghamh thyet toh. 30 Housoeh toeuq toh zis yah dvyhangteh nyamoq kuot las Barnaba yahge Saulo dah loq masyah logis jens jyank mas huon kat.
Acts 12
1 Hauh yoq lyis hwankti Herod gas, phung dius dvyhamh lyis shoeuhshih das ge loqyom tyonh nyeis. 2 Housoeh Yohan dah vmang Yaku lyis moengsa yah sat. 3 Hauh cho Yuda jens yoeuh gaus zis lyis nyvng las, Petru lyis eq nyhik das zis yomkat nyeis. Hauh shishenh gas bicheih ma kat ohlhyoq zo dah pwe nghuot. 4 Petru lyis yoh nyhik lyis thung mas kat toh. Herod gas Lhuiq Kat Pwe lai thang lhyi dius jens jyank mas phank kat dyei das ge, jeslo nyei yuk yuk bos dah jesphung nyei phung loq mas Petru lyis kyauh toh. 5 Housoeh Petru gas thung mha lungh joq. Nghuot laus eq phung ka nyah xiklyis Mangso jyank mas shvmanh khyoeuq dung nyeis. 6 Herod gas Petru lyis shwih thuq yoeus das dah xik lyis nyensyo, Petru gas shamjvng aiq jvng twih las jeslo aiq yuk dah vjo mas yhet joq. Pyada jens eq thung khomh mas zungh nyeis. 7 Hauh uhlyis yoeuh aq, Yhensain dah loeuswons soeu dvyuk gyoh yap las hauh yvpkhau mas bvng joq. Nyang gas Petru dah nunghkhung mas bat las, Lvnyap toq aq, ge nhauh. Hauh uhlyis shamjvng eq nyah loq masyah gyuot loh. 8 Loeuswons soeu nyang lyis taiq zis gas, Dyichih chih las thyvkoq koq aq, ge. Nyang eq kuot goeus. Tsai, Nah dyi lyet chi las ngah thang mas chank los aq, ge doms taiq. 9 Nyang eq thuq las chank loh nyeis. Nghuot laus eq loeuswons soeu bweh nhang dah muh hauh zis jyoengh nghuot zis nyang ma seq las, nyoqnyvng nghuot, ge nghamh nyeis. 10 Nyah aiq yuk zungh joqyos aiq deh lai las, wus shot pheh wvng dah thyeq khomh mas jweh lyis, hauh khomh eq nyang pheh yah phank los. Nyah aiq yuk thuq las wus cho dvkoeuq mas chank los lho las, loeuswons soeu ka houjang nyang yah gang loh. 11 Petru yoh nghamh soh lyis, Yhensain gas nyah loeuswons soeu nhang lha Herod dah loq masyah eq, Yuda jens nghamh toh cho dvnganh masyah eq ngos lyis khyuot yoeus goeus zis gas gvshih ngos jyoengh seq goeus, ge. 12 Nyang hauh cho nghamh soh lyis, dius nyo nyo lo huom las shvmanh dung nyeis joqyos, Makho ge dah Yohan dah ungwes Mari yhen pheh loh. 13 Petru gas, yhen nghe pheh yah khomh loh koq yoeuh lyis, Roda ge dah jyeidwis nyelo dvyuk khomh phank dyei das ge loh. 14 Nyang gas Petru thwe nghuot yvlyis seq las khomh ma phank phank yvpkhau mas wuih tauh loh las taiq zis gas, Petru gas khomh nghe mas yap joq, ge. 15 Nyamoq nyang lyis taiq zis gas, Nvng koh, ge. Nyang gas jyoengh nghuot ge kyingh taiq nyeis. Tsai nyamoq taiq zis gas, Nyah loeuswons soeu nghuot das, ge. 16 Nghuot laus eq Petru gas khomh mas kyingh koq nyeis yvmvyah, nyamoq khomh phank lyis nyang lyis nyvng las tsain mauh. 17 Petru gas tsoeklo nyeis das xiklyis loq toeuq las, nyang lyis thung masyah Yhensain khasoeh shwih thuq los cho nyamoq lyis taiq kyoh las, Haih cho Yaku yahge boekyis lyis taiq kyoh kat geh, ge. Nyang gas gohjoqyos pheh doms thuq loh. 18 Nyoqnyvng los lyis jeslo jens gas Petru mas cha bweh zis ma seq yvmvyah, svsoh nhunk loh. 19 Herod gas Petru lyis xo ma nyvng goeus ya, zungh bang lyis yen yoeuh las nyamoq lyis sat das zis vmingh dyei. Hauh thang lhyi nyang gas Yuda mau masyah Kesare wus pheh gyoh loh las houmha nyeis. 20 Hauh yoq lyis Herod gas Taire yahge Sidon dius jens lyis svsoh nhaiqyo goeus. Housoeh las nyamoq gas ehnyet dvlom yah nyah jyank mas e. Cangxeih lyis hwankti yhen zom soeu Blastu lyis nyamoq lyis pangh das xiklyis lhung las hwankti lyis nyenstap das xiklyis dung: Khasoeh ge lyis nyamoq mau gas hauh hwankti mau mas dah zonoms shukphoh lyis nges nyeis. 21 Housoeh buisnyeis doengs nyeih lyis, Herod gas hwankti gungs shunk las hwankti tank mas tsung las dang taiq. 22 Hauh uhlyis dius jens kaiq zis gas, Dius dah thwe ma nghuot, gywes dah thwe dvnghuot, ge. 23 Nyang gas Mangso dah phunk lyis ma chungh yvmvyah, houjang Yhensain dah loeuswons soeu nyang lyis dvm dyei las, luk luk zis yah shei loh. 24 Mangso dah dang gas tsoq las kuhxing jebais los. 25 Barnaba yahge Saulo ka, nyah aiq yuk kuot dyei chah muh dye las Makho ge dah Yohan lyis eq shwih las Yerusalem masyah tauh loh.
Acts 13
1 Gvshih Antiok wus mas dah phung mha, lvpe jens, svra moq bos. Hauh moq mas Barnaba, Niger ge dah Simon, Kureni dius Luki, Herod yah zomh bes los dah Manaen yahge Saulo moq nghuot. 2 Nyamoq gas Yhensain lhyi chungh paiq las womkyi nyeis lyis Gyingshang Dyos taiq zis gas, Ngos toeuq toh dah muh lyis wons wuq das xiklyis Barnaba yahge Saulo lyis khyen toeuq toh geh, ge. 3 Houyah dvyhangteh, nyamoq gas womkyi, shvmanh dung las, nyah aiq yuk thoq mas loq dye kih dyei las nhang kat. 4 Housoeh Gyingshang Dyos nyah aiq yuk lyis nhang kat zis yah dvyhangteh, Selukia mas gyoh e las, hou mhayah Kupru pheh goeu loh. 5 Salami wus mas jweh lyis Yuda jens dah lyi jungs mas Mangso dang lyis taiq kyoh. Nyah aiq yuk lyis pangh das xiklyis Yohan eq bos. 6 Nyamoq gas hauh goeujo suh lai loh las, Papho wus mas jweh lyis, Bar-yesu ge dah Yuda hweq seq soeu lvpe hwah dvyuk yah xauhgoh. 7 Hauh soeu ka Segiu Paulu ge dah mungh zau jyank mas nyeis soeu nghuot. Mungh zau gas yik soeu nghuot. Nyang gas Mangso dah dang gyo mes las, Barnaba Yahge Saulo lyis khi yoeus. 8 Hauh uhlyis (hweq seq soeu ge dah vjyuk khyvlyis nyhink dah) Elima gas hau mungh zau dah lomsjingh yvlyis lhoeu thyoq mes las, nyamoq lyis zan. 9 Hauh uhlyis Paulo eq ge dah Saulo ka Gyingshang Dyos dyingh zis yah nyang lyis yoeuh tsuk toh las taiq zis gas, 10 Ung lhung cho yahge phanh cho dvnganh dyingh joq, yius dah lo, dan cho khanghmuh dah jes phoq eh, Yhensain dah dan cho lhyi taiq thyoq masyah nvng khanhamp no das lah? 11 Yoeuh aq, gvshih Yhensain nvng lyis yobos dyei las buis dvyoq ma xauh nyvng nyoqjet nyeis das, ge. Houjang nyang nyoq gos tyamp las, soeng soeng noq tyamp. Housoeh nyang lyis she das dius xo uhjyangh suh lhain nyeis. 12 Hauh cho lhyi mungh zau nyvng lyis Yhensain dah jyauh cho lhyi mauh zis yah lomsjingh nyeis. 13 Hauh thang lhyi Paulo yahge nyah dyenschangh jens gas, Papho masyah goeu las Pamphilia mau Perga wus mas jweh e. Nghuot laus eq Yohan gas nyamoq yah gang las Yerusalem pheh tauh loh. 14 Nghuot laus eq nyamoq gas, Perga masyah toq lyis, Pisidia mau Antiok wus mas jweh loh. Yuda No Buisnyeis lyis nyamoq lyi jungs mas wvng tsung toh. 15 Hauh uhlyis lyi maussauh buk yahge lvpe maussauh buk dye nghap lyis hauh lyi jungs guon bang gas nyamoq jyank mas dius nhang las taiq zis gas, Boekyis eh, moqphung lyis taiq kyingh das dang yoh lyis taiq kyingh geh, ge. 16 Hauh uhlyis Paulo toq las loq vsoh yah: Israel jens yahge Mangso lhyi gyukwoms bang eh, gyo yoeus geh. 17 Haih Israel dius dah Mangso ka yah phauh thyeih moq lyis khyen yoeus goeus yvmvyah Egutu mas boengh duot nyeis shih lyis nyamoq lyis dius nyau kuh kuot goeus. Mangso ka nyah yombos dah loqyom yah nyamoq lyis hou mhayah shwih thuq los. 18 Tsai mhanhdyvp mas nyeici zvn ko nyamoq lyis Ehnyet xing xing yah shwih los. 19 Nyang gas Khanan mau mas dah dius nyhet nyau lyis mhont las, hauh maunyeis yhenzis gas Israel jens dah vso vlho kuot dyei. Haih cho dvnganh bweh lai los zis gas 450 zvn ko nyangh. 20 Hauh thang lhyi lvpe Samuel caiq jweh shoq nyang nyamoq lyis soetuon bang toh dyei. 21 Hauh thang lhyi nyamoq hwankti sang las, Mangso ka Benyamin vkoq, Kisha dah lo Saulo lyis dyei. Nyang gas 40 zvn hwankti duot goeus. 22 Nyang hauh soeu lyis khyoq tyamp uhlyis Dawi lyis nyamoq dah hwankti duot nhang. Hauh soeu dah cho, nyang nyang kanghjyoeng kat zis gas, Yese dah lo Dawi gas ngah ehnyet yah phi thank soeu nghuot las nyang ngos o zis dvnganh chank kuot das. 23 Hauh soeu dah vkoq mas Mangso dah dangthoengh toh zis yah dvyhangteh, Israel xiklyis khyuot yoeus soeu Yesu lyis thuq los nhang. 24 Hauh soeu ma los shih lyis Yohan eq Israel vnyau dvnganh lyis nhaiqlom thaiq zis yah sen dah jeisnyhop cho taiq kyoh. 25 Yohan gas nyah muhzoh tyeh wons wuq nyeis lyis, Ngos lyis hank nghuot oen nghamh nyeis goh lah? Ngos gas hauh soeu ma nghuot, yoeuh aq, ngah thang mas dvyuk jweh los das; ngos gas hauh soeu dah thyvkoq khyuot dyei das zis yangh ma mon, ge. 26 Vmang vnoeuh moq eh, haih khyuot yoeus cho ka Abraham dah vnyau vshih, lo jens nghuot dah namoq yahge gohtoeu Mangso lhyi gyukwoms bang dah xiklyis dyei goeus. 27 Khasoeh ge lyis Yerusalem mas moq yahge nyamoq dah guon bang gas, nyang lyis ma seq zis yahge Yuda No Buisnyeis khanghmuh nghap dah lvpe jens dah dang lyis ma seqgyo yvmvyah, nyang lyis dang thang thyet zis yah hauh lvpe dang lyis nyuk los nhang. 28 Nyang mas shei mon dah yobos ma nyvng laus eq, nyang lyis sat das zis Pilat jyank mas sang. 29 Housoeh nyang lyis toeuq las lhaih ya lhaih toh zis dye kuot lyis, nyang lyis saiqzains masyah yoeus khyoq las lop mas kat toh. 30 Nghuot laus eq Mangso ka shei masyah nyang lyis toq los nhang. 31 Galile masyah Yerusalem pheh nyang yah dvgeh doq loh bang lyis, buisnyeis nyangh nyangh lo nyah gungs lyis nyvng xoeuq las nyamoq gas gvshih dius jens dah xikkhonh mas nyah kanghjyoeng jens bweh nyeis. 32 Ngamoq gas ngamoq dah phauh thyeih moq lyis Mangso dyei toh dangthoengh nghuot dah hau gausyis dang lyis namoq jyank mas wons los. 33 Mangso ka Yesu lyis shei masyah dwis toq nhang zis yah nyamoq dah lo jens nghuot bang yamoq mas Nyah dangthoengh lyis tyink dyei goeus. Houka Chungh Dang maussauh aiq mas lhaih toh zis yah dvyhangteh, Nvng ngah Lo nghuot, Khvnyhik ngos nvng lyis ngah gungs masyah yaus kat, ge. 34 Nyang lyis shei masyah dwis toq nhang las, dyoqbis zis ma doms xauh nhang lo zis yah sen las, Dawi lyis ngos dyei toh Gyingshang dah dangthoengh jens ngos nvng lyis dyei das, ge. 35 Housoeh yvmvyah gohtoeu Chungh Dang mas eq, Nah Gyingshang Soeu lyis nvng dyoqbis xauh nhang das zis ma nghuot, ge nyang taiq. 36 Khasoeh ge lyis Dawi gas nyah caiq mas Mangso dah nghamh thyet toh cho lhyi dye kuot thang lhyi shei goeus las nyang lyis nyah phauh thyeih moq dah vyvm mas toh zis yah bop yuq goeus. 37 Nghuot laus eq Mangso dwis toqh kat soeu ka bop yuq zis ma xauh. 38 Housoeh las boekyis eh, hauh soeu gvng mas, yaunos yoh khyuot dyei dah cho namoq lyis taiq kyoh nyeis zis gas seq geh. 39 Moshe lyi chank khyvlyis yah namoq dah yaunos masyah ma yoh luiq. Nghuot laus eq Yesu lyis lomsjingh soeu hank laus eq hau yaunos masyah yoh luiq. 40 Zaih geh, lvpe pe khoq zis namoq jyank mas ma bweh los bas jungh. 41 Jwangh bang eh, yoeuh aq mauh las dyoqbis geh, khasoeh ge lyis namoq dah buisnyeis lyis ngos muh dvkoeuq kuot nyeis. Dius dvyuk ngos namoq lyis taiq kyoh laus eq hauh muh lyis namoq lomsjingh das zis ma nghuot, ge. 42 Paulo yahge Barnaba hau lyi jungs masyah thuq loh nyeis lyis, dius jens gas nyah aiq yuk lyis, Haih cho yah sen lha jweh los das No Buisnyeis lyis doms taiq das xiklyis sang. 43 Lyi jungs mas huom masyah dyos loh lyis, Yuda jens nyoshoq moq yahge Yuda lomsjingh cho lhyi bos chank bang nyoshoq Paulo yahge Barnaba thang mas tsain chank loh. Nyah aiq yuk gas nyamoq lyis Mangso dah jyehjuh mas suh e nyeis das xiklyis yomdyei taiq kyingh. 44 Hauh thang lhyi dah Yuda No Buisnyeis lyis, Mangso dah dang gyo yoeus das zis wus gonh dvgeh tsain huom toh. 45 Nghuot laus eq Yuda jens gas hauh moqjens lyis nyvng lyis noh ehnyet dyingh joq las Paulo taiq dang lyis jwangh zis yah tyixo khyvlyis goes tsain sang. 46 Paulo yahge Barnaba eq womh womh taiq zis gas, Mangso dang nyamoq lyis cangxeih taiq kyoh das zis gas yhaugyen. Nghuot laus eq namoq hauh yvlyis he las vcaiq vto kang yah ma mon khyvlyis dang thang thyet yoeus yvmvyah, ngamoq gohnyau bang shot pheh loh das, ge. 47 Khasoeh ge lyis, Yhensain ngamoq lyis tying toh zis gas, Nyeisjvng gonh khyuot yoeus cho bweh los shoq, Ngos nvng lyis gohnyau bang xiklyis bvng zis kuot, ge. 48 Gohnyau bang hauh zis xauhgyo lyis gaus zis yah Yhensain dang lyis tsain chungh. Housoeh nyoshoq lyis vcaiq vto kang yoh das xiklyis toeuq toh goeus zis yah dvyhangteh tsain lomsjingh los. 49 Yhensain dang gas hauh mau gonh goms shoq hoeuh loh. 50 Yuda jens gas, lomsjingh cho mas wontang las nyoqnho ngelang bos dah vmesbih jens yahge hauh wus mas dah vgyis moq lyis yom taiq bos dyei las, Paulo yahge Barnaba lyis vshoh vjyen shoeuhshih nhang las, nyamoq dah wuxom masyah khat tyamp. 51 Housoeh nyamoq lyis yobos Chixoeuq khyvlyis nyah aiq yuk khyei mas dah phvlhau lyis nyamoq shot pheh ko khyoq khoq las Ikoni wus mas jweh loh. 52 Changlo jens gas, gaus zis yah Gyingshang Dyos dyingh joq.
Acts 14
1 Ikoni wus mas eq Paulo yahge Barnaba gas Antiok mas teh Yuda jens dah lyi jungs mas loh wvng las taiq lyis Yuda jens yahge Heleni jens nyoshoq lomsjingh. 2 Nghuot laus eq ma loms dah Yuda jens gas, gohnyau bang dah ehnyet lyis lhoqh thyoq las boekyis lyis hoeng dah xiklyis gomloeus kuot. 3 Housoeh nyah aiq yuk eq houmha nyangh nyangh lo nyeis las, Yhensain dah cho lhyi womh womh tsain taiq kyoh. Yhensain eq nyamoq lyis vlho yah kuot das yomsoq dyei zis yah nyah aiq yuk taiq kyoh, Yhensain dah nhaiqnyen shohgyo dang gas jyoeng yvlyis nyang kanghjyoeng kat dyei. 4 Wus mas bang gas ehnyet lvn tyamp yvmvyah, dvyhamh gas Yuda jens shot pheh, dvyhamh gas lvgyo jens shot pheh bweh loh. 5 Gohnyau bang mas moq eq, Yuda dius yahge nyamoq dah vgyis jens eq, nyah aiq yuk lyis gyvzaiq gyvnang kuot las lukgoq yah doeuh sat das ge sont zis lyis, 6 Nyah aiq yuk seq las Likaoni wuxom pheh phang loh. Housoeh nyah aiq yuk gas Listra yahge Derbe wus yahge vyvm vwi mas joq dah wus mas, 7 gausyis dang tsain taiq kyoh. 8 Listra wus mas nyah ungwes ung masyah khyei dyoq soeu nghuot las khanhamp eq ma suh yoeuh ku soeu dvyuk tsung toh. 9 Nyang gas Paulo taiq dang gyo nyeis. Hauh soeu lyis Paulo yoeuh kat lho lyis, yoh gis los das shoq lomsjingh ehnyet bos yvlyis nyvng seq las, 10 thwe than yah, Zungh zungh toq yap aq, ge. Nyang eq dyvm toq las suh loh. 11 Housoeh Paulo kuot dah muhzoh lyis dius jens nyvng las nyamoq Likaoni nyingh yah kaiq zis gas, mangso jens diusyeis tsungh las yah jyank mas jweh los, ge. 12 Housoeh nyamoq gas Barnaba lyis Ze-u, Paulo gas dang taiq uhjyung nghuot yvmvyah, nyang lyis Herme ge tsain nyhink. 13 Hauh wus nghe pheh joq dah Ze-u yhenmuh mas dah phudyei soeu eq wus khomh mas noeujungs lu yahge bankhwank chi lyih las moqjens yah dvgeh nyah aiq yuk lyis lomhxangh lainh das zis tsain cvvq. 14 Nghuot laus eq lvgyo Paulo yahge Barnaba gas, hauh cho lhyi xauhgyo lyis nyah aiq yuk dyimis lang chuiq tyamp lho las, dius phung mas wuih wvng loh las kaiq zis gas, 15 Nhaiqbos moq eh, chamus hauh zis kuot goh lah? Ngah aiq yuk eq namoq yah dvyhangteh seq shei dah dius dvtsain nghuot; hai vjyuk ma bos dah muh toh tyamp las maukhung nyeisjvng, thomh yahge houmha bos ya bos yvlyis gvnkhanh toh, kang dwis dah Mangso jyank mas lhain los bas jungh oen namoq lyis gausyis dang los taiq kyoh zis dvnghuot. 16 Nyang gas gohlhain dah caiq mas dius nyau khanghmuh lyis nyamoq o khyvlyis chank bas jungh, ge kat toh. 17 Nghuot laus eq nyah gungs lyis kanghjyoeng ma bos bos toh tyamp zis ma nghuot; gis zis kuot uhjyangh maukhung masyah mau yahge guk nyau shih nyau, nyah yoq dyei zis yah yang lyis zonoms yah eq, gausyis zis yah eq jo nhang nyeis, ge. 18 Housoeh taiq lyis yangh dius jens gas nyah aiq yuk lyis lomhxangh lainh dyei das zis vluk ma yoh tomp. 19 Hauh thang lhyi Antiok yahge Ikoni wus mas dah Yuda jens jweh los las, dius phung lyis nyamoq shot pheh shwih lho las Paulo lyis lukgoq yah doeuh las, nyang lyis shei goeus jyo yvmvyah wus nghe pheh she thuq tyamp. 20 Nghuot laus eq changlo jens khyam nyang yap joq lyis, nyang toq las wus mas wvng loh. Nungs nyeih nyang yahge Barnaba Derbe pheh loh. 21 Hauh wus mas gausyis dang taiq kyoh las changlo nyoshoq bweh nhang las, nyah aiq yuk gas Listra, Ikoni, Antiok wus cho doms los. 22 Changlo jens dah ehnyet goeng nhang uhjyangh, hauh lomsjingh cho mas goeng das xiklyis taiq kyingh yomdyei zis yahge Mangso munghdan mas wvng das lyis shanghsenh zis nyoshoq xauh chah, ge jyauh toh khoq. 23 Phung khanghmuh mas logis jens khyen yoeus las womkyi zis yahge shvmanh dung thang lhyi, nyamoq lomsjingh nyeis Yhensain dah loq mas kyauh toh khoq. 24 Hauh thang lhyi nyah aiq yuk gas Pisidia mau cho suh las, Pamphilia mau mas jweh loh. 25 Housoeh Perga wus mas dang taiq kyoh las, Atalia pheh tsain gyoh loh. 26 Hou mhayah lhyik yah goeu las, nyah aiq yuk wons wuq goeus muh xiklyis Mangso dah jyehjuh mas kyauh las, nyah aiq yuk lyis nhang kat dah Antiok wus pheh tauh loh. 27 Nyah aiq yuk jweh lyis phung lyis huom nhang las, Mangso nyah aiq yuk masyah kuot cho dvnganh eq, gohnyau bang lyis, nyang lyis lomsjingh das xiklyis Mangso cho phank dyei zis eq tsain taiq kyoh. 28 Housoeh nyah aiq yuk houmha changlo jens yah nyangh nyangh lo thoeng nyeis.
Acts 15
1 Yuda mau mas bang dvyhamh jweh los las, boekyis lyis Moshe dah thungh yah dvyhangteh vthyoh tyomh cho ma chank lyis gas namoq khyuot yoeus yvmas ma yoh jweh das ge tsain jyauh. 2 Housoeh las lvn loh das cho bweh las, Paulo yahge Barnaba gas hauh bang yah taiq phyen-goh lyis, hauh cho huq yoeuh das xiklyis boekyis gas, Paulo, Barnaba yahge nyamoq mas dvyhamh lyis Yerusalem mas nyeis dah lvgyo jens yahge logis jens jyank mas nhang das xiklyis nghamh thyet toh. 3 Housoeh phung yah nyamoq lyis los pauq kat las, nyamoq gas Phoenisia yahge Samari mau cho lai uhjyangh, gohnyau bang nhaiqlom thaiq goeus cho taiq kyoh yvmvyah boekyis lyis svsoh gaus nhang. 4 Yerusalem mas jweh lyis, phung, lvgyo jens yahge logis jens gas nyamoq lyis lhom yoeus las, nyamoq gas Mangso nyamoq lyis yah kuot nhang cho dvnganh lyis taiq kyoh. 5 Nghuot laus eq Pharishe phung mas dah lomsjingh bang dvyhamh toq las, gohnyau lyis vthyoh tyomh dyei das zis yahge Moshe dah lyi chank das zis chah shih, ge taiq. 6 Lvgyo jens yahge logis jens haih cho xamgoh das xiklyis tsain huom. 7 Hauh cho mas nyoshoq taiq phyen-goh thang lhyi Petru toq las nyamoq lyis taiq zis gas, Boekyis eh, gohnyau bang ngah nhuot masyah hau gausyis dang xauhgyo zis yah lomsjingh bas jungh ge, cangxeih lyis yah Mangso ngos lyis namoq masyah khyen yoeus zis gas namoq tsain seq. 8 Nhaiqlom lyis yoh seq dyei dah Mangso ka, yang lyis dyei yhangteh nyamoq lyis eq Gyingshang Dyos dyei las, nyang nyamoq lyis khyen yoeus cho lhyi chixoeuq goeus. 9 Housoeh lomsjingh zis yah nyamoq dah nhaiqlom lyis Gyingshang nhang goeus yvmvyah, yang yahge nyamoq jo mas shaih cho cha eq ma bos. 10 Housoeh gvshih phauh thyeih moq eq ma duot, yang eq ma yoh wuq dah yvwons lyis changlo jens dah kvtoq mas wuq nhang goh ge chamus Mangso lhyi shi yoeuh goh lah? 11 Housoeh ma nghuot, yang eq nyamoq teh Yhensain Yesu Khristu dah jyehjuh yah kyingh khyuot yoeus xauh das oen yang loms nyeis, ge. 12 Hauh uhlyis huom joq bang gas samlo nyeis las, Barnaba yahge Paulo nyah aiq yuk loq yah gohnyau bang mas Mangso khasoeh teh dah vlho yahge mauh loqmuh bweh nhang cho taiq kyoh uhlyis tsain gyo nyeis. 13 Nyah aiq yuk dang thank lyis Yaku taiq zis gas, Boekyis eh, ngah dang gyo yoeus geh. 14 Mangso ka gohnyau bang mas, dius dvnyau lyis nyah dius duot das nyhenshang lui yoeus khyvlyis nyah jyetdap cho nyamoq lyis, cangxeih chixoeuq cho lhyi Petru gvshih phui kyoh goeus. 15 Hauh cho ka lhaih toh, lvpe jens dah dang yah doeusgoh joq: hauh zis gas, 16 Hauh dah thang lhyi ngos tauh los las, dyoq gyoh joq, Dawi dah zvng lyis doms tsuk das. Hau dyoq joq yvlyis ngos doms ci las toeu tsung toh das. 17 Housoeh las gohtoeu dius nyau khanghmuh gas, Yhensain lhyi xo das. Ngah dius nyau kuot das xiklyis lui yoeus zis xauh dah gohnyau bang dvnganh gas ngos lyis xo das ge, hau dvnganh yvlyis kuot toh soeu, 18 cangxeih mauthuq nyeiszvn lyis yah seq nhang goeus, ge. 19 Housoeh yvmvyah, gohnyau bang mas Mangso jyank pheh lhain los bang lyis ma gis lhoqh yau oen nghamh. 20 Nghuot laus eq yang nyamoq lyis phvra silho dah vwot v-oeu vyhang, yauxi muh, lainzain lhyent sat shoh yahge suih lyis kyi das cho, maussauh yah gis kyoh kat, oen ngos nghamh. 21 Khasoeh ge lyis Moshe Lyi gas Yuda No Buisnyeis khanghmuh lyi jungs mas nghap kyoh nyeis yvmvyah, gohnhamp caiq lyis yah, wus khanghmuh mas hauh dang taiq kyoh bang bos, ge. 22 Hauh uhlyis lvgyo jens yahge logis jens gas, phung gonh xam las nyamoq mas dah dius khyen las, Paulo yahge Barnaba yah dvgeh Antiok pheh nhang kat das cho tsain xamxonh. Houyah dvyhangteh boekyis mas uhshe bang Barsaba ge dah Yuda yahge Sila lyis khyen lha, 23 Nyah aiq yuk loq masyah lhaih huon kat dang gas, Ngamoq lvgyo jens yahge logis jens, boekyis gas, Antiok wus yahge Siria mau, Kiliki mau mas nyeis dah gohnyau bang boekyis jyank mas jeshuh kat. 24 Ngamoq jyank masyah gyangh thuq loh bang dvyhamh, ngamoq eq ma taiq kat zis, namoq lyis vthyoh tyomh las lyi chank chah ge dang yah taiq nhunk las ehnyet nyo nhang zis lyis ngamoq xauhgyo yvmvyah, 25 ngamoq dvgeh huom las, dvxam mha khyen yoeus dah Lvgyo jens lyis namoq jyank mas ngamoq dah jyetdap Barnaba yahge Paulo yah dvgeh nhang kat. 26 Hauh bang gas, yah Yhensain Yesu Khristu dah nyhenshang nyamoq dah kang lhyi kyauh toh goeus bang nghuot. 27 Housoeh las ngamoq gas Yuda yahge Sila lyis namoq jyank mas nhang kat. Hauh cho yah sen las nyah aiq yuk nhuot yah nyang, namoq lyis taiq kyoh das. 28 Khasoeh ge lyis Gyingshang Dyos yah ngamoq gis oen xamxonh zis gas, hai yhaugyen cho mas lai las gohtoeu lyei dah yvwons s lyis ma wons nhang das xiklyis nghuot. 29 Phvra lyis phudyei dah vyhang, suih, lainzain lhyent sat shoh yahge yauxi muh lyis jhank nyeis lyis gis. Namoq haih goeu lyis chank nyeis lyis gis. Yanghzan nyeis bas jungh, ge. 30 Nyamoq lyis nhang kat las Antiok mas jweh lyis, moqjens kyoh huom lha hau huon kat maussauh lyis tsain dyei. 31 Hauh zis dye nghap lyis hau taiq kyingh dang gvng mas nyamoq gaus. 32 Yuda yahge Sila gas lvpe jens eq nghuot las, dang nyoshoq yah boekyis lyis taiq kyingh yomdyei. 33 Houmha dvyoq nyeis khoq thang lhyi, houmha dah boekyis gas nyamoq lyis nhang kat bang jyank mas nyenstap zis yah doms pont kat. 34 (Sila gas houmha nyeis shih das ge nghamh thyet las nyeis.) 35 Paulo yahge Barnaba gas Antiok mas thoeng nyeis shih las, gohtoeu nyoshoq moq lyis Yhensain dah dang jyauh, taiq kyoh nyeis. 36 Buisnyeis gvgis lo nyangh los lyis, Paulo Barnaba lyis taiq zis gas, Yhensain dah dang taiq kyoh toh goeus dah wus khanghmuh mas dah boekyis khasoeh bweh nyeis zis lyis e doms komh goh, ge. 37 Barnaba gas Makho ge dah Yohan lyis shwih mes. 38 Nghuot laus eq Paulo gas nyang lyis nyah aiq yuk yah dvgeh shwih ma gis ge nghamh: khasoeh ge lyis nyang gas yoszoh masyah nyamoq yah ma loh loh, Pamphilia mau masyah nyah aiq yuk lyis toh khoq soeu nghuot, ge. 39 Housoeh nyah aiq yuk jo mas xam ma xonh goh yvmvyah Barnaba gas Makho lyis shwih las Kupru pheh lhyik yah goeu e. 40 Nghuot laus eq Paulo gas Sila lyis khyen toh lho tha, boekyis gas nyang lyis Mangso dah jyehjuh mas kyauh lho lyis nyah aiq yuk toq khoq. 41 Housoeh Paulo gas Siria mau, Kiliki mau cho lai loh las phung lyis yom tsain dyei.
Acts 16
1 Derbe yahge Listra wus mas eq nyang jweh las, yoeuh aq, houmha Timothi ge dah changlo dvyuk nyeis. Nyah ungwes gas lomsjingh dah Yuda vmesbih nghuot las, nyah uwus gas Heleni nghuot. 2 Listra yahge Ikoni wus mas nyeis boekyis gas, nyah dah wotwu gis cho lhyi tsain taiq. 3 Paulo gas hauh soeu lyis shwih mes las, nyah uwus gas Heleni nghuot zis lyis houmha dah Yuda dius dvnganhmoq tsain seq yvmvyah, nyang lyis vthyoh tyomh dyei. 4 Housoeh dvwus thang lhyi dvwus suh lai uhjyangh, Yerusalem mas dah lvgyo jens yahge logis jens taiq kat dang lyis tsain chank geh ge, nyamoq lyis dyei. 5 Phung eq hau lomsjingh cho mas yombos los las lomsjingh bang nyeih khanghmuh je los. 6 Gvshih Asia mau mas Dang taiq kyoh das zis Gyingshang Dyos nyamoq lyis tomp yvmvyah, nyamoq gas Phrigia yahge Galati mau lai las, 7 Misia mau jweh bah ge lyis Bithuni mau pheh wvng loh das zis tsain sont. Nghuot laus eq Yesu dah Dyos gas nyamoq lyis vmingh ma dyei yvmvyah, 8 Misia mau yvm cho lai las Troa wus mas tsain jweh loh. 9 Hauh yvmas nyenh lyis Paulo nyoqnyvng nyvng zis gas, Makedoni dius dvyuk los yap las, Makedoni mau pheh goeu lyih las ngamoq lyis los bos pangh geh, ge nyang lyis sang. 10 Hauh nyoqnyvng nyvng las Makedoni dius jens lyis gausyis dang taiq kyoh das xiklyis Yhensain yang lyis khi zis nghuot, ge nghamh yoeus las, Makedoni mau pheh goeu das xiklyis ngamoq houjang sont. 11 Housoeh yvmvyah ngamoq Troa masyah dan dan Samotrake goeujo pheh sangpho yah goeu loh lyis nungs nyeih Neapoli wus mas jweh loh. 12 Hou mhayah doms lai lyis, Roma guon dah Makedoni wuxom mas dah wusmuh Philipi mas jweh las, hauh yvmas ngamoq dvyoq nyeis. 13 Yuda No Buisnyeis jweh lyis, wus khomh nghe mas joq dah jeis yvm mas tsain e. Houmha shvmanh dung joqyos bos das teh mus las e tsung toh. Houmha tsain huom los dah vmesbih jens lyis taiq kyoh. 14 Hauh uhlyis Mangso lhyi paiq soeu Thiatira wus mas dah nesnoq misseh ungh dah Lidia ge soeu ngamoq dah dang gyo yoeus las, Paulo taiq kyoh dang lyis lhom yoeus das xiklyis Yhensain gas nyah nhaiqlom phank dyei. 15 Hauh vmesbih yahge nyah yhenbang jeisnyhop dye kham lyis, Yhensain mas ngos wontang lomsjingh goeus zis namoq suon yoeus goeus lyis gas, ngah yhen mas jenh wvng thoeng geh, ge khyoeuq khi las nyeis nhang. Ngamoq eq nyang yus zis yah dvyhangteh e thoeng. 16 Ngamoq hau shvmanh dung joqyos mas e lyis, yius kuq dah lonyi dvyuk yah xauhgoh. Hauh soeu ka nyah yhensain moq lyis gyuis wvng zis yah ngwis svsoh yoh los nhang soeu nghuot. 17 Hauh nyelo gas Paulo yahge ngamoq thang mas chank kaiq kaiq kuot zis gas, Haih bang gas namoq lyis khyuot yoeus cho taiq kyoh, nyhang thank Mangso dah jyeidwis jens nghuot, ge. 18 Nyoshoq nyeih nyang housoeh mus las, Paulo nhaiqlom phot phot tsoeu las, lhain yoeuh las hauh yius lyis, Yesu Khristu dah nyings masyah ngos nvng lyis taiq, nyah jyank masyah thuq loh aq, ge nyho lho lyis, houjang yius gas nyelo jyank masyah thuq loh. 19 Gvshih nyah yhensain moq gas ngwis wvng cho ma bos lo zis seq lyis, Paulo yahge Sila lyis nyhik las, kaih mas nyeis dah guon bang jyank mas she e. 20 Housoeh pyada jens dah xikkhonh mas nyah aiq yuk lyis shwih wvng las taiq zis gas, Haih Yuda jens yamoq dah wus lyis svsoh tsain lhoeu nhunk zis yahge, 21 Yang Roma dius ma yoh kham yoeus, ma yoh chank lyi ma bos dah thungh los tsain jyauh nyeis, ge. 22 Housoeh las dius phung gas nyah aiq yuk lyis tyixo las jes kuot. Wus guon bang eq nyah aiq yuk dah dyi lyis lang chuiq tyamp dyei las, lvxuk yah xuk das cho taiq. 23 Housoeh nyah aiq yuk lyis nyoshoq lhain xuk thang lhyi thung mas tsain lhunk lho las, nyah aiq yuk lyis goeng goeng zungh das cho, thung vgyis lyis taiq toh. 24 Thung vgyis eq housoeh taiq toh dang gvng mas, nyah aiq yuk lyis thung khaulhunk yvp pheh hwank las khyei mas eq kyomh yah kyomh toh. 25 Nghuot laus eq gungsgvm ko lhyi Paulo yahge Sila shvmanh dung zis yahge Mangso lhyi tsain chungh nyeis lyis thung lungh bang gas nyah aiq yuk dah dang tsain gyo nyeis. 26 Hauh uhlyis maunyeis nyetlos nyettant dwis las, thung yhen-yos nonh los zis yahge khomh bangh tyamp las yuk khanghmuh lyis twih toh dah twih buis tyamp. 27 Thung vgyis soh los las thung khomh bangh joq zis nyvng lyis, thung dius jens phang loh goeus jyo yvmvyah nyah moengsa she las nyah gungs nyang sat shei zo das zis sont nyeis. 28 Paulo yomkat kaiq zis gas, Nvng nvnyang gungs lyis vgudwvng nhang, ngamoq dvnganh yah heimha nyeis, ge. 29 Hauh uhlyis nyang nyibung sang chi las yvpkhau mas wuih wvng loh las, gyuk nvn zoh lyis yah Paulo yahge Sila xikkhonh mas phvluk zomhgyuis toh. 30 Tsai, nyah aiq yuk lyis shwih thuq las taiq zis gas, Yhensain nhaiqtang eh, ngos khyuot yoeus zis xauh shoq ngos cha kuot chah lah, ge. 31 Nyah aiq yuk taiq zis gas, Yhensain Yesu lyis lomsjingh aq; housoeh lyis nvng yahge nah dvyhen gonh khyuot yoeus zis xauh das, ge. 32 Housoeh nyang yahge nyah dvyhen gonh lyis Yhensain dah dang taiq kyoh. 33 Hauh nyenhyo nyang nyah aiq yuk lyis shwih loh las nyah aiq yuk dah dvm cheih dyei. Hauh shishenh lyis nyang yahge nyah dvyhen gonh houjang jeisnyhop tsain kham. 34 Tsai, nyang nyah yhen khau mas shwih wvng loh las zonoms yah phuqsoe uhjyangh Mangso lhyi lomsjingh los yvmvyah, nyang yahge nyah yhenbang dvgeh gauslaus nyeis. 35 Nyoq nyvng los lyis pyada zau jens gas, hauh vzomh lyis kat kat aq, ge jeslo jens lyis yah taiq nhang kat. 36 Thung vgyis gas hauh dang Paulo lyis taiq kyoh las, nyah aiq yuk lyis kat kat das zis zau jens taiq nhang yvmvyah, gvshih nyenstap zis yah thuq loh lo geh, ge. 37 Nghuot laus eq Paulo nyamoq lyis taiq zis gas, Ngah aiq yuk Roma dius dvnghuot yvlyis ma nyei yoeuh yoeuh dang thang ma thyet shih lyis svbih xikkhonh mas bat, thung khyoq lho las, gvshih tsoek yah gauh nhang kat das ge cvvq lhyeh? Ma nghuot, nyamoq gungs doeu nyang lyih kat kat bas jungh, ge. 38 Jeslo jens hauh dang zau jens lyis loh taiq kyoh lyis, nyah aiq yuk Roma dius nghuot zis xauhgyo lyis tsain gyuk las, 39 nyamoq gungs doeu nyang nyah aiq yuk jyank mas e las shangphu shwih thuq las hauh wus masyah jenh thuq loh das zis tsain khyoeuq. 40 Housoeh nyah aiq yuk gas thung masyah thuq las, Lidia yhen mas wvng loh. Housoeh boekyis lyis nyvng goeus ya nyamoq lyis nhaiqtaink toh khoq las tsain thuq loh.
Acts 17
1 Paulo yahge Sila gas Amphipoli yahge Apoloni wus lai lyis, Thesaloni wus mas jweh loh. Houmha Yuda jens dah lyi jungs dvkoeuq bos. 2 Paulo gas nyah thungh yah dvyhangteh, lyi jungs mas wvng las, Yuda No Buisnyeis somh daus top Mangso dah Jyomp maussauh masyah nyamoq yah dvgeh xamgoh zis gas, 3 Khristu gas shanghsenh chah zis yahge shei masyah dwis toq chah cho Jyomp maussauh masyah taiq las phui kyoh zis gas, Ngos namoq lyis taiq kyoh dah Yesu gas hauh Khristu nyang nghuot, ge. 4 Nyamoq mas dvyhamh gas lomsjingh las Paulo yahge Sila yah tsain xonh. Hauh bang mas lomsjingh cho mas wontang dah Heleni nyoshoq yahge nyoqnho ngelang bos dah vmesbih jens eq nyoshoq bos. 5 Nghuot laus eq Yuda jens gas noh las, kaih jang mas nyeis, lhung bang dvyhamh yah dvgeh moqphung dvkoeuq kuot las wus gonh lyis dius hoeu toq nhang. Nyamoq gas Paulo yahge Sila lyis moqphung mas shwih los das xiklyis xo nyeis lyis nyamoq gas Yason dah yhen lyis los khyang. 6 Nyah aiq yuk lyis ma nyvng goeus ya, Yason yahge Lomsjingh bang dvyhamh lyis wus logis jens dah xikkhonh mas she los zis yah kaiq zis gas, Mungkvn gonh lyis vtauh vxoeu kuot bang gvshih heimha jweh goeus. 7 Yason gas nyah aiq yuk lyis boengh lhom toh. Nyamoq dvnganh gas Yesu ge dah gohtoeu hwankti bos shih ge taiq yvmvyah Kesar dah lyi lyis tyixo khyvlyis kuot nyeis. 8 Wugungs dius jens yahge guon bang hauh dang xauhgyo lyis, nhaiq tsain yo nyeis. 9 Nghuot laus eq Yason yahge gohyhamh bang jyank masyah kham toh vyhang lhyi nyamoq yoeus toh las nyamoq lyis kat kat. 10 Boekyis gas hauh nyeihyo nyang Paulo yahge Sila lyis Berea wus pheh nhang kat. Nyah aiq yuk houmha jweh lyis Yuda jens dah lyi jungs mas tsain wvng loh. 11 Houmha nyeis dah Yuda jens gas Thesaloni dius jens thoq lyis nhaiq zes bos. Khasoeh ge lyis nyamoq gas hauh dang mas nhaiqkank wvng zis yah lhom yoeus las, jus ma jus yoh seq das xiklyis Jyomp maussauh mas nyeih yau nyeih xo nghap yoeuh nyeis. 12 Housoeh las nyamoq mas nyoshoq tsain lomsjingh. Nyoqnho ngelang bos dah Heleni vmesbih jens yahge vbusbih jens eq nyoshoq bos. 13 Nghuot laus eq Thesaloni mas dah Yuda jens gas, Paulo Berea wus mas eq Mangso dah dang taiq kyoh nyeis cho xauhgyo lyis, nyamoq houmha eq chank jweh las dius jens lyis jaus jyuonh zis yah Paulo lyis jes mus nhang. 14 Boekyis gas houjang Paulo lyis panglai jyankyvm mas jweh shoq pauq kat. Sila yahge Timothi gas nyeis khoq shih. 15 Nghuot laus eq Paulo lyis e pauq kat bang gas Athen jweh shoq e shwih kat las, Sila yahge Timothi lyis lvnyap chank los das cho, tying kat dang wons las tauh los. 16 Gvshih Paulo gas Athen wus mas nyah aiq yuk lyis langh uhjyangh thoeng nyeis lyis, hauh wus gonh phvra kyingh joq yvlyis nyang nyvng lyis nyah ehnyet ma nyens mus. 17 Housoeh las nyang gas lyi jungs mas Yuda jens yah eq, Yuda lomsjingh cho mas wontang bang yah eq, nyeih yau nyeih kaih mas xauhgoh bang yah eq taiq phyen-goh xamgoh nyeis. 18 Housoeh las, Epikuri cho yahge Stoik cho chank dah joeui kunk bang dvyhamh nyang yah taiq phyen-goh. Dvyhamh gas, haih nhuot thunk soeu cha taiq mes au lhyeh, ge. Gohyhamh gas gohmau phvra cho taiq kyoh soeu nghuot das, ge. Khasoeh ge lyis nyang Yesu dah cho yahge dwis toq dah gausyis loeus cho taiq yvmvyah nghuot. 19 Nyamoq gas Paulo lyis shwih yoeus las Arepagu mas shwih loh las taiq zis gas, Hau nvng jyauh dah cho saiq ngamoq lyis seq nhang aq, ge dung. 20 Nvng taiq cho dvkhamh gas ngamoq xiklyis, mauh das teh ge xauhgyo. Housoeh las nvng cha taiq mes yvlyis ngamoq seq mes, ge. 21 Gvshih Athen dius jens yahge houmha khau nyeis gohmau bang gas, jyauh cho vsaiq lyis tsain taiq nhamgoh zis yah kyingh, shishenh lai nhang nyeis. 22 Paulo Arepagu huom mas yap las taiq zis gas, Athen bang eh, namoq gas cho khat khanghmuh mas svsoh lomsjingh nyeis yvlyis ngos nyvng. 23 Khasoeh ge lyis, ngos namoq dah wus chank suh lai loh las namoq paiq dah vyhang lhyi jeih jeih yoeuh lyis, Ma seq dah Mangso dvkoeuq xiklyis, ge lhaih toh phon dvkoeuq lyis nyvng. Hau namoq ma seq seq paiq soeu dah cho, ngos namoq lyis taiq kyoh bah. 24 Mungkvn yahge houmha nyeis ya nyeis yvlyis gvnkhanh toh Soeu nghuot. Maukhung yahge nyeisjvng dah Yhensain nghuot las, dius loq yah kuot dah phvra yhen mas lungh joq zis ma nghuot. 25 Khasoeh ge lyis nyang gas dwis dah kang yahge yoh ya yoh yvlyis dyei soeu nghuot yvmvyah, nyang dvja ja chah soeu teh, dius loq yah phuqsoe chah zis ma nghuot. 26 Dius dvyuk kyingh masyah dius nyau dvnganh lyis gvnkhanh toh las, nyeisjvng gonh mas nyeis dyos nhang. Nyamoq khamha nyeis dyos das xiklyis maukyo yahge shishenh lyis gvn toeuq toh dyei. 27 Nyamoq gas Mangso lhyi xo wu zis yah nyvng lyis nyvng das. Nyang gas yang hank yah eq we nyeis zis ma nghuot. 28 Dius dvyuk taiq zis gas, Yang gas nyang mas nyeis las kang dwis nyeis. Namoq dah sodang svra dvyhamh taiq zis yah dvyhangteh, Yang eq nyah lo jens nghuot, ge. 29 Housoeh las yang gas Mangso dah vshih tsain nghuot yvmvyah, Mangso lhyi dius dah ehnyet yah nghamh toeuq las kuot dah ngwis, xing, luk yah kuot dah silho yah doeusgoh oen yang ma gis nghamh. 30 Ma xauhgyo, ma seq las lai loh goeus caiq lyis Mangso ka yoeuh lhaiq kat dyei las, gvshih gas joqyos khanghmuh mas nyeis bang dvnganh lyis, nhaiqlom thaiq das xiklyis nyang tying toh. 31 Khasoeh ge lyis nyang khyen yoeus soeu dah loq yah mungkvn gonh lyis dan khyvlyis soetuon das xiklyis nyang buisnyeis dvnyeih toeuq toh. Nyang toeuq toh buisnyeis jyoengh bweh los das yvlyis dius khanghmuh xikkhonh mas kanghjyoeng Chixoeuq khyvlyis yah Yesu lyis shei masyah dwis toq los nhang goeus, ge. 32 Shei goeus bang dwis toq los ge dah cho xauhgyo lyis, dvyhamh bang gas jingh. Dvyhamh gas, Haih cho dvlhain doms gyo mes shih, ge. 33 Housoeh Paulo eq nyamoq jyank masyah thuq loh. 34 Nghuot laus eq dius dvyhamh gas nyang yah zomh las lomsjingh. Hauh moq mas Arepagu dius vgyis Dionisi, Damari ge dah vmesbih dvyuk yahge gohtoeu dius jens eq bos.
Acts 18
1 Hauh cho bweh thang lhyi Paulo gas Athen wus masyah thuq las Korinthu wus pheh loh. 2 Ketha hwankti Klodi gas, Yuda jens dvnganh, Roma wus masyah thuq chah, ge vmingh khyoq yvmvyah, Pontu mau mas khoeu Akula ge dah Yuda dvyuk gas nyah yhensain nyhiq Priska yah dvgeh Itali mau masyah thuot los zis ma nyangh shih. Paulo gas nyamoq yah xauhgoh las nyah zomh yhen mas boengh doq nyeis. 3 Nyamoq gas muga zvng chop zo bang tsain nghuot las, muh doeusgoh yvmvyah, Paulo eq nyah zomh yah dvgeh nyeis las muh kuot nyeis. 4 Yuda No Buisnyeis khanghmuh lyi jungs mas Yuda jens yahge Heleni jens lyis eq lomsjingh shoq taiq kyoh yomdyei nyeis. 5 Sila yahge Timothi Makedoni masyah chank duons los lyis, Paulo gas dang taiq kyoh cho top kuot las, Yesu gas Khristu nghuot, ge Yuda jens lyis kanghjyoeng kat nyeis. 6 Nyamoq gas tomp las jwangh nyhap los lyis, nyang nyamoq lyis nyah dyi ko xoeuq zis yah taiq zis gas, Namoq dah suih namoq uhloms mas joq bas jungh; ngos mas yobos ma bos lo: gvshih masyah gohnyau jyank pheh lai loh lo das, ge. 7 Nyang hou mhayah thuq las, Mangso lhyi paiq dah Titiu Yustu ge soeu yhen mas wvng loh. Hauh soeu yhen ka lyi jungs yah dvgeh nghuot. 8 Krispu ge dah lyi jungs vgyis eq, nyah yhenbang dvnganh mebih yah Yhensain lhyi tsain lomsjingh. Korinthu dius jens nyoshoq eq xauhgyo lyis lomsjingh las jeisnyhop tsain kham. 9 Dvnyens gas Yhensain gas nyoqnyvng masyah Paulo lyis taiq zis gas, Vgyuk, dvtaiq aq, samlo vnyeis. 10 Ngos nvng yah dvgeh nghuot. Nvng lyis shanghsenh nhang das zis hank loq eq yoh jweh das zis ma nghuot. Haih wus mas ngah dius nyoshoq nyeis, ge. 11 Housoeh hauh yvmas Mangso dah dang jyauh uhjyangh dvzvn dvkhyamh nyeis khoq. 12 Nghuot laus eq Galio gas Akhaia mau mas mungh zau kuot yoq lyis Yuda jens dvlhain dvm Paulo lyis jes sont las, nyang lyis soetuon jang mas shwih e las taiq zis gas, 13 Haih soeu ka lyi yah ma huq khyvlyis Mangso lhyi paiq das nyhenshang ngamoq dah dius jens lyis taiq kyingh nyeis soeu nghuot, ge. 14 Housoeh Paulo phuk taiq das ge dvsont shih lyis Galio nyamoq lyis taiq zis gas, Yuda jens eh, muh haih zis lyi lhyweq muh, lhung cho nghuot lyis gas ngos namoq lyis jhen las gyo dyei vvng. 15 Nghuot laus eq gvshih gas namoq dah nyeidang dah dangkhonh, vmingh, namoq dah lyi cho yah sen las phyen-goh cho dvnghuot las namoq nyang yoeuh goh geh. Ngos housoeh teh muh mas soetuon soeu ma mes kuot, ge. 16 Housoeh ge nyamoq lyis soetuon jang masyah loh nhang. 17 Hauh uhlyis Heleni jens dvnganh gas lyi jungs gomh soeu Sotene lyis nyhik las soetuon jang mas tsain bat. Galio gas hauh cho lhyi pvlhyahlyoeus dvkuot. 18 Hauh thang lhyi Paulo gas, houmha nyangh nyangh lo dvyoq nyeis khoq thang lhyi boekyis lyis jeshuh khoq las Siria mau pheh sangpho yah goeu loh. Priska yahge Akula vzomh eq nyang yah dvgeh nghuot. Paulo gas xikpheh maukhi las dangthoengh toh zis bos yvmvyah Kenkhrea wus mas uhyuk tyamp. 19 Housoeh nyamoq Ephesu mas jweh las Paulo gas hauh vzomh lyis houmha khyoq toh khoq. Nyang gas lyi jungs mas wvng las Yuda jens yah lhah goh nyeis. 20 Houmha bang Paulo lyis houmha dvyoq nyeis khoq das xiklyis sang laus eq nyang ma gyo. 21 Nyang nyamoq lyis jeshuh zoh lyis taiq zis gas, Mangso dah ehnyet nghuot lyis gas ngos namoq jyank mas doms jweh das, ge. Housoeh nyang Ephesu masyah sangpho yah goeu khoq. 22 Gvshih Kesare jweh lyis, nyang Yerusalem pheh doq loh las, phung lyis xauhgoh khoq lho las, Antiok mas doms loh. 23 Hauh yvmas dvyoq nyeis khoq las hou mhayah doms thuq lyis Galati yahge Phrigia mau suh lai uhjyangh changlo jens dvnganhmoq lyis thukxank yomdyei. 24 Hauh uhlyis Apolo ge Alesandria wus mas dah dangdat, Yuda dius dvyuk Ephesu mas jweh los. Hauh soeu ka lhaihtoh dang khoek khoek seq soeu nghuot. 25 Hauh soeu ka Yhensain dah cho xauh xuq las dyos mas svsoh o mes zis yah Yesu cho vlhomuh jyauh nyeis. Nghuot laus eq nyang gas Yohan dah jeisnyhop cho kyingh dvseq. 26 Gvshih nyang gas lyi jungs mas womh ehnyet yah taiq kyoh zoh loh. Hauh uhlyis Priska yahge Akula gas, nyang taiq kyoh dang xauhgyo lyis nyang lyis khi las, Mangso cho zes shopsaq shoq vlhomuh jyauh. 27 Nyang gas Akhaia mau pheh goeu e mes lyis, Boekyis eq nyang lyis zes yomdyei las, changlo jens nyang lyis lhom yoeus das xiklyis, nyamoq jyank mas maussauh tsain dyei kat. Nyang jweh lyis Mangso dah jyehjuh gvng mas lomsjingh bang lyis gvgis bos thukxank dyei. 28 Khasoeh ge lyis Yesu gas Khristu nyang nghuot, ge lhaihtoh dang tuonh xoeuq las, Yuda jens lyis yomsoq zains yah taiq ung.
Acts 19
1 Apolo Korinthu wus mas nyeis nyeis lyis, Paulo gas thoq mau cho suh lai loh las, Ephesu mas jweh e. Houmha changlo dvyhamh yah xauhgoh. 2 Nyang nyamoq lyis taiq zis gas, Namoq lomsjingh uhlyis, Gyingshang Dyos vxauh yoeus shih goh lah, ge. Nyamoq, nyang lyis taiq zis gas, Gyingshang Dyos ge zis yangh ngamoq ma xauhgyo ku, ge. 3 Paulo nyamoq lyis taiq zis gas, Housoeh lyis namoq khasoeh teh jeisnyhop kham goh lah, ge. Nyamoq taiq zis gas, Yohan dah jeisnyhop kham, ge. 4 Yohan dah jeisnyhop gas vsainnyang dah yaunos masyah lhain los bang lyis dyei dah jeisnyhop nghuot. Yohan Israel jens lyis taiq zis gas, Ngah thang mas jweh soeu lyis lomsjingh geh, hauh soeu ka Yesu nghuot. ge. 5 Hauh bang hauh dang xauhgyo lyis, Yhensain Yesu dah nyings mas jeisnyhop tsain kham. 6 Gvshih Paulo nyamoq thoq mas loq kih dyei goeus ya, nyamoq thoq mas Gyingshang Dyos jweh las nyamoq dang vja ja jis las lvpe tsain pe los. 7 Nyamoq dvnganh lyis vbusbih dvci aiq yuk nghuot. 8 Hauh thang lhyi Paulo gas lyi jungs mas wvng las Mangso munghdan cho lhyi womh womh lhamhmuh somh khyvp top yomsoq bos dah dang yah taiq kyingh. 9 Nghuot laus eq dvyhamh gas nhaiqlom than zis yah ma lomsjingh, moqphung xikkhonh mas haih cho yah sen lha ma gis khyvlyis taiq los lyis changlo jens lyis shwih las hau joqyos toh khoq las Tiranu ge dah jyauh yvpmuh mas nyeih nyenh taiq goh nyeis. 10 Housoeh aiq zvn gyo lyis jyauh las Asia mau gonh mas dah Yuda dius, Heleni dius Yhensain dah dang lyis tsain gyo yoeus. 11 Mangso eq Paulo loq masyah yomsoq muh chixoeuq goeus las, 12 Paulo dah gungs yah tanh dah misseh, huyhauh teh zis dvja ja, nos bang jyank mas yoeus los lyis, hauh nos bang gis los. Yius wvng zis eq thuq loh. 13 Hauh uhlyis yius khat thuq dyei yenh bang Yuda dius dvyhamh eq, yius kuq bang lyis Yhensain Yesu dah nyings yoeus las yius lyis khat zis yah taiq zis gas, Paulo taiq dah Yesu nyings yah ngos namoq lyis vmingh dyei bah, thuq loh geh, ge. 14 Yuda Phudyei Zainsmuh Skewa dah loloeu nyhet yuk eq housoeh tsain kuot. 15 Hauh uhlyis ma shop dah yius gas nyamoq lyis, Yesu lyis ngos seq, Paulo lyis eq ngos seq, nghuot laus eq namoq hank nghuot goh: ge. 16 Hauh yius kuq soeu eq nyamoq thoq mas dyvm doq las nis ung tyamp. Housoeh nyamoq gas shohthungh shohnyhoq shohchen hauh yhen masyah phang thuq loh. 17 Hauh cho lhyi Ephesu mas dah Yuda, Heleni dius dvnganh xauhgyo lyis, nyamoq gyuk dvn mauh las Yhensain Yesu dah nyings lyis chungh nyeis. 18 Lomsjingh goeus bang nyoshoq eq lyih las vsainnyang kuot shuot cho cu rhen. 19 Mandan muot zo bang nyoshoq eq, nyamoq dah maussauh tsain chi lyih las, dius dvnganh dah xikkhonh mas ngheq tyamp. Hauh maussauh phauh suon yoeuh lyis ngwis kyvp oeng mons ko phauh nghuot. 20 Housoeh Yhensain dah dang gas yomsoq zainsmuh yah ung los. 21 Hauh cho bweh thang lhyi, Paulo gas Makedoni mau yahge Akhaia mau dye suh lai loh las, Yerusalem mas doms e das, hou mhayah Roma wus pheh eq jweh yoeuh das, ge ehnyet mas nghamh toh. 22 Housoeh yvmvyah nyang lyis bos pangh vzomh Timothi yahge Erastu lyis shih Makedoni mau pheh nhang kat las, nyang gas Asia mau mas dvyoq nyeis khoq shih. 23 Gvshih hauh gyo lyis, hauh cho gvng mas dius hoeu chetchet lo toq los. 24 Khasoeh ge lyis Demetrio ge dah ngwis shonh soeu ka Artemi dah ngwis phvra gyamhlo kuot zis yah shonh bang lyis ngwis nyoshoq yoh nhang nyeis. 25 Hauh soeu ka nyah ngwis shonh changh jens yahge gohtoeu hauh muh kuot zo bang dvnganh lyis khi huom las taiq zis gas, Loeuzomh jens eh, haih muh yah kyingh yang dis nyeis zis gas namoq nyang seq. 26 Nghuot laus eq gvshih gas, Ephesu wus mas kyingh yangh ma nghuot lo, Asia vluk dvmau gonh nghuot shoq, haih Paulo ge soeu ka, Dius loq kuot zis gas phvra ma nghuot ge, dius nyoshoq lyis nyang taiq dang yoh jingh nhang loh goeus. 27 Housoeh yvmvyah, yah dah muh gas jwangh zis xauh thoq lyis magoh kuhxing dah gywes lonyi Artemi dah paiq yhenmuh eq dius jens ma phauh lo zis yahge Asia mau yahge mungkvn gonh paiq dah gywes lonyi dah nyoqnho ngelang lhoeu thyoq tyamp das zis eq chiq chank bos, ge. 28 Hauh dang tsain xauhgyo lyis nyamoq nhaiqyo las Ephesu dius dah Artemi gas kuhxing ge tsain kaiq. 29 Housoeh hauh wus gonh hoeu las, Paulo dah gyung suh changh Makedoni dius Gai-u yahge Aristaku lyis nyhik she las, nyamoq dah pwe gus mas wuih e. 30 Paulo eq haih moqphung mas wvng mes laus eq changlo jens nyang lyis tomp toh. 31 Paulo yah seq goh, hauh wus mas dah dius zains dvyhamh eq nyang lyis pwe gus mas ma wvng das xiklyis taiq nhang kat. 32 Hauh uhlyis moqphung gas, vnhunk nhunk mus nyeis las gohyuk gohja tsain kaiq. Nyamoq nyothyang gas vsainnyang chamus lyih tsain huom zis yangh ma seq. 33 Gvshih Yuda dius jens Alesanda lyis jyuonh las moqphung mas toqh kat. Alesanda eq moqphung sam das xiklyis loq vsoh dyei las taiq bah ge cvvq. 34 Nghuot laus eq nyang Yuda dius nghuot zis seq lyis, dvnganhmoq gas dvyih dvyot, Ephesu jens dah Artemi gas kuhxing, ge aiq shishenh ko nyangh shoq tsain kaiq nyeis. 35 Wus mas lhaih comh soeu ka hauh moqphung lyis dye sam nhang thang lhyi taiq zis gas, Ephesu bang eh, haih Ephesu wus gas kuhxing dah Artemi gywes lonyi dah yhenmuh yahge maukhung mas gyoh los dah gungslho lyis tsainh toh joqyos nghuot yvlyis ma seq soeu hank bos lah? 36 Hauh cho ka ma yoh ngoek cho nghuot yvmvyah ehnyet nyens nyens nyeis gis zis yahge ma nghamh yoeuh muh ma gis kuot. 37 Nyamoq gas yah phvra yhen lyis thyoqzo dyei bang eq ma nghuot, yah gywes lonyi lyis loeusmus soqzo bang eq ma nghuot zis, namoq haih bang lyis she los lhyeh? 38 Housoeh yvmvyah Demetrio yahge nyah ngwis loqmuh zwi bang dvyuk lyis kauq chank bos lyis, soetuon jang phank toh, mungh zau eq nyeis, nyamoq nyang changh nyang zau kauq goh das. 39 Hei mhayah lai las seq mes cho dvja ja bos lyis, lyi wvng dah wus moq huom mas taiq thyet bas jungh. 40 Khvnyhik haih bang hoeu dah muh haih zis gas vyang ma bos yvmvyah, yang lyis yobos huon das zis chiq chank bos. Heisoeh teh hoeu yvlyis chamus bweh nhang ge dah phuk dang ngamoq ma yoh, ge. 41 Nyang hauh zis dye taiq lyis hauh moq huom lhyi tyo tyamp.
Acts 20
1 Gvshih hau hoeu cho sam tyamp thang lhyi, Paulo gas changlo jens lyis khi yoeus las taiq kyingh yomdyei toh khoq lho las jeshuh las Makedoni mau pheh e das zis thuq loh. 2 Hauh wuxom cho suh lai las taiq kyingh yom dye dyei lyis Akhaia mau mas jweh loh. 3 Houmha lhamhmuh somh khyvp nyeis khoq las, Siria mau pheh doms goeu loh das cvvq lyis, Yuda jens nyang lyis lhom yvmvyah, Makedoni cho doms tauh loh das ge nghamh toh. 4 Hauh uhlyis nyah thang chank yenh bang gas, Berea wus mas dah Piru dah lo Sopata; Thesaloni wus mas dah Aristaku yahge Sekundu; Derbe wus mas dah Gai-u; Asia mau mas dah Tichiku, Trophimu; yahge Timothi nghuot. 5 Nyamoq gas xik lyis loh las Troa wus mas ngamoq lyis langh nyeis. 6 Ngamoq eq bicheih ma kat ohlhyoq zo pwe lai thang lhyi, Philipi wus masyah goeu las oeng nyeih nyangh thang lhyi Troa wus, nyamoq jyank mas jweh lyis houmha nyhet nyeih tsain thoeng. 7 Dvdaus dah cangxeih vnyeih lyis ohlhyoq khyiq das xiklyis changlo jens zain joq lyis, Paulo gas nungs nvp thuq das zis sont yvmvyah, nyamoq lyis gungsgvm jweh shoq hauh dang taiq kyingh nyeis. 8 Hau nyamoq huom joq, thoq yvp mas nyibung nyoshoq duk nyeis. 9 Khomhbaiq mas Utiku ge dah loyvm phoq dvyuk tsung las yhet joq. Paulo dang taiq xing nyeis shih lyis hauh soeu yhet muih loh las, somh tsank yhen masyah dyet gyoh loh. Nyamoq nyang lyis e kui uhlyis nyang shei goeus. 10 Housoeh Paulo gyoh loh las hauh soeu lyis po yoeus las taiq zis gas, Vchiq goh nyang kang bos shih, ge. 11 Paulo doms doq loh zis yah, ohlhyoq khyiq las zo lho las, nyoqnyvng shoq nyamoq yah dang xing xing dye jisgoh thang lhyi, thuq loh. 12 Nyamoq hauh loyvm phoq lyis vdwis shwih loh las, nhaiqtaink zis nyoshoq xauh. 13 Paulo gas tungyos cho loh das zis sont toh yvmvyah nyang lyis Aso wus masyah sangpho mha shwih tsung das khyvlyis ngamoq nyah xik pheh hauh wus mas sangpho yah loh langh. 14 Nyang Aso wus mas ngamoq yah xauhgoh goeus ya, nyang lyis sangpho shwih tsung lha, Mitilen wus pheh goeu e. 15 Ngamoq hou mhayah doms toq lyis, nungs nyeih Kio mas jweh loh. Hou mhayah dvnyeih nyangh lyis Samo mas jweh loh. Hauh nungs nyeih Miletu wus mas jweh loh. 16 Khasoeh ge lyis Paulo gas Yerusalem mas Pentekoti buisnyeis duons lyis duons shoq ge mangh nyeis las, Asia mau mas buisnyeis ma thank nhang mes yvmvyah, Ephesu wus lyis lai toh khoq das ge nghamh toh. 17 Gvshih Paulo gas Miletu wus masyah Ephesu wus, phung mas dah logis jens lyis khi nhang kat. 18 Nyamoq nyah jyank mas jweh lyis nyang nyamoq lyis taiq zis gas, Ngos Asia mau mas vsaiq wvng nyeih masyah khvnyhik jweh shoq ngos kang khasoeh dwis zis namoq seq. 19 Ngos Yhensain dah muh wons wuq yvmas ehnyet khyoq las, ngausdyeis ngausnhvp yah Yuda jens lhom cho dah yaukyenh shanghsenh vja ja lyis kham zo zis yah ehnyet khyoq las ngausdyeis yah Yhensain dah muh lyis ngos wons wuq lai los. 20 Namoq xiklyis vkyuh bos dah muh lyis zwi cho mas ngos khanhamp eq nungs ma jik, namoq lyis hauh dang taiq kyoh las dvyhen dvyhen bvng bvng jyauh goeus. 21 Yuda dius yahge Heleni dius eq yaunos masyah Mangso jyank pheh lhain los las, yah Yhensain Yesu lyis lomsjingh das xiklyis ngos khoek khoek choshet toh. 22 Gvshih yoeuh aq, ngos Dyos lyis domsyos gyo zis yah Yerusalem mas loh chah nyeis. Houmha ngos cha mus das zis gas ngos ma seq. 23 Thung lungh das zis yahge shoeuhshih das zis gas ngos lyis langh nyeis ge, wus khanghmuh mas Gyingshang Dyos gas ngos lyis zaih nhang cho kyingh ngos dvseq. 24 Nghuot laus eq ngos gas ngos chank chah cho lhyi yoh nyhuk das zis yahge Mangso dah jyehjuh gausyis dang kanghjyoeng kat das xiklyis, Yhensain Yesu jyank masyah ngos xauh yoeus dah muh lyis eq, dye wons wuq das xiklyis ngos ngah kang lhyi ma yu. 25 Yoeuh aq, ngos hai maukhung munghdan cho taiq kyoh yenh yoq lyis xauhgoh, zomh yoeuh bang namoq dvnganhmoq, thang pheh ngah nyoqnho lyis ma doms nyvng lo das zis ngos seq. 26 Housoeh las dius hank dah suih eq ngah jyank mas ma dap zis gas, ngos khvnyhik namoq lyis kanghjyoeng kat. 27 Khasoeh ge lyis Mangso nghamh toeuq cho dvnganh zis namoq lyis taiq kyoh cho lhyi ngos khanhamp eq ma chilhaiq. 28 Mangso ka nyah suih yah wis dah Mangso dah phung lyis yoeuh das gomh das xiklyis, Gyingshang Dyos namoq lyis uhshe bang kuot nhang goeus yvmvyah, namoq gas vsainnyang gungs yahge yvng phung gonh lyis wontang yoeuh nyeis geh. 29 Ngos thuq loh thang lhyi yvng phung lyis nhaiq ma nyen, wus dah cauhpau jens gas namoq mas wvng las yvng phung lyis nyamoq o khyvlyis kuot tyamp das zis ngos seq. 30 Namoq mas gomloeus pan bang toq los las changlo jens lyis eq chowhang shwih whang das. 31 Housoeh las ngos namoq dvnganhmoq lyis somh zvn top nyeih nyenh ma no lo nyoqdyeis yah taiq kyingh toh zis lyis soh las phuksohlhaiq kuot geh. 32 Mangso dah nhaiqnyen shohgyo dah loq yah, nyah jyehjuh Dang mas kyauh toh. Hauh dang gas namoq lyis yoh kuhxing los nhang zis yahge Mangso nyah dius jens dvnganh lyis dyei dah jyehjuh jyungshuk gas namoq lyis xauh kham zo nhang. 33 Ngos gas hank dah ngwis xing, dyimis lyis eq nyoqnoq o ma bos ku. 34 Nghuot goeus haih loq gas ngah gungs yahge ngah Muh wons changh jens chah dah cho khat khanghmuh kuot dyei loq nghuot yvlyis namoq nyang seq. 35 Housoeh tungh kuot las yom ma bos bang lyis bos gis thuk cho eq, lhom yoeus thoq lyis dyei zis gas nge zes lhoq ge, Yhensain Yesu nyang taiq dang lyis soh las ngos kuot teh kuot dah muh mas yomnhuk bang lyis yoh pangh das xiklyis ngos namoq lyis yikhyoh chixoeuq goeus, ge. 36 Housoeh dye taiq lho las, nyang nyamoq dvnganhmoq yah dvgeh phvluk zomhgyuis las shvmanh dung. 37 nyamoq dvnganhmoq ngaus zis yah Paulo lainzain lyis po las nyang lyis bvlot tanh. 38 Thang pheh nyah nyoqnho ma xauh nyvng lo das, ge dah dang khonh mas nyamoq nhaiq zes kuk. Hauh thang lhyi Sangpho jweh shoq eq nyang lyis e tsain pauq kat.
Acts 21
1 Ngamoq nyamoq lyis kangh toh khoq las Kosa goeujo dan dan goeu loh. Nungs nyeih Rode mas tsain jweh, hou mhayah Patara wus mas jweh. 2 Phoenisia mau pheh goeu dah sangpho nyvng las hauh zis yah tsung loh. 3 Kupru goeujo nyvng kat lyis, hauh loqyos shot pheh lai loh las, Siria mau pheh goeu gyoh las sangpho mas dah hu khyoq das xiklyis Taire wus mas thoeng. 4 Houmha dah changlo jens lyis loh xauhgoh zis yah ngamoq hauh wus mas nyhet nyeih nyeis khoq. Hauh bang eq Paulo lyis Yerusalem pheh ma loh das xiklyis Dyos yah taiq. 5 Nyhet nyeih lai thang lhyi ngamoq thuq las tsoq loh lyis, houmha bang vmesbih jens yah dvgeh wus nghe jweh shoq chank pauq kat. Jyankyvm mas jweh lyis ngamoq dvnganhmoq phvluk zomhgyuis las shvmanh tsain dung. 6 Dye lyis dvyuk yah dvyuk jeshuh goh thang lhyi, ngamoq sangpho khau mha wvng las, nyamoq eq yhen pheh tauh loh. 7 Ngamoq Taire wus masyah jeis cho tsoq loh lyis Ptolemai wus mas jweh loh. Houmha ngamoq lomsjingh bang yah xauh jhent goh zis yah nyamoq yah dvgeh dvnyeih nyeis khoq. 8 Nungs nyeih ngamoq hou mhayah Kesare wus mas jweh loh. Housoeh nyhet yuk mas dvyuk nghuot las, gausyis dang taiq kyoh soeu svra Philip yhen mas ngamoq boengh wvng doq khoq. 9 Hauh soeu ka lvpe seq pe dah lonyi gyingh nyhet yuk yoh. 10 Ngamoq nyah yhen mas dvyoq nyeis lyis, Yuda mau masyah Agabu ge dah lvpe dvyuk jweh los. 11 Housoeh nyang ngamoq jyank wvng las Paulo dah dyichih nyah khyei nyah loq mas yoeus twih lho las taiq zis gas, Gyingshang Dyos heisoeh taiq nyeis. Haih dyichih sain lyis Yerusalem mas Yuda jens yah heisoeh twih las gohnyau loq mas kyauh das, ge. 12 Ngamoq hauh dang xauhgyo lyis, ngamoq yahge houmha bang gas, nyang lyis Yerusalem mas ma loh das xiklyis tsain taiq kyingh. 13 Paulo phuk taiq zis gas, Namoq chamus tsain ngaus las ngos lyis nhaiqngis nhang goh lah? Twih zis za ma nghuot, Yhensain Yesu dah nyings xiklyis Yerusalem mas loh shei kham das zis yangh cicont nghuot, ge. 14 Housoeh ma yoh jyoeuq lo goeus ya, Yhensain dah ehnyet dvnghuot lo oen ngamoq eq samlo nyeis. 15 Hauh thang lhyi ngamoq gas dyens sont las Yerusalem pheh loh. 16 Kesare mas dah changlo jens dvyhamh eq ngamoq yah dvgeh loh zis yah, ngamoq boengh loh doq das dah yhensain, changlo nyoshoq zvn duot goeus soeu Kupru dius Manason dah yhen mas tsain shwih loh. 17 Ngamoq Yerusalem mas jweh lyis, boekyis gas ngamoq lyis gausyis zis yah lhom yoeus. 18 Nungs nyeih Paulo gas ngamoq yah dvgeh Yaku jyank mas lamh e lyis logis jens dvnganh eq huom joq langh. 19 Nyamoq yah dye jhent goh las, nyang wons wuq muh mas, gohnyau bang mas Mangso bweh nhang cho dvkoeuq thang lhyi dvkoeuq taiq kyoh. 20 Hauh zis xauhgyo lyis nyamoq eq Yhensain lhyi chungh las nyang lyis taiq zis gas, Vmang eh, Yuda dius mas lomsjingh bang khyoengh soe mons soe nyo zis gas nvng seq. Hauh bang dvnganh gas Lyi mas nhaiq wvng bang kyingh nghuot. 21 Nghuot laus eq gohnyau bang mas loh nyhamh toh dah Yuda dius dvnganh lyis, vsainnyang dah lo jens lyis vthyoh tyomh cho ma kuot dyei noh, nyamoq thungh ma chank noh, ge Moshe Lyi ma chank das khyvlyis nyang jyauh, ge dah dang gas hauh bang dvnganh dye xauhgyo goeus. 22 Khasoeh kuot das? Nvng jweh zis nyamoq jyoengh xauhgyo hah das. 23 Housoeh las ngamoq taiq teh chank kuot aq. Ngamoq jyank mas dangthoengh toh bang nyei yuk bos. 24 Nah cho yah sen las nyamoq xauhgyo dah loeus gas ma jus zis yahge, nvng gas Lyi lyis phauh nyang las chank kuot nyeis zis lyis nyamoq seq das xiklyis haih bang lyis nvng shwih las, nvng eq nyamoq yah dvgeh cheihshang cho kuot aq. Nyamoq dah uhyuk phauh nvng kham aq. 25 Nghuot laus eq lomsjingh dah gohnyau bang dah cho ngamoq nghamhthyet cho maussauh yah nyamoq lyis seq nhang goeus. Nyamoq gas phvra lyis kyangh goeus dah vyhang yahge suih, lainzain lhyent sat shoh, yauxi cho lyis jhank chah, ge. 26 Hauh thang lhyi Paulo hauh vbusbih jens lyis shwih las, nungs nyeih nyah cheihshang cho lhyi nyamoq yah dvgeh kuot. Hauh thang lhyi, nyang yhenmuh mas wvng las cheihshang thungh lyis khanyhoq nyeih nyangh thang lhyi tyeh las nyamoq dvyuk yah dvyuk xiklyis phudyei das cho loh taiq kyoh. 27 Hau nyhet nyeih vluk dyingh los nyeis lyis Asia mau mas dah Yuda jens gas yhenmuh mas Paulo lyis nyvng lyis, moqphung lyis jyuonh las, Nyang lyis nyhik las kaiq zis gas, 28 Israel dius jens eh, bos pangh geh. Haih soeu ka joqyos khyiq khanghmuh mas bang dvnganh lyis yah vnyau yahge Lyi lyis eq, haih joqyos lyis eq, Lyi yah ma huq khyvlyis jyauh soeu nghuot. Hauh thoq lyis magoh, yhenmuh mas Heleni dius shwih wvng las haih Gyingshang joqyos lyis vwot v-oeu kuot, ge. 29 (Khasoeh ge lyis, Trophimu ge dah Ephesu dius dvyuk lyis wus mas Paulo yah dvgeh nyamoq nyvng goeus las, hauh soeu lyis yhenmuh mas shwih wvng goeus ge tsain nghamh.) 30 Dvwus gonh hoeu lha, moqjens tsain wuih wvng los las, Paulo lyis nyhik, yhenmuh masyah she thuq lho las khomh eq dvlhain dvm nyheih tyamp. 31 Housoeh Paulo lyis sat das zis sont nyeis lyis, thoenkgus jesdvp guon dah zauzains jyank mas Yerusalem gonh hoeu nyeis cho loeus jweh loh. 32 Nyang gas jeslo jens yahge jes dvxo guon zau jens lyis shwih las nyamoq jyank pheh dvlhain dvm wuih e. Nyamoq gas jeslo jens yahge zauzains moq lyis nyvng lyis, nyamoq Paulo lyis lyuk zis tsain no. 33 Housoeh zauzains e las Paulo lyis she yoeus lho las jvngchoh aiq khat yah twih das zis vmingh dyei. Paulo hank nghuot? Nyang cha cu zis eq nyei yoeuh. 34 Moqphung gas dvyhamh dvja ge kaiq zis yah nyo hoeu yvmvyah, vlhomuh ma yoh seq shih lyis Paulo lyis thoenkgus jesdvp khau mas kat toh das xiklyis vmingh dyei. 35 Zvmlhangh mas jweh lyis, moq dius gas ehnyet gywes zis yah Paulo jyank dyvm los yvmvyah, jeslo jens yah nyang lyis po doq loh. 36 Chank los dah moqjens gas, Nyang lyis sat geh, ge tsain kaiq nyeis. 37 Paulo lyis thoenkgus jesdvp khau mas kat bah ge loqzoh mas, Paulo zauzains lyis taiq zis gas, Ngos nvng lyis dang dvkhonh vyoh taiq das lah, ge. Zauzains phuk taiq zis gas, Nvng Heleni nyingh seq lah, ge. 38 Housoeh lyis nvng gas khvlyens shih gomloeus toq las mhanhdyvp mas dius nyei khyoengh lyis shwih loh dah Egutu dius nvng vnghuot lah, ge nyei. 39 Paulo gas, Ngos Kiliki mau, Tarshu wus mas dah Yuda dius nghuot. Ngos nyeis wus gas vtsiq vlo ma nghuot; haih dius lyis dang yoh taiq das vmingh dyei aq, ge tungh sang nyeis. 40 Nyang vmingh yoh lyis, zvmlhangh thyoh mas yap las, moqphung sam das xiklyis loq vsoh dyei. Nyamoq sam goeus ya, Hebre nyingh pheh yah nyamoq lyis taiq zis gas,
Acts 22
1 Nhaiqbos uwus moq yahge boekyis eh, namoq xikkhonh mas ngah gungsgos dang lyis gyo yoeus dyei geh ge, 2 Hebre nyingh pheh yah nyang taiq dang lyis nyamoq xauhgyo lyis zes sam nyeis. Housoeh nyang taiq zis gas, 3 Ngos gas Kiliki mau, Tarshu wus mas khoeu dah Yuda dius nghuot. Nghuot laus eq, haih wus mas ngos bes los las, Gamale dah khyeiyang mas ngamoq phauh thyeih moq dah svsoh than lyi thungh yah dvyhangteh jeih jyvp xuq las, khvnyhik dah namoq teh ngos eq Mangso shot pheh nhaiq wvng zis yah, 4 nyelo yukgis lo lyis twih she, thung khyoq las, haih cho chank bang lyis sat shoq shoeuhshih yoeuh ku. 5 Phudyei bang yahge logis jens phung gonh eq ngah xiklyis kanghjyoeng yoh kat. Ngos nyamoq jyank mas dah maussauh xauh yoeus las Damasku wus mas nyeis bang lyis eq Yerusalem mas twih she los las yobos dyei das xiklyis ngos Damasku pheh loh. 6 Housoeh ngos loh las, Damasku wus nvm mas jweh loh nyeis lyis, nyeih gungs lyis maukhung masyah svsoh bvng zis ngah vyvm vwi mas nyetlos nyettant bvng thuq los. 7 Ngos gas nyeisjvng mas lains loh las xauhgyo dah dang gas, Saulo, Saulo, nvng ngos lyis chamus shoeuhshih nyeis lah, ge. 8 Ngos phuk taiq zis gas, Yhensain eh, nvng hank nghuot? Nyang taiq zis gas, Ngos gas nvng shoeuhshih nyeis dah Nazaret Yesu nghuot, ge. 9 Ngos yah dvgeh loh bang gas bvng zis tsain nyvng laus eq, ngos lyis taiq nyeis soeu dah thwe lyis gas ma xauhgyo. 10 Tsai ngos gas, Yhensain eh, ngos cha kuot das lah, oen lyis Yhensain ngos lyis taiq zis gas, Toq las Damasku mas loh aq, nvng lyis dyei toh dah muh dvnganh houmha nvng lyis taiq kyoh das, ge. 11 Hauh bvng dah yet gvng mas ngos nyoq ma nyvng lo lyis, ngos yah loh bang ngah loq mas she lha, ngos lyis Damasku mas shwih wvng loh. 12 Housoeh lyi chank zis yah lomsjingh cho mas wontang las, houmha nyeis dah Yuda dius dvnganhmoq dah xikkhonh mas nyoqnho ngelang bos dah Anani ge soeu, 13 ngah nvm mas lyih yap las, Ngah vnoeuh Saulo eh, nah nyoq doms nyvng bas jungh, ge. Hauh uhlyis ngos ngah nyoq doms nyvng zis yah nyang lyis nyvng. 14 Nyah nhaiqlom seq das zis yahge Dan Soeu lyis nyvng las nyah nhuot mas dah dang xauhgyo yoeus das xiklyis, yah phauh thyeih moq dah Mangso ka nvng lyis khyen toh. 15 Khasoeh ge lyis nvng nyvng ku zis yahge xauhgyo ku cho lhyi nyeisjvng gonh mas nyah xiklyis kanghjyoeng kat dyei soeu nvng bweh das. 16 Gvshih nvng chamus sheq nyeis lah? Toq aq, Yhensain dah nyings lyis yoeus las jeisnyhop kham las, nah yobos cheihshang tyamp aq, ge. 17 Hauh thang lhyi ngos Yerusalem mas tauh loh las yhenmuh mas shvmanh dung nyeis lyis ngos nyoqnyvng nyvng zis gas, 18 Nvng Yerusalem masyah lvnyap thuq loh aq, nvng ngah cho kanghjyoeng kat dang lyis nyamoq ma lhom yoeus das, ge Yhensain ngos lyis taiq. 19 Hauh uhlyis ngos gas, Yhensain eh, nvng lyis lomsjingh bang lyis lyi jungs masyah ngos thung nyhik khyoq zis yahge tsain lyuk zis gas nyamoq nyang seq. 20 Nah kanghjyoeng Stephan dah suih huot yoq lyis eq ngos nyang vyvm mas yap las, hauh cho lhyi xam bos xonh las nyang lyis sat bang dah dyimis zungh dyei goeus, oen taiq goeus. 21 Yhensain taiq zis gas, Loh aq, ngos nvng lyis gohnyau bang nyeis dah we mau pheh nhang kat das, ge. 22 Houmha jweh shoq nyamoq nyah dang gyo lho las, Houteh soeu lyis gas shung tyamp geh, sat geh, nyang kang dwis das zis ma mon lo, ge tsain kaiq. 23 Housoeh kaiq uhjyangh, nyamoq nyang dah dyi khyuot doeuh tyamp las tsohphih tsain doeuh lhank nyeis lyis, 24 zauzains taiq zis gas, Paulo lyis thoenkgus jesdvp khau mas shwih hwank las, nyah cho chamus heisoeh kaiq zis yoh seq shoq lyuk las nyei yoeuh geh, ge. 25 Shohyeis twih yah nyang lyis lyuk das xiklyis lang twih goeus ya, Paulo gas vyvm mas yap dah jes dvxo guon zau lyis, Khasoeh Roma dius nghuot soeu lyis, dang thang ma thyet shih lyis namoq nyang lyis lyuk zis gas lyi bos lhyeh, ge. 26 Jes dvxo guon zau hauh zis xauhgyo lyis, zauzains jyank mas loh taiq zis gas, Nvng cha kuot bah oen lah? Hauh soeu ka Roma dius nghuot, ge. 27 Zauzains eq Paulo jyank mas e las, Nvng Roma dius nghuot lah? Ngos lyis taiq kyoh aq ge. Nyang taiq zis gas, Nghuot, ge. 28 Tsai, zauzains taiq zis gas, Ngos Roma dius xauh bweh das nyhenshang phauh nyoshoq yah dvyoh yoeus, ge. Paulo taiq zis gas, Ngos gas Roma dius bweh goeus zis khoeu los soeu nghuot, ge. 29 Housoeh nyang lyis nyei wu yoeuh das ge bang houjang tsain thuq khoq. Zauzains eq Paulo Roma dius nghuot cho seq goeus ya, nyang lyis twih shuot las gyuk nyeis. 30 Yuda jens Paulo lyis chah yobos huon zis zauzains jeih jeih seq mes yvmvyah nungs nvp Paulo lyis phui kat las phudyei uhjyung jens yahge Yuda lyi huom gonh lyis huom das xiklyis vmingh dyei. Housoeh nyang Paulo lyis nyamoq xikkhonh masyah lyih shwih toh.
Acts 23
1 Housoeh Paulo gas nhaiqbos huom lyis yoeuh tsuk toh las taiq zis gas, Boekyis eh, ngos khvnyhik jweh shoq gis zis dvnganh lyis seq nghamh ehnyet yah Mangso xikkhonh mas dwis nyeis, ge. 2 Housoeh las Phudyei Zainsmuh Anani gas, Nyah nhuot lyis tyuk dyei geh, ge vnvm mas yap joq bang lyis vmingh dyei. 3 Paulo nyang lyis taiq zis gas, Vthyoeu juot dah tyoyvm eh, Mangso nvng lyis tyuk das: Lyi bos khyvlyis soetuon das zis nvng heimha dvtsung lhyi, Lyi yah shaih khyvlyis ngos lyis tyuk nhang lhyeh, ge. 4 Vyvm mas yap joq bang eq, Nvng Mangso dah Phudyei Zainsmuh lyis ma phauhgis womh taiq lhyeh, ge. 5 Paulo taiq zis gas, Boekyis eh, nyang Phudyei Zainsmuh nghuot zis ngos ma seq las nghuot. Nah vnyau thoq mas guon soeu lyis ma phauh yoh kuot das zis ma nghuot, ge lhaih toh, ge. 6 Hau huom joq bang mas dvyhamh gas Saduke, dvyhamh gas Pharishe tsain nghuot yvlyis Paulo seq lyis, nyang hauh huom mas kaiq zis gas, Boekyis eh, ngos gas Pharishe jens dah lo Pharishe nyang nghuot. Shei goeus bang dwis toq cho lhyi lomsjingh gvng mas ngos shoenk zis xauh nyeis, ge. 7 Housoeh taiq kat lyis Pharishe yahge Saduke moq nyang changh nyang phyen-goh las moq huom gas gang lvn loh. 8 Khasoeh ge lyis, Saduke moq gas, Dwis toq ge zis ma bos, loeuswons bang yahge dyos eq ma bos, ge sang. Nghuot laus eq Pharishe moq gas hau dvnganh yvlyis lhom yoeus. 9 Housoeh las svsoh tsain taiq hoeu goh nyeis. Hauh uhlyis Pharishe phung mas dah maussauh lhaih bang dvyhamh toq las, haih soeu mas chah yobos eq ngamoq ma nyvng, Dyos nghuot ya loeuswons soeu nyang yah dang taiq goh nyeis zis dvnghuot, ge. 10 Housoeh svsoh phyen-goh los lyis, zauzains gas nyamoq Paulo lyis lang chingh sat das yvlyis chiq yvmvyah, nyamoq jyank mas gyoh e lha, nyamoq xikkhonh masyah nyang lyis lang she lha thoenkgus jesdvp khau mha shwih loh das xiklyis jeslo jens lyis vmingh dyei. 11 Hauh nyensyo Yhensain gas Paulo nvm mas yap las, Vgyuk, nvng ngah cho Yerusalem mas kanghjyoeng kat zis yah dvyhangteh Roma wus mas eq kat chah shih, ge. 12 Nyoq nyvng lyis Yuda dius dvyhamh tsain huom, gomloeus pan lha, Paulo lyis ma yoh sat dvchank gas cha eq ma zo ma shuk das, ge nyamoq nyang gungs lyis mau tsain khi toh. 13 Housoeh xam bang nyeici nyet ko nghuot. 14 Nyamoq gas phudyei uhjyung jens yahge logis jens jyank mas e lha taiq zis gas, Paulo lyis ma yoh sat dvchank gas zonoms cha lyis eq ma tanh das oen ngamoq mau tsain khi toh. 15 Housoeh yvmvyah gvshih namoq yahge hau nhaiqbos huom yah dvgeh, Paulo dah cho vlhomuh nyei yoeuh mes shih oen nyang lyis nvpyo namoq jyank mas khi yoeus das khyvlyis zauzains lyis sang kat geh. Ngamoq gas nyang heimha ma jweh shih lyis sat das zis cicont kuot nyeis das, ge. 16 Housoeh lhom cho lhyi Paulo vbi dah lo xauhgyo las thoenkgus jesdvp khau mha Paulo lyis wvng taiq kyoh. 17 Paulo eq jes dvxo guon zau dvyuk lyis khi las taiq zis gas, Haih loyvm phoq lyis zauzains jyank mas shwih e dyei aq: nyang dvja taiq mes ge, ge. 18 Nyang hauh soeu lyis zauzains jyank mas shwih wvng las taiq zis gas, Haih loyvm phoq nvng lyis taiq das dang dvja bos yvmvyah, nyang lyis nah jyank mas shwih lyih das zis thung lungh Paulo ngos lyis khi lha sang kat, ge. 19 Zauzains gas nyang lyis nyah loq mas she las, sam joqyos mas shwih loh las nyang lyis nyei zis gas, Nvng ngos lyis cha taiq mes, ge. 20 Nyang taiq zis gas, Paulo lyis vlhomuh nyei choq yoeuh mes shih teh kuot las, phvnaq nyeihyo huom mas shwih los dyei das xiklyis, nvng lyis sang das, ge Yuda jens xam tsain xonh goeus. 21 Nghuot laus eq nyamoq o khyvlyis vgyo dyei: Khasoeh ge lyis Paulo lyis ma yoh sat dvchank gas cha eq ma zo ma shuk das ge nyamoq gungs lyis mau tsain khi toh bang nyeici nyet, nyang lyis lhom sat das zis tsain tamh joq das; gvshih yangh nah vmingh langh uhjyangh nyamoq haih muh kuot das zis cicont nghuot, ge. 22 Zauzains gas, hauh loyvm phoq lyis, Nvng ngos lyis haih cho lyih taiq kyoh zis hank lyis eq vtaiq kyoh, ge khyangh dye com lyis nhang kat. 23 Tsai nyang gas jes dvxo guon zau aiq yuk lyis khi lha taiq zis gas, Khvnyens gau shishenh lyis Kesare wus pheh loh das zis jeslo aiqxo, nyang ji zis nyhetci, lham chi bang aiqxo lyis sont toh geh, ge. 24 Hauh thoq lyis Paulo lyis nyang ji nhang las mungh zau Felik jyank mas tsoek yah yoh shwih kat das xiklyis taiq toh. 25 Maussauh eq heisoeh ge lhaih dyei kat. 26 Klodi Lusia gas nyoqnho ngelang kuh dah mungh zau Felik lyis jeshuh kat. 27 Haih soeu lyis Yuda jens nyhik las sat das tsain sont lyis, jeslo jens yahge ngos loh las, nyang Roma dius nghuot zis seq los yvmvyah, nyamoq jyank masyah khyuot yoeus toh. 28 Housoeh nyang lyis kauq cho seq mes yvmvyah, nyamoq dah lyi huom mas shwih hwank yoeuh lyis, 29 ngos nyvng zis gas, nyang mas shei mon, thung khyoq mon dah kauq cho ma bos, nyamoq lyi yah sen las nyei cho dvtsain kauq. 30 Haih soeu lyis sat das zis Yuda jens khaujeini las lhom cho ngos lyis taiq kyoh yvmvyah, ngos nyang lyis houjang nah jyank mas shwih kat nhang las, nyang lyis kauq bang eq nah xikkhonh mas tsain lyih nhang das khyvlyis taiq toh, ge. 31 Housoeh taiq kat zis yah dvyhangteh, jeslo jens eq Paulo lyis Antipatri jweh shoq nyenh lyis loh tsain shwih kat. 32 Nungs nvp, nyang ji bang lyis gas nyang yah dvgeh loh das khyvlyis toh khoq las, nyamoq gas thoenkgus jesdvp pheh tsain tauh los. 33 Nyang ji bang eq Kesare wus jweh las mungh zau lyis maussauh dyei toh khoq lho las Paulo lyis eq nyah xikkhonh mas shwih hwank kat. 34 Hauh maussauh dye nghap lyis Paulo kha mau mas zis nghuot yvlyis nyei yoeuh las, Kiliki mau mas zis nghuot yvlyis seq goeus ya, 35 mungh zau gas, Nvng lyis kauq bang jweh los lho lyis, ngos nah soe gyo dyei das, ge taiq las Paulo lyis Pretori ge, Herod dah yhenmuh mas, zungh bang toh las lhunk toh das zis vmingh dyei.
Acts 24
1 Hauh thang lhyi oeng nyeih lyis Phudyei Zainsmuh Anani gas logis jens yah dvgeh, Tertulu ge dah dangdat dvyuk shwih las nyamoq gas mungh zau jyank mas Paulo cho e tsain nyei. 2 Housoeh Paulo lyis khi wvng los yah dvyih, Tertulu kauq dang taiq phank los zis gas: Nyoqnho ngelang bos dah Felik eh, nah gvng mas ngamoq gas nyeis tam nyeis zis yahge nvng guon cho lyes yvmvyah, haih vnyau eq kuhxing los. 3 Ngamoq hauh yvlyis cho khat khanghmuh, joqyos khyiq khanghmuh mas vjangh nhaiqshoqlang ehnyet yah lhom yoeus khamzo nyeis. 4 Nghuot laus eq shishenh nyoshoq ma thank nhang dang lyung yah ngamoq taiq das dang lyis nah kuhxing ehnyet yah jenh gyo dyei aq. 5 Haih soeu ka ma gis ma shop zis yah, mungkvn gonh dah Yuda jens lyis shwih hoeu las hau Nazaret phung dah vgyis uhjyung nghuot nyeis zis gas ngamoq nyvng. 6 Nyang gas yhenmuh lyis yangh vwot v-oeu kuot das ge sont nyeis. Housoeh yvmvyah ngamoq nyang lyis nyhik las ngamoq dah lyi yah dvyhangteh soetuon mes. 7 Nghuot laus eq jeszau Lusia gas nyang lyis ngamoq loq masyah chot shwih yoeus loh. Hauh thang lhyi Lusia gas ngamoq lyis nah xikkhonh mas Paulo lyis yobos los huon das xiklyis vmingh dyei toh. 8 Nvng nyang lyis nyei yoeuh lyis ngamoq nyang lyis kauq cho jyoeng zis nghuot yvlyis nvnyang yoh seq das, ge. 9 Yuda dius jens eq housoeh nghuot ge bos taiq. 10 Mungh zau gas nyang dang taiq das xiklyis vsoh dyei yah dvyih, Paulo taiq zis gas, Yhensain nvng haih vnyau thoq mas soetuon soeu zvnlom nyangh nyangh kuot ku goeus zis gas ngos seq yvmvyah, ngos ngah cho lhyi gauslaus zis yah taiq bah. 11 Khasoeh ge lyis Yerusalem mas shvmanh dung das xiklyis doq loh zis, buisnyeis dvci aiq nyeih ma lai shih zis gas nvng yoh seq, ge. 12 Nyamoq gas ngos Yhenmuh yahge lyi jungs, wus vkhau mas hank yah phyen-goh zis eq, moqphung lyis shwih hoeu yos eq nyamoq ma nyvng. 13 Gvshih nyamoq ngos lyis kauq cho mas, nvng lyis chah kanghjyoeng ma yoh tsain chixoeuq. 14 Nghuot laus eq cho dvja gas ngos nah xikkhonh mas rhen. Houka ngamoq phauh thyeih dah Mangso lhyi nyamoq shuot ge nghamh dah cho ge lomsjingh vkhyoh yah paiq. Housoeh paiq yvmas Lyi maussauh mas dyei toh cho dvnganh yahge lvpe jens dah maussauh mas lhaih toh zis dvnganh lyis lomsjingh las lhom yoeus toh. 15 Ngos gas nyamoq yah dvyhangteh Mangso mas nghamhloms cho yoh. Houka dius dvnganh gas gis bang eq, ma gis bang eq shei masyah dwis toq los ge dah nghamhloms cho nghuot. 16 Ngos vjangh yah Mangso yahge dius xikkhonh mas shang dah seq nghamh ehnyet yah kang yoh dwis das xiklyis kank bos nyhoq yomkat nyeis. 17 Housoeh nyoshoq zvn lai thang lhyi, ngah dius nyau jyank mas Vlu jyungshuk dyei das zis yahge phudyei das xiklyis ngos jweh loh. 18 Ngos housoeh phudyei nyeis shishenh lyis nyamoq ngos lyis yhenmuh mas nyvng. Hauh shishenh lyis ngos ngah cheihshang thungh lyis dye kuot goeus. Houmha ngos yah dvgeh moqphung hank eq ma nyeis, hoeu cho eq cha ma bos. 19 Asia mau mas dah Yuda dvyhamh nyeis. Nyamoq ngos lyis kauq chank bos lyis gas, hauh bang nyang nah xikkhonh mas lyih taiq gis. 20 Nghuot ya, ngos hauh lyi huom xikkhonh mas yap joq uhlyis, haih dius jens ngos cu yobos nyvng lyis gas nyamoq nyang taiq thuq los bas jungh. 21 Ngos gas shei bang doms dwis los ge dah lomsjingh cho gvng mas khvnyhik namoq dah soetuon zis xauh nyeis oen nyamoq xikkhonh mas yap uhlyis kaiq kat dang mas lai las nyamoq ngos lyis yobos huon chank cha ma bos. 22 Mungh zau Felik gas Cho ge dah lomsjingh cho lhyi gvgis lo seq toh. Zauzains Lusia heimha jweh lyis ngos namoq dah soe dang thang thyet dyei das ge taiq zis yah hauh huom no toh. 23 Housoeh nyang gas jes dvxo guon zau lyis, Paulo lyis zungh soeu yah toh das xiklyis vmingh dyei. Nghuot laus eq nyah buisnoms jens lyih phuqsoe mes bang lyis ma tomp das xiklyis taiq toh. 24 Nyoshoq nyeih thang lhyi, Felik gas Yuda vmesbih Drusila ge, nyah yhensain nyhiq yah los las, Paulo lyis khi yoeus lho las, Khristu lyis lomsjingh cho lyis gyo yoeus. 25 Paulo gas, dan cho, nyang gungs nyang guon cho yahge jweh los das soetuon cho taiq thuq xoeuq lyis Felik dvn las phuk taiq zis gas, Gvshih loh shih aq, ngos doms ngo uhlyis nvng lyis khi das, ge. 26 Paulo gas nyang lyis ngwis dyei mvbeh ge nghamhloms yvmvyah nyang lyis dvsoq soq lyis khi yoeus las lhah goh nyeis. 27 Aiq zvn thang lhyi Porkiu Festu gas Felik dah muh lyis los thaiq. Housoeh Felik gas Yuda jens lyis ehnyet lhoqh pyo dyei mes yvmvyah Paulo lyis thung khyoq toh shih.
Acts 25
1 Hauh mauxom mas Festu wvng los thang lhyi somh nyeih lyis nyang gas Kesare wus masyah Yerusalem pheh loh. 2 Hauh uhlyis Phudyei Zainsmuh yahge Yuda jens dah uhjyung jens gas, nyang lyis Paulo dah cho tyixo khyvlyis, 3 Paulo lyis Yerusalem mas loh das xiklyis khi nhang das zis sang las, nyamoq gas Paulo lyis cho mas lhom sat das zis sont. 4 Nghuot laus eq Festu phuk taiq zis gas, Paulo lyis Kesare mas lhunk toh chah shih zis yahge, ma nyangh lyis nyang eq houmha tauh loh das. 5 Namoq mas vmingh bos bang ngos yah dvgeh loh las, hauh soeu mas yobos dvja ja bos lyis gas, hauh bang nyang kauq bas jungh, ge. 6 Housoeh nyamoq jyank mas xet nyeih, nghuot ya dvci nyeih ko thoeng khoq las, nyang gas Kesare wus pheh loh. Hauh nungs nyeih, nyang soetuon tank mas tsung las Paulo lyis khi los nhang. 7 Nyang jweh lyis, Yerusalem masyah los dah Yuda jens gas Paulo dah yvmlhaink yap las nyang lyis yobos vja ja tsain taiq huon. Nghuot laus eq nyamoq kanghjyoeng ma yoh chixoeuq. 8 Paulo phuk taiq zis gas, Yuda jens dah lyi lyis eq, yhenmuh lyis eq, hwankti Kesar lyis eq ngos cha ma cu ku, ge gungsgos dang taiq. 9 Nghuot laus eq Festu gas, Yuda jens xikkhonh mas nyoqnho yoh mes las Paulo lyis taiq zis gas, Nvng Yerusalem mas loh las, houmha ngah xikkhonh mas haih muhzoh cho soetuon kham das zis nvng gyo das lah, ge. 10 Paulo taiq zis gas, ngos Kesar dah soetuon tank xik mas yap joq. Houka ngos lyis soetuon dyei das joqyos nghuot. Nvng vlhomuh seq nyeis zis yah dvyhangteh ngos Yuda jens lyis cha ma cu. 11 Khasoeh ge lyis ngos cu nghuot lyis gas, nghuot ya shei mon zis dvja ja cu lyis gas shei das zis lyis ngos ma jhank. Nghuot laus eq nyamoq ngos lyis yobos huon cho cha eq ma jyoeng lyis gas ngos lyis hank eq nyamoq loq mas yoh kyauh das zis ma nghuot. Kesar xikkhonh mas soetuon dyei das zis ngos dung. 12 Festu gas nyah dah soetuon huom bang yah dye xamgoh las nyang lyis phuk taiq zis gas, Nvng Kesar soetuon dyei das zis dung kham goeus las, Kesar jyank mas loh das, ge. 13 Hauh thang lhyi buisnyeis kha nyhank ma nyangh lyis hwankti Agripa yahge Bernike gas Kesare wus mas jweh las Festu lyis loh xauhgoh. 14 nyamoq nyoshoq nyeih nyeis thang lhyi, Festu gas Paulo dah cho hau hwankti lyis taiq kyoh zis gas, Felik lhunk toh langh dah thung lungh soeu dvyuk nyeis. 15 Ngos Yerusalem mas nyeis lyis phudyei uhjyung jens yahge Yuda logis jens hauh soeu dah cho lhyi taiq las, nyah cho dang thang thyet dyei das zis tsain sang. 16 Ngos gas kauq soeu, kauq bang yah nhuot tsuk taiq goh las gungsgos dang ma yoh taiq shih lyis, hank lyis kyauh tyamp das zis eq Roma thungh ma bos oen las nyamoq lyis taiq toh. 17 Housoeh las nyamoq heimha tsain huom joq lyis, ngos eq ma sheq toh lo, nungs nyeih nyang soetuon tank mas tsung las, hauh soeu lyis shwih thuq los das zis taiq kat. 18 Hauh uhlyis nyang lyis kauq bang toq yap laus eq, nyang mas ngos jyo dah ma gis cho nyamoq cha eq ma yoh chixoeuq. 19 Nyamoq gas nyang yah ma woenghgoh cho dvtsiq bos. Houka nyamoq dah lomsnoq cho yah sen cho yahge shei goeus dah Yesu ge soeu lyis Paulo gas, Nyang dwis nyeis ge dah cho jens nghuot, ge. 20 Haih nyeidang jens lyis jyoeng dah phuk dang yoh shoq khasoeh nyei gyo das yvlyis vlhomuh ma yoh nghamh yvmvyah, Paulo lyis haih cho yah sen lha Yerusalem pheh loh las houmha soetuon kham das lah, oen nyei goeus. 21 Nghuot laus eq Paulo gas nyah soe lyis Kesar tuon dyei shoq thung lhunk toh das xiklyis sang yvmvyah, ngos nyang lyis Kesar jyank mas yoh nhang kat shishenh jweh shoq thung lhunk toh das xiklyis vmingh dyei, ge. 22 Agripa Festu lyis taiq zis gas, Ngos hauh soeu cha taiq das yvlyis gyo mes ge. Festu gas, Nvpyo xauhgyo das, ge. 23 Nungs nyeih Agripa yahge Bernike gas shunk las ngelang bos bos, jeszau jens yahge wus mas dah vgyis, nhaiqbos bang yah dvgeh lyih las yvpmuh mas tsain jweh lyis, Festu taiq kat zis yah dvyhangteh Paulo lyis hwank kat. 24 Hauh uhlyis Festu taiq zis gas, hwankti Agripa yahge gvshih heimha tsain nyeis bang eh, Yerusalem yahge haih wus mas dah Yuda jens dvnganh, ngos lyis los taiq las, hauh soeu lyis kang dwis nhang toh ma gis lo, ge tsain kaiq zis gas gvshih namoq nyvng nyeis, haih soeu lyis nghuot. 25 Nghuot laus eq ngos haih soeu mas shei mon dah yobos cha eq ma nyvng. Nyang Agustu soetuon dyei das xiklyis dung kham toh goeus las, ngos nyang lyis houmha nhang das zis nghamh thyet toh. 26 Nghuot laus eq nyah cho yah sen las ngamoq dah Kesar hwankti zainsmuh lyis jeihjyvp lhaih das zis cha eq ma yoh. Housoeh yvmvyah nyang lyis nyei wu thang lhyi ngos dvja ja yoh lhaih das xiklyis namoq dvnganhmoq xikkhonh mas, zes las nvng hwankti Agripa dah xikkhonh mas ngos nyang lyis shwih thuq xoeuq. 27 Khasoeh ge lyis thung lungh soeu dvyuk loh shwih kat lyis, nyang lyis huon dah yobos cho cha ma lhaih lhaih nhang kat das zis gas ma jus, oen nghamh, ge.
Acts 26
1 Agripa Paulo lyis taiq zis gas, Nah cho dang taiq das toeuh yoh goeus, ge. Housoeh las Paulo loq toeu las gungsgos dang taiq zis gas, 2 Hwankti Agripa eh, ngos lyis Yuda jens kauq zis yah sen lha, khvnyhik ngos nah xikkhonh mas gungsgos dang xauh taiq las gaus. 3 Khasoeh ge lyis nvng gas Yuda jens dah lyi cho yah phyen-goh cho lhyi jeih jeih seq. Housoeh yvmvyah ngos lyis jhen las gyo dyei das xiklyis khyoeuq. 4 Ngos loyvm uhlyis yah, Yerusalem mas nyeis ngah vnyau yah dvgeh nghuot yvmvyah ngos chank dah wotwu Yuda jens dvnganhmoq tsain seq. 5 Nyamoq kanghjyoeng kat mes lyis gas, ngos gas hau paiq thungh mas zes than dah phung mas dah Pharishe dvyuk nghuot yvlyis nyamoq cangxeih lyis yah seq toh. 6 Nghuot laus eq gvshih Mangso ka phauh thyeih moq lyis dyei toh dangthoengh lyis ngos nghamhloms yvmvyah ngos heimha yap las soetuon zis xauh nyeis. 7 Hauh dangthoengh xauh yoeus shoq, ngamoq dvci aiq nyau gonh nyeih nyenh Mangso lhyi phuqsoe nyeis. Hau nghamhloms cho gvng mas Yuda jens ngos lyis tsain kauq, hwankti Agripa eh. 8 Mangso ka, shei bang lyis dwis toq nhang ge zis lyis namoq heimha tsung toh bang yuk khanghmuh chamus ma yoh lomsjingh lah? 9 Ngvnyang Nazaret Yesu dah nyings lyis gomloeus kuot chah oen ngos jyoengh nghamh ku. 10 Housoeh nyang ngos Yerusalem mas kuot ku goeus. Phudyei uhjyung jens jyank masyah vmingh yoh las, Gyingshang bang nyoshoq lyis thung khyoq thoq lyis magoh nyamoq lyis sat dah yobos dyei das nyhenshang ngos eq bos xihhonh. 11 Lyi jungs khanghmuh mas eq, nyamoq lyis shoeuhshih zis yahge Yesu lyis loeusmus soqzo nhang shoq khank goeus. Nyamoq lyis svsoh nhaiqyo las gohnyau bang dah wus mas jweh shoq chank shoeuhshih ku. 12 Housoeh phudyei uhjyung jens jyank masyah vmingh maussauh yoeus wons las ngos Damasku wus pheh loh lyis, 13 Hwankti phoq eh, nyeih gungs lyis buis thoq lyis bvng zis hauh cho mas ngos yahge ngah dyenschangh jens dah vyvm vwi mas, maukhung masyah bvng thuq los zis nyvng. 14 Hauh uhlyis ngamoq dvnganhmoq yah nyeisjvng mas lains loh lyis, ngos lyis Hebre nyingh pheh yah Saulo, Saulo, nvng ngos lyis chamus shoeuhshih nyeis lah? Tyanghchon lyis thvvq lyis nvng nos ge taiq thwe ngos xauhgyo. 15 Ngos gas, Yhensain eh, nvng hank nghuot lah, oen toeuh lyis, Yhensain taiq zis gas, Ngos gas nvng shoeuhshih nyeis soeu Yesu nghuot. 16 Nghuot laus eq toq aq, nah khyei yah zungh zungh yap aq: nvng lyis ngah jyeidwis duot das xiklyis ngos nah jyank mas thuq xoeuq zis nghuot. Nvng khvnyhik ngos mas nyvng cho lhyi thang pheh ngos nvng lyis Chixoeuq das cho gohyuk lyis taiq kyoh das zis nghuot. 17 Ngos nvng lyis Israel dius jens masyah eq, ngos nvng lyis nhang kat dah gohnyau bang masyah eq khyuot yoeus das. 18 Housoeh nvng nyamoq dah nyoqjeih lyis phank dyei las, nyamoq gas chuot masyah bvng yvpheh lhain los das zis yahge, Satan dah yomsoq masyah Mangso jyank pheh lhain los das. Housoeh nyamoq ngos lyis lomsjingh gvng mas nyamoq dah yobos khyuot dyei zis xauh las Mangso khyen yoeus zis xauh bang yah dvgeh vso vlho xauh yoeus das, ge. 19 Housoeh las hwankti Agripa eh, ngos gas hau maukhung mas dah ngos nyvng nyoqnyvng lyis domsyos gyo nyeis. 20 Hauh cho lhyi cangxeih lyis Damasku mas, hauh thang lhyi Yerusalem mas, tsai Yuda mau gonh yahge gohnyau bang mas, nyamoq yaunos masyah nhaiqlom thaiq las, Mangso jyank pheh lhain los zis yah nhaiqlom thaiq cho yah mon yih dah muhzoh lyis kuot chah oen taiq kyoh. 21 Hauh cho gvng mas Yuda jens yhenmuh mas ngos lyis nyhik las sat das zis tsain sont. 22 Mangso jyank masyah bos pangh zis xauh yvmvyah, khvnyhik jweh shoq dvyoh nyeis zis yahge, heimha yap zis yah ngislo kuhlo lyis kanghjyoeng kat yvmas, lvpe jens yahge Moshe yah bweh los das ge taiq toh cho masyah lai las, ngos gohtoeu vtseq cha ma taiq. 23 Khristu shanghsenh zis xauh chah zis yahge shei masyah cangxeih yoh dwis toq los las, nyah vnyau yahge gohnyau bang lyis bvng zis yoh tuonh shet das cho nghuot. 24 Housoeh ge gungsgos dang taiq yvlyis Festu gas, Paulo eh, nvng koh goeus; nah joeui nyhang zis gas nvng lyis koh nhang goeus, ge. 25 Nghuot laus eq Paulo taiq zis gas, Nyoqnho ngelang bos dah Festu eh, ngos ma koh; gying dah ehnyet yah jyoeng dang taiq. 26 Hwankti Agripa eh, ngos womh zis yah shang shang yoh taiq. Haih cho lhyi nyang ma seq zis dvkoeuq eq bos das zis ma nghuot. Khasoeh ge lyis bweh cho ka vthunk vyoq mas bweh zis ma nghuot. 27 Hwankti Agripa eh, lvpe jens dah dang lyis nvng jingh lhyeh? Jingh nyeis zis gas ngos seq, ge. 28 Agripa Paulo lyis taiq zis gas, hai dvsoq kyingh gyo lyis nvng ngos lyis Khristan yoh bweh nhang das oen nghamh lhyeh, ge. 29 Paulo taiq zis gas, Shishenh lyung laus xing laus, hai ngos lyis twih toh shamjvng mas lai las, nvng yahge khvnyhik ngah dang gyo nyeis bang dvnganh eq, vluk bweh zis za ma nghuot, ngos teh nghuot das xiklyis ngos Mangso lhyi dung mes, ge. 30 Nyang housoeh dye taiq lyis hwankti toq yap las nyang yah dvgeh mungh zau, Bernike yahge gohtoeu dvnganhmoq dvgeh thuq loh. 31 Tsain thuq loh lyis, Haih soeu ka shei vvng, nghuot ya twih twih vvng dah yobos dvja eq kuot zis ma nghuot, ge tsain taiq goh. 32 Agripa Festu lyis taiq zis gas, Haih soeu nyang Kesar yah soetuon dyei das cho ma sang ya, phui kat gis goeus, ge.
Acts 27
1 Gvshih ngamoq lyis Itali mau pheh sangpho yah goeu chah ge dye thyet dyei thang lhyi, Paulo yahge gohtoeu thung dius dvyhamh lyis Agustu jesdvp mas dah Yuliu ge dah jes dvxo guon zau loq mas kyauh kat. 2 Hauh uhlyis Asia wuxom mas dah sangpho goeukhanh mas loh das xiklyis cicont nghuot dah Adramuti masyah wvng los dah sangpho mas ngamoq wvng tsung lha toq loh. Thesaloni wus masyah los dah Makedoni dius Aristaku eq ngamoq yah dvgeh nghuot. 3 Nungs nyeih ngamoq Sidon wus mas thoeng. Yuliu gas Paulo lyis nhaiqnyen las, nyah buisnoms jens jyank mas nyang chah zis pangh bas jungh ge e xauhgoh nhang. 4 Hou mhayah thuq goeus ya, lyeis muot tauh los yvmvyah, Kupru goeujo lyeis tam jyankyvm cho tsain loh. 5 Ngamoq Kiliki yahge Pamphilia mau mas dah panglai cho goeu thang lhyi Likia mau Mira wus mas jweh loh. 6 Hauh nyensyo jes dvxo guon zau gas Itali pheh goeu e dah Alesandria wus mas dah sangpho nyvng las, houmha ngamoq lyis wvng nhang. 7 Hou mhayah buisnyeis nyangh shoq, zoh yah Khinidu nvm mas jweh lyis, lyeis than lha houmha ma dap loh nhang yvmvyah, Kreti goeujo lyeis tam yvcho Salmone vyvm chank yah lai loh. 8 Hauh vyvm cho vyau vkeh tsain loh lyis Lasea wus yah ni dah Goeukhanh Gis ge dah sangpho goeukhanh mas tsain jweh loh. 9 Shishenh geh ko lo nyangh los lyis, womkyi shishenh yangh lai tyamp yvmvyah sangpho yah suh e das zis gyuk chah yoq jweh las, Paulo nyamoq lyis taiq zis gas, 10 Loeuzomh jens eh, haih gyung cho ka svsoh gyukphoh nghuot goeus, yah kyahsoe eq, sangpho eq somh thoq lyis magoh yah kang eq somh das teh mus, ge. 11 Jes dvxo guon zau gas Paulo dah dang thoq lyis sangpho komp soeu yahge sangpho sain dah dang lyis zes las jingh. 12 Goeukhanh hauh zis eq cungh lyis yoh thoeng das teh ma doeus yvmvyah, Phonik goeukhanh mas yoh jweh lyis jweh shoq loh las, houmha cungh yoh ku shoq jweh loh das cho lhyi nyothyang xam tsain xonh. Hauh joqyos gas Kreti goeujo mas dah buiswvng mautyi pheh nyoqnho xoeu toh dah goeukhanh nghuot. 13 Housoeh las mautyi lyeis, zoh yah muot los goeus ya, nyamoq nghamh zis yah top nghuot goeus ge tsain nghamh las, jywangh yoeus tyamp lho las Kreti goeujo jyank yvm cho yah lai loh. 14 Nghuot laus eq ma nyangh lyis buisthuq mautsung lyeismuh jyang ka hauh goeujo masyah muot los. 15 Houka sangpho lyis los bat las, xik pheh ma yoh loh lo yvmvyah nyamoq kat kat las lyeis muot loh yvpheh bos loh. 16 Kauda ge dah goeujo ngis, lyeis tam yvcho yah los nyeis lyis nyah lhyik jens lyis svkhyen yoh zwi toh. 17 Hauh yvlyis sangpho thoq mas tsain lang kih las sangpho kuh yah toenk shoq twih yah tsain lang twih tap toh. Tsai, Suti ge dah sihmuis jyank yvm mas kih das zis chiq yvmvyah, nyah misseh lyis khyoq tyamp las bos tsain nyoeu loh. 18 Lyeis jyang ka sangpho lyis tsoq las bat nyeis yvmvyah nungs nyeih gas sangpho hu dvkhamh lyis panglai mas tsain tyungh khyoq. 19 Tsai somh vnyeih lyis hauh sangpho yah sen dah kyahsoe lyis eq ngamoq nyang loq yah tyungh khyoq. 20 Buisnyeis nyoshoq nyeih buis ma nyvng, kyi eq ma thuq, lyeis than kyingh los nyeis yvmvyah, ngamoq yoh luiq das oen nghamh das cho dvtsiq eq ma bos lo. 21 Nyamoq wom ma zo zis svsoh nyangh los goeus las, Paulo nyamoq vgungs mas toq yap las taiq zis gas, Loeuzomh jens eh, namoq ngah dang gyo las Kreti goeujo masyah ma thuq ya heisoeh dyoqbis, dyuk loh zis ma xauh das. 22 Gvshih laus eq, yom huont geh. Sangpho mas lai las namoq hank kang eq som das zis ma nghuot. 23 Khasoeh ge lyis, ngos phuqsoe nyeis, ngah Mangso dah loeuswons soeu vmvn ngah vyvm mas yap las taiq zis gas, 24 Paulo eh vgyuk, nvng hwankti Kesar xikkhonh mas xauh yap das. Yoeuh aq, nvng yah dvgeh haih sangpho mas tsung bang dvnganhmoq, nah gvng mas Mangso nyamoq lyis kang luiq nhang das, ge. 25 Housoeh las loeuzomh jens eh, yom huont geh, Khasoeh ge lyis ngos lyis taiq zis yah dvyhangteh nghuot das oen ngos Mangso lhyi loms. 26 Nghuot laus eq yang goeujo dvkoeuq koeuq mas sangpho loh dyoq das, ge. 27 Dvci nyei vnyeih nyenhthang jweh las, ngamoq Mediteranean Thomh cho nyoeu loh nyeis lyis, gungsgvm lyis tung yos dvjoq joq mas ni los soh bos, ge sangpho muh zwi bang nghamh. 28 Housoeh jeis keq yoeuh lyis, aiqci lvm noq zis tsain seq. Dvsoq lyis doms keq lyis, dvci oeng lvm dvnoq lo zis tsain seq. 29 Housoeh las lukmhung mas thungh das zis gyuk yvmvyah, nyamoq sangpho vthang pheh dah jywangh nyei koeuq khyoq las nyoq nyvng los bas jungh ge, shvmanh tsain dung nyeis. 30 Sangpho muh zwi bang hou mhayah tsain phang das ge nghamh zis yah sangpho uhloms pheh dah jywangh tsain khyoq das teh kuot las lhyik lyis jeis mas tsain khyoq nyeis lyis, 31 Paulo jes dvxo guon zau yahge jeslo jens lyis taiq zis gas, Hai sangpho muh zwi bang sangpho mas ma nyeis lo lyis gas namoq yoh luiq das zis ma nghuot lo, ge. 32 Jeslo jens gas lhyik twih dah twih e thyet las, hauh lhyik lyis nyoeu loh nhang. 33 Nyoq nyvng los lyis Paulo gas nyamoq dvnganh lyis wom zo das xiklyis kywih las, Namoq dvci nyei nyeih nhangh langh nyeis las hauh gyo lyis cha eq ma tsain zo. 34 Housoeh las zonoms dvja ja zo geh; haih zis gas namoq dwis nyeis das cho nghuot. Namoq uhloms mas cam dvkhvt eq dyuk loh das zis ma nghuot, ge. 35 Housoeh dye taiq yah dvyih ohlhyoq yoeus las, nyamoq dvnganhmoq dah xikkhonh mas Mangso dah jyehjuh lyis chungh lho las, khyiq las zo. 36 Hauh uhlyis nyamoq dvnganhmoq yom yoeus las zonoms dvja ja tsain zo. 37 Hauh sangpho mha dah dius dvnganh lyis aiqxo nyhetci khyuk yuk nghuot. 38 Nyamoq jo shoq dye tsain zo lyis sangpho siq das xiklyis sunghso lyis jeis mas tsain doeuh khyoq. 39 Nyoq nyvng lyis, nyamoq hauh jyank yvm lyis ma seq laus eq sihsho yos vthunk dvkoeuq lyis nyvng kat las, gis bweh lyis houmha nyamoq dah sangpho loh no toh das ge thyet toh. 40 Housoeh nyamoq jywangh lyis thomh mas thyet khyoq khoq. Tsai sangpho komp dah lvshvp lyis twih dah twih lyis tsain phui tyamp. Hauh thang lhyi sangpho uhloms shot pheh misseh toq kat. Housoeh lyeis lyis yah hau jyank yvm pheh duon loh nhang. 41 Nghuot laus eq sihsho jyank yvm lyis sangpho loh thungh las sangpho uhloms zuk joq yvmas sangpho vthang pheh jeisphauq los tsain bat yvmvyah dyoq loh. 42 Hauh uhlyis jeslo jens gas thung dius jeis bat bat las cangh loh das yvlyis chiq yvmvyah, nyamoq lyis sat das zis xamgoh nyeis. 43 Jes dvxo guon zau gas Paulo lyis khyuot yoeus mes yvmvyah, nyamoq xam cho lhyi tomp las, Jeisbat seq bat bang hank laus eq jeis mas gyoh las tung yos mas cangxeih jweh bas jungh, ge. 44 Nyet bang dvyhamh gas thyvkhyamh yah, dvyhamh gas sangpho vdoeus vdyet mas lang lwi ji las goeu loh bas jungh, ge taiq. Housoeh nyamoq dvnganh tung yos mas yoh shwih kat las tsain luiq.
Acts 28
1 Ngamoq housoeh jesluiq shohluiq las vlhomuh yoh jweh thang lhyi, goeujo hauh yvlyis Malta ge zis yoh seq. 2 Houmha nyeis bang gas nhaiqnyen zis yah ngamoq lyis lhom zes yoeus. Mau eq wus, ngamh eq ngamh yvmvyah nyi khat dyei. 3 Hauh uhlyis Paulo thangh kui lha nyikhyomp mas kat lyis, Ywimuhtsanh dvdoeu nyi ngeh los yvmvyah thuq los las nyah loq mas tsuk lhangh toh. 4 Paulo loq mas ywimuhtsanh tsuk lhangh toh yvlyis hauh wukhau bang nyvng lyis, nyamoq nyang changh taiq goh zis gas, Haih dius yuk gas jyoengh nyang dius sat soeu nghuot soh bos: khasoeh ge lyis nyang thomh masyah yoh luiq los laus eq, jyoeng dah lyi gas nyang lyis ma dwis nyeis nhang lo, ge. 5 Paulo gas hauh lhangnyis lyis nyikhyomp mas ko khyoq las cha eq ma mus, nyeis. 6 Nyamoq gas, Nyah gungs yam los das, ma nghuot lyis eq dvsoq lyis lains shei loh das ge yoeuh nyeis. Nghuot laus eq nyangh shoq langh yoeuh lyis eq nyang mas cha eq ma chah los zis nyvng lyis nyamoq dah ehnyet doms thaiq las taiq zis gas, Haih soeu ka gywes dvkoeuq dvnghuot soh bos, ge. 7 Hauh vnvm mas dah goeujo vgyis Publiu dah maunyeis tsain joq. Hauh soeu ka ngamoq lyis lhom yoeus las somh nyeih top buisnoms ehnyet yah boengh daih. 8 Hauh uhlyis Publiu dah uwus gas gungs eq ngeh, womnes eq nos nyeis. Paulo gas hauh soeu lyis shvmanh dung zis yah nyah loq kih dyei las nyang lyis gis los nhang. 9 Housoeh bweh yvmvyah hauh goeujo mas dah gohtoeu noslom yoh bang eq jweh los las gis los zis tsain xauh. 10 Nyamoq eq ngamoq lyis phauh nyang cho nyoshoq kuot las, hou mhayah sangpho tsung thuq loh lyis ngamoq mas chah nyeis goeu sangpho mas kat dyei kat. 11 Hauh goeujo mas lhamhmuh somh khyvp cungh lai shoq nyeis khoq thang lhyi, Gywes zoms ge Alesandria mas dah sangpho yah tsoq loh. 12 Siraku wus mas jweh lyis, ngamoq houmha somh nyeih thoeng nyeis khoq. 13 Hou mhayah ngamoq doms tsoq loh lyis, Regium wus mas jweh loh. Nungs nyeih gas mautyi lyeis muot los las, aiq nyeih lyis Puteoli wus mas dvjweh loh. 14 Ngamoq houmha lomsjingh bang yah xauhgoh las, nyhet nyeih thoeng khoq das xiklyis tsain sang lha, thoeng khoq. Hauh thang lhyi Roma wus pheh tsain loh. 15 Hauh wus mas dah lomsjingh bang gas, ngamoq jweh das cho xauhgyo yvmvyah, zes das ge, Apiu kaih yahge Boenghdoq yhen Somh joq jweh shoq tsain lyih langh. Paulo nyamoq lyis nyvng lyis Mangso lhyi chungh las yom yoh. 16 Ngamoq Roma wus mas jweh loh lyis, jes dvxo guon zau gas thung dius jens lyis, zungh dah zau loq mas kyauh toh. Nghuot laus eq Paulo lyis gas nyang lyis zungh soeu jeslo yah dvgeh gohtoeu nyeis das toeuh dyei. 17 Buisnyeis somh nyeih lai thang lhyi Paulo gas, houmha dah Yuda vgyis nhaiqbos bang lyis khi. Nyamoq jweh lyis nyang taiq zis gas, Boekyis eh, ngah vnyau lyis eq, phauh thyeih dah thungh lyis eq ma doeus khyvlyis ngos cha eq ma kuot ku. Nghuot laus eq ngos lyis Yerusalem mas nyhik las Roma loq mas thung dius khyvlyis kyauh zis xauh. 18 Roma zau jens gas ngos lyis nyei choq yoeuh thang lhyi ngos lyis phui kat mes: khasoeh ge lyis ngos shei mon yobos cha ma kuot ku zis nyamoq seq. 19 Nghuot laus eq Yuda jens ma gyo yvmvyah ngos gas ngah vnyau jens lyis yobos huon dais ma bos nghuot laus eq ngos gas Kesar xikkhonh mas soetuon kham das xiklyis sang chah loh. 20 Ngos gas Israel vnyau dah nghamhloms cho yah sen lha ngos heisoeh shamjvng yah twih zis xauh nyeis yvmvyah, ngos namoq yah xauhgoh las jisgoh das xiklyis namoq lyis dung kat zis nghuot, ge. 21 Housoeh nyamoq taiq zis gas, Ngamoq nah cho yah sen las Yuda mau masyah maussauh ma xauh yoeus; heimha los bang boekyis hank eq nah cho ma gis loeus cha ma taiq. 22 Nghuot laus eq haih nvng bos dah phung lyis joqyos khanghmuh yobos huon zis xauh cho ngamoq seq nyeis yvmvyah, hauh zis yah sen lha nvng khasoeh nghamh zis ngamoq gyo mes, ge. 23 Nyamoq Paulo yah xauhgoh das buisnyeis doengs toh las, nyang thoeng dah yhen mas dius nyoshoq lyih huom toh. Nvpsangh masyah nyenhthang jweh shoq, Nyang taiq kyoh dah Mangso munghdan cho dah dang lyis phant kyoh las, Moshe dah Lyi yahge lvpe maussauh jens lyis tuonh shet zis yah, Yesu dah cho jyoeng yvlyis nyamoq lomsjingh los shoq vlhomuh phui kyoh. 24 Housoeh taiq dah dang lyis dvyhamh gas jingh los, dvyhamh gas he tyamp. 25 Housoeh nyamoq nyang changh xam ma xonh. Housoeh nyamoq gang loh nyeis lyis Paulo dvkhonh doms taiq zis gas, lvpe Esaia dah nhuot lyis yah namoq dah phauh thyeih moq lyis Gyingshang Dyos taiq nyeis zis gas jus. 26 Hauh zis gas, Haih dius jens jyank mas heisoeh loh taiq aq, Namoq gas jyoengh gyo yoeus laus eq khanhamp eq seqgyo das zis ma nghuot; yoeuh laus eq nyvng das zis ma nghuot. 27 Khasoeh ge lyis Haih vnyau dah ehnyet gas than tyamp goeus; nyamoq no jet goeus. nyamoq nyoqjeih lyis tsain chenh toh goeus. Housoeh ma nghuot lyis gas nyamoq dah nyoq nyvng las nyamoq dah no xauhgyo zis yahge nyamoq gas ngah jyank mas lhain los das. Housoeh ngos nyamoq lyis gis los nhang das, ge Mangso taiq. 28 Paulo taiq zis gas, Mangso dah khyuot yoeus cho haih zis gas gohnyau bang lyis dyei goeus, nyamoq gyo yoeus das zis gas, namoq seq toh geh, ge. 29 Hauh dang dye taiq lyis, Yuda jens thuq loh las nyamoq nyang changh khoek khoek taiq phyen-goh nyeis. 30 Hou mhayah, Paulo gas nyang nghoh dah yhen mas aiq zvn top nyeis lyis, nyah jyank mas lyih bang dvnganh lyis lhom yoeus las, 31 Mangso munghdan cho taiq kyoh zis yahge Yhensain Yesu Khristu yah sen cho lhyi debangh womh womh jyauh nyeis.
eng_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn ace_Latn eng_Latn quy_Latn eng_Latn ace_Latn